Zacarías.
10.
Bab-Jehováʼse dad-dummad-ganaidgi dii-wied be egismala. Ar Bab-Jehová mar-golega imakedid, na e dii-owimaidid. Bab-Jehová bela dulemargala, ibmar nabir-sanmakega imaked. 
Ibmar-bab-dummadyob-imaklemalad, dule-yardakmaladid. Nergan gabgi-ibmar-gakanad dakmalad. Gakansaar-negburgan-dakmaladgi sunmakmalad, yamo-nabir-emar-obinsaega sunmakmalad. Dulemar na e-idued-satesoggu, ibdurgan-igarsuli-gudiidyobi, yogasaar gudimalad. 
A-ulale, Bab-Jehová sogded: “Dule-emar-idudimaladgi an nue-urwed, we-dulemar, sibad-wawaad-macheredyob-gudidimaladi, an sabsur-odurdakoed.” Napiragwa, Bab-Jehová-Bela-Gangued-Nikadi, Judá-dulemar-edarbed. Ar Judá-dulemar e-sibad-wawaadyob gued. Bab-Jehová moli-bulegan-bilagi-ebulemaladyobi, Judá-dulemar-imakoed. 
Judá-dulemar-abargine, negsaila-gaed-akwadummad nodagoed, neg-abgaed-suar nodagoed. Bila-onogedgi warsib-ebuleged nodagoed, bela dummagan-negsemaloed nodagoed. 
Wemala, ollimar-nanaidgi bila-onomalad-bulegan-urwenanaidyob gumaloed, moli-birgi-sii-urwemaladbogwa urwenai gumaloed. Ar Bab-Jehová eba gudisoggu, a-dulemargi nakwemaloed. 
Bab-Jehová sogdebalid: “An Judá-dulemar ogannononikoed, an José-e-wagan bendaknonikoed. An wemar-wiledaked, degisoggu, gannar dagmalaga an imakoed, gwen-mesagwar-anse-gussuliyob gunonimaloed. Ar ani an e-Bab-Dummad-Jehová gued, e-anse-goled, an itogoed. 
Efraín-dulemar dule-bila-onogedyob gunonimaloed. Igi-dule vino-gobsadba yeer-itodae, deyobi, yeer itononimaloed. E-mimmigan e-babgan-yeer-ito-dakarmalale, weligwar itodmarmogoed. Bab-Jehová-ega-ibmar-imakoedba, yeer itononimaloed. 
”Ani an ese goloed, ani an gannar danar oambikuoed. An wemar-ollor-imaknonikile, igi iduale dule-bukidar-gumalana, deyobi, gannar gunonimaloed. 
An wemar neggwebur-bamaladse oaisakis-inigwele, amba-dikasuli yar-baidgi mamai-inigwele, angi binsadii gumaloed. A-neggweburmargi e-mimmiganmala gudigusmalan-inigwele, gannar e-yarse nonimaloed. 
Egipto-yargi-bukwa an sedagoed, Asiria-yargi-bukwa an ninonikoed. Galaad-yar-naidse, Líbano-yar-naidse, an sedoed. Bela wemargala, yar unni-guosulid. 
Bukib-itoged-abalagi, demar-obakmaloed, degi-inigwele, ani an ega demar-bogidik imakoed, Nilo-diwar-wilasailad an bela odinnogoed. Asiria-dulemar na san-dummarba-imakdimalad an osulogoed, Egipto-dulemar-negsemaid an obelobaloed. 
An-sunnad an-dulamar an ogannogoed, dobsuli an-nuggine nanamaloed. Ani an Bab-Jehová deyob soged.” 
