Salmos.
142.
David we-namaked-Masquilʼye-nugad narmaksad. David akwasailayaba-dukusigu, Bab-Dummadse gornai gusad. Bab-Jehováʼse ise-gollar bendakleged an egised, Bab-Jehováʼse ise-wilegar an e-sabgued egisnaid. 
Bab-Dummadga naibi-itodiid, an sogoed, an-sulibinsa-itodiid, an ega sogoed. 
Bab-Dummad, an geggus-itogele, bato be an-daksabinnedaed. An bia nadele, abala dulemar an-yardakega, an-iduar ibmar-sisadamalad. 
An-argan-nuedsik an atakdele, dule-an-bendaked wargwensaale gwen daklesurdaed. Neg-dukued an sulid, dule-wargwensaale angi binsasulid. 
Bab-Jehová, be-an-bendakegala, an bese gochad. An bega sogsad: “Bebi unnila an-bendaked maid. We-napneggi dulemar-bukwad-abargi bebi unnila anga gudiid.” 
Bab-Dummadye, an-gornaid be itoge, an sulibinsa itoged. An-bareginnanamaladgi be an-bendake, ar anba bur bule gangumalad. 
An be-nug-odummogega, wegi-an-galessiidgi be an-onodage. Ar be-sabed be anga oyononikile, dule-inniki-gudimalad weligwar an-ebiris ambikunonimaloed. 
