2 Crónicas.
17.
Rey-Asa burgwisgu, e-machi-Josafat Judá-yar-seega megnonikid. A-reyde, Israel-dulemar-abin gandik megnonikid. 
Josafat, bela Judá-yargi neggwebur-gandikmaladgi sorda-bila-onomalad urbisad. Geb degi, Judá-yargi sordagan-bila-onomalad nakulegega urbisbalid. Degi, Josafat, e-bab-Asa-Efraín-neggweburmar-susgusbalidgi, sordamar-nakulemalad urbisbalid. 
Bab-Jehová, Josafatʼba gudii gusad, ar ade, Josafat, e-dad-David-nanasayobi nanasmogad, bab-dummad-Baalʼmarba nanassulid. 
Ar Josafat, e-dad-e-Bab-Dummad-Jehová amisad, a-Igar-Maidba nanadii gusad. Degisoggu, Israel-dulemaryobi gudii gussulid. 
A-ulale, Bab-Jehová, Josafat-yar-semaid bur bule ogannosad. Bela Judá-dulemar Josafatʼga binsa-ibmar-ukega senonidamalad. Degisoggu, Josafat, ibmar-nuegan-bukidar nikusad, degi, e-nug ogannolesbalid. 
Josafat, Bab-Jehová-Igarba-nanaedgi nue-gannaleded. Degi, Josafat Judá-yargi bab-dummad-baiganse-gormalad-e-aila-matusulid osulosad, degi, bab-dummad-bundor-Asera-sobaled osulosbalid. 
Degi, Josafat birgapaagus-yar-semaidgi e-dummagan-barmisad, adi, Judáʼgi neggweburmar-bukwadgi dulemar-odurdakegar. E-dummagan-barmilesmalad, wemalad: Ben-Hail, Abdías, Zacarías, Natanael, degi, Micaías. 
Josafat amarba Levita-dulemar-barmisbalid. A-Levita-dulemar, wemalad: Semaías, Netanías, Zebadías, Asael, Semiramot, Jonatán, Adonías, Tobías, degi, Tobadonías. Degine, dule-irwa-Bab-Dummadse-gormalad barmilesmarmogadi, wemalad: Elisama, degi, Joram. 
Wemar Bab-Jehová-Moisésʼga-Igar-Mesisad-Garda sesmalad, adi, Judá-yargi Bab-Jehová-Igar-Maidgi dulemar-odurdakegar. Degisoggu, bela Judá-yargi neggweburmar-bukwadgi bipirmaksamalad, dulemar-bukwad odurdakegar. 
Bela reymar Judá-yar-dikarba yarmar-nanaidgi-mamaid Bab-Jehová-dobee-ito nadmalad. Degisoggu, amar Josafatʼgi bar bila-onobi nadsurmalad. 
Filistea-dulemar neggwebur-bennukega mani Rey-Josafatʼga senonidamalad. Deginbali, Filistea-dule-gwenna-gwenna ega ibmar binsa senonidamarbalid. Deginbali, Árabe-dulemar neggwebur-bennukega Josafatʼga sibadmar miligugle gaka dulataled-ilagugle (7,700) senonimalad, degi, sibad-wawaad-machergan miligugle gaka dulataled-ilagugle (7,700) senonimarbalid. 
Josafat nue nug-dungumai guded. Geb Judá-yargi neggweburmar-gandik urbisad, degi, negmar-ibmar-sabomalad sobsabalid. 
A-uki, Judá-yargi neggweburmar-bukwadgi ibmar-gulleged-bukidar sabosbalid, degi, Jerusalénʼgi sordamar-bila-onoged-gandikmalad nikusbalid. 
We-sorda-dummagan-e-nugmar e-babgan-gardagi-mamaidi, wemalad: Judá-yargi sordamar-miliba-mergued-e-dummagan (1,000), wemalad: Adnas sordamar-e-dummadid. A-dummadbali, sordamar-gandikmalad, mili-dulataled-ilapaa-mergue (300,000) gudimalad. 
Adnas-yarbali, Johanán sordamar-e-dummadmogad. A-dummadbali, sordamar-gandikmalad, mili-dulataled-ilabo gaka dulabake-mergue (280,000) gudimalad. 
Johanán-yarbali, Zicri-machi-Amasías sordamar-e-dummadmogad. We-dule na e-itogedba Bab-Jehováʼga-an-arbaoye sogsa gusad. Amasíasʼba sorda-gandikmalad, mili-dulataled-ilabo-mergue (200,000) gudimalad. 
Benjamín-e-dummagan, wemarmogad: Eliada, sordamar-e-dummadid. A-dummadbali, sorda-gandikmalad sigu-nika, sigu-abgaed-nika guar-guar-gudimaladi, mili-dulataled-ilabo-mergue (200,000) gudimalad. 
Geb baid-dummad nugbalid, Jozabad. A-dummadba sorda-bila-onomalad, mili-dulabakebak-mergue (180,000) gudimalad. We-sordamala bila-onogega guagwar gudidimalad. 
Bela we-dulemar reyga-arbamaladid. Degine, Rey-Josafat, Judá-yargi neggweburmar-gandik-bukwadgi sordamar-urbisaddi obarlesulid. 
