Isaías.
58.
Bab-Dummadi Isaíasʼga sogded: “Gandikidba be binnasuli gole, melle be bogguo, gar-trompetaʼyob be binnasuli gole. An-dulamarga e-nodiid be soge, Jacob-waganga e-isgudiid be soge. 
Ar bane-bane anse gordimalad, dulemar igar-innikigwad-imakdiiyobi, degi, An-Igar-Mesisadgi bangussurmalayobi, An-Igar-Mamaid wisgubimalad. Igar-inniki-imakleged anse egismalad, ar anse walikgudabimalad. 
Degi, ar anga weyob sogmalad: ‘¿Ar ibiga anmar mas-gunsuli bese-golega gudiguoe? Ar bede aku-anmar-daked. ¿Ar ibiga anmar be-ular san-wiomarsunna? Ar bede baisur anmar-dakbalid.’ ”Bemar mas-gunsuli-gudigued-ibagi, mani-onogedgi be arbadamalad, degi, dule-bega-arbamalad be sabsur-imakdedamalad. 
Ar unnila bemar urwegala, degi, abin-abin-imakmalagala, na sarsomalagala, be mas-gunsuli gudii damalad. Ar be-itobi be an-abemalale, be mas-gunsuli-gudigued imakmardo. Degi-inigwele, melle emi-imakedyobi be imako. 
Weyob mas-gunsuli-gudiguedgi, ¿dule na dukin san-wiodii imakoye an sogsasi? Nargammu-dopee-daklegedyobi, ¿nono-dullu-gudiguoye an sogsasi? Gwage-naibid-oyogega, ¿wile-itoged-mor-yoi gudiguoye an sogsasi? ¿We be bimarsunde, mas-gunsuli-gudigued an yeer dakye? Degi, ¿Bab-Jehová-iba-nued guye? 
”An-ular-mas-gunsuli-gudigued-iba an susadi, ¿igar-isgana obelogegarsursi? ¿Dule-sabsur-arbaega-imakleged onogegarsursi? ¿Dule-mesagwar-saledimalad bendakegarsursi? Degine, ¿bela igar-isganaba-ebipiledimalad onogegarsursi? 
Ar mas-gunsuli-gudiguedi, ¿dule-ukudmaada-gudiidga be-mas be ukegarsursi? ¿Dule-negsuli-gudimalad akwegarsursi? ¿Dule-morsatemaladga mor-ukegarsursi? Degine, ¿melle be-gwenadgan-obanegarsursi? 
Ar be weyob mas-gunsuli-gudigued imakele, igi-wakudar-dad-ibeler noardae, deyobi be guoed. Boni-be-nikadi, yog-bega nugudoed. Be-igar-inniki-imakedi bega igar egaoed, gandikidba-an-yeerdaklegedi beba gudioed. 
Be anse golele, an be-abinsaoed. Be anse-bendakleged-egisele, an bega sogoed: ‘¡Wegi an gwichiye!’ ”Dule-mesagwar-imaked-igargi be banguele, dulegi-gwisgued-igargi be noele, degi, yogasaar-emargi-gakansaedgi be banguele, igi-negsichidgi neg-ibegwar-naddae, deyobi be-daedi naoed. 
Dule-ukudmaada-gudimalad be bendakdele, degi, dule-ibmar-abesa-gudiidga be ibmar-ukdele, igi-yoruku-neg-mee-dakledae, deyobi be-daedi guoed. 
Ani an Bab-Jehová gusgu be-idudii guoed. Nega-dinnaganba an bega mas-ukdii guoed, an bega be-garmar ogannogoed. Igi-dutugalu ogles-naidae, deyobi be guoed, igi-ibe-aryomaidaedi, geg dii-bergue, deyobi be guoed. 
Dikasurgus-neg-bibichismaladi gannar bemar soboed. E-sailamar dikasurgus-mamaidi, ogannomaloed. Be weyob bilemaloed: ‘Galu-matusurmalad-bibichisad-nudakmaladye, negmar-bibichisad-gannar-sobmaladye.’ ” 
Bab-Jehová weyob soged: “Obunnoged-ibagi be obunnodimalale, gwen egi be nodisurmalale, an-iba-islidikidgi be-itolegedba be ibmar-baigan-imaksulile, be ani Jehováʼgine wergued amimaloed. Weyob be obunnoged-iba-bimalale: ‘Weligwaled-ibaye.’ Degi, weyob be iba-islidikid-bimarbalile: ‘Bab-Jehová-nug-odummoged-ibaye.’ Be angine, wergued amimaloed. Obunnoged-ibaga be bagagwar-gumalale, mani-onogedgi-arbasulidgi be an-nug-odummomalale, degine, walagwengi be-itolegedba-yogasaar-sunmaksulidgi be an-nug-odummomalale, 
be angine, wergued amimaloed. Neggwebur-e-dummaganga an be-imakmaloed, degi, be-dad-Jacobʼba be ibmar-nikuoedgi be yeer itomaloed.” 
