Apocalipsis.
18.
We-degigusad-sorbali, baliwitur-baid nibneggi-aidedani an daksad. Bela-belad gangued nikad. Baliwitur-sabsur-mee-gaedbali, napneg bela mee gaded. 
Degine, we-baliwitur binnasuli goted. Weyob sogded: “Babilonia-Neggwebur-Nue-Nug-Nikad bergudsun, Babilonia bibichissun. Niamar-e-negga gunonisun, bela burba-isganamar-negga gunonisun. Sikwimar-isgana sae-daklemalad-ambikued-negga gunonisun. 
Ar bela dulemar-yar-baid-baidgi-bukmalad, galagwensuli we-Babilonia-isguedgi eba isgusmarmogad. Reymar-we-napnegginmalad, a-omeba negsichigi nanadii gusmalad. Dule-we-napneggi-ibmar-ukedgi-arbadimaladi, we-ome-geg-na-san-barga-gudigusadgi mani-ibedga gusmalad.” 
Geb degi, nibneggi gayaburba-baid gole an itosbalid. Weyob soged: “An-dulamar, we-Babilonia-abargi-gudiidgi be nomar. Mer be we-isgudiidba-galemalaga, mer be we-bonimarba-wilemogaga, be nomar. 
Ar Babilonia-dorgan-e-isgued dummarbasoggu, e-isgued nibnegse warmaksad, degine, Bab-Dummad we-isgued gwen iessulid, bela ebinsasad. 
Igi Babilonia-dorgan dulemar-baigan-imaksa, deyob be imakmo. E-ibmar-imaksad, a-ilabo-wilub be bennuke. Gobedgi-aimar-ogobsadi, a-ilabo-wilub a-gobed ega be ukmo. 
Dukin na e-nug-ogannodii-gusadba, na yeer-itodii-gusadba, ayob gangu be odurdakmoga, deyob be obomosun. Ar ade, Babilonia na e-gwagegi soged: ‘Ani an rey-omeyobi an siid, an-sui burgwissulid, gwen an boosulid.’ 
Degisoggu, unnila ibagwen-abalakwaa e-bonigan egi yolenonikoed: Burgwed egi nonikoed, boed egi nonikoed, ukudmesed egi nonikoed, degine, soogi gummakoed. Ar ade, Bab-Dummad-Bur-Birigined-Igar-Nabogedid, bela-bela gangued nikad.” 
Degine, we-napneggi-reyga-mamaid we-omeba-galagwensuli-negsichigi-nanadigusmalad, we-omeba-yeer-itodigusmalad, Babilonia-neg-gummakmaidba waa-bupurmakmai-dakarmalar, eba dummad-bomaloed, wile-itomaloed. 
Reymar Babilonia-e-naibigunaidba dobed-ular egi bannaba gwisgumaloed, binnasur gotemaloed, sogdemaloed: “Babilonia-Neggwebur-Nue-Nug-Nikad, be neggwebur-dutusulinad, nuedar-wiles. Unnila, wachi-irgwengi bato be-odurdakleged nonikid.” 
Degine, dulemar we-napneggi-ibmar-ukedgi-mani-onomalad ega nue-bomalad, nue-bukib binsamalad, ar ade, bar ese we-ibmarmar bakosurmalad: 
Olo, mani, akwa-nuegan, dimmurgiid-e-akwa-yeerdakleged, mola-sibu-nuegan, mola-suir-akwagiid, mola-sedaʼye-nugad, mormar-ginnid, bela suarmar-wawadik-yapanmalad, bela ibmar-marfilʼgi-sobarmalad, bela suar-walagan-nuegangi-sobarmalad, esnon, esgoro, degi, akwa-swilidikmalad, 
canela, inamar-wawad, Ina-wawadikid-incienso, mirra, ina-wawad-diregwad, vino, olivo-gwallu, madubur-nued, ibmar-gwag-orosyob-dakleged-trigo, moli-bebe-nikamalad, sibad-wawaadmar, molimar, moli-urmar, degi, dule-maiganga-uklesgudimaladse-bakar, bar bakosurmalad. 
Dule-ibmar-ukedgi-mani-onomalad we-Babilonia-neggweburga sogdamaloed: “Ibmar-nuegan-na-gi-be-yeer-itodigusadi, begi bangussun. Be-ibmar-nue-nikad-yeerdakleged be nikagusadi, bei bergussun, bar be gwen dakosulid.” 
Ibmar-ukedgi-mani-onodigusmalad, we-ibmar-ukedgi mani-ibedga gusmalad. Wemar, Babilonia-neggwebur-sabsur-odurdaklenaid-dobed-ular, bannabaa gwisgumaloed, bobukwa, degi, bukib-binsabukwa ega gumaloed, 
sogbukwagumaloed: “We-neggwebur-nue-nug-nikad, ¡duledar-wiles! Mola-sibu-nued, mola-suir-akwagiid, mola-ginnid-yoi gusmalad. Olo-nai, akwa-nuegan-nai, degi, dimmurgiid-e-akwa-yeerdakleged-nai, e-ogannodii gusmalad. 
Ar unnila wachi-irgwengi bela be-ibmar-gargemalad bato surguus naded.” Degine, bela sour-onanamalad, urgi-nanamalad, ur-selagan, degine, bela demargi-mani-onomalad, Babiloniaʼgi dikasur ambikusmalad. 
Degine, neggwebur-gummakmaid-e-waa dakarmargua, binnasur gotemalad, sogdemalad: “¿Ibi-neggwebur weyob nue-nug-nika-sii gusbalinsunna?” 
Degine, we-dulemar-neg-gummakmaid-dakbukmalad na e-nonogi ukub mismalad, oyogegar, emarde nue-bukib-binsamarye. Wemar binnasur gotemalad, ise-boar, ise-bukib-binsaar sogdemalad: “We-neggwebur-nue-nug-nikad, ¡duledar-wiles! Babilonia, be mani-nue-nikadba bela dulemar-ur-demargi-nikamalad mani-ibedga be imaksad. Emigindi, unnila wachi-irgwengi bela ibmar bato sate be gusad. 
Emigindi, bemar nibneggi-bukmalad, ¡be wergumarsun! Jesucristoʼgi-akananaimalad, Bab-Jesús-e-sapingan-bur-dummagan, degi, Bab-Dummad-gayaburba-barsogmalad, ¡be wergumarmosun! Ar we-neggwebur sabsur-bemar-imaksadyob, Bab-Dummad we-neggwebur imaksamogad.” 
Degine, baliwitur-wargwen-dutusulid, akwa susad, akwamuu-dummadyobid. Geb demarse-metegu, sogded: “Babilonia-neggwebur-dummarbad, we-akwa-binnasur-melledeyobi, be berguoed. We-napneggi bar be daklegosulid. 
Babilonia, gala-arpa-ogormalad, gar-ogormalad, gammu-ogormalad, gala-trompeta-ogormalad, begi bar gwen itolegosulid. Degine, galagwensuli ibmargi-arbamalad gwen bar daklegosurbalid, degi, orsar bar gornai gwen itolegosurbalid. 
Gwallumar bar be-abargi gwen gaosulid, abirgin-nikuleged-iba, bar begi gwen itolegosulid. Ar be-dulemar begi-mani-onomaladi, we-napneggi dule-dummagan guenad. Ar be ina-isgana-imakedba, bela dulemar-yar-baid-baidgi-bukmalad bese yardaklesmalad. 
Bab-Dummad-gayaburba-barsogmalad-oburgwilesmalad, Jesucristoʼgi-akananaimalad-oburgwilesmalad, degi, bela dulemar-we-napneggi-oburgwilesmalad, bee be oburgwisa, daklealid.” 
