Sofonías.
2.
Geb ani an Sofonías sogded: “Dulemar-bingedsurmalad, be bulakwaa ambikudamala, Bab-Jehová-asabin na be san-bipii imakmala. 
Bab-Jehová-igi-neg-imakoye-sogsagusad-guoed-idu, be deyob na be san-bipii imakmala. A-iba, ar igi-gagan-dinnagana burwaba-seleder berguddae, deyobi bergudoed. Bab-Jehová-bela-bela-e-urwed bemargi-yoleged-idu, be bulakwaa ambikudamala. Bab-Jehová-e-urwed-iba bemargi-yoleged-idu, Bab-Jehová-asabin na be san-bipii imakmala. 
Napneggi bela na san-bipi-imakdimalad, Bab-Jehová amimala. Bab-Jehová-Igar-Maidba-gudidimalad, Bab-Jehová amimala. Igar-inniki-imaked be amimala, san-bipi-imaked be amimala, abakalegi, Bab-Jehová-e-urwed-ibagi, na be dukued amiarmalale.” 
Gaza-neggwebur dule-sate guoed, Ascalón-neggwebur napabi-nai guoed. Asdod-neggweburgi-dulemar-bukwadi, ibginedbali onilegoed. Ecrón-neggwebur bela swiri naguoed. 
Demar-gakaba-bukwamalad-Cereteo-dorgan, ¡be duledar-wilesmar! Filistea-dulemar-e-yar-Canaán, Bab-Jehová weyob be-annik soged: “An be-oberguoed, begi dulemar bar gudii an imakosulid.” 
Bela-demar-gakagi-neg-naidi gaganga binyoed. Agi dulemar sibad-wawaad-akwedii gumaloed. A-neg-naidi sibad-wawaadmar-bukuega naguoed. 
A-neg-naidi, Judá-dulemar-napi-besmaladgadga guoed, agi e-sibad-wawaadmar gagan-madii guoed. Mutikgusale, Ascalón-neggwebur-e-negmargi gabnonimaloed. E-Bab-Dummad-Jehová amar-bendakega ese nonikoed. E-dulemar-galesbukwad, gannar e-yarse dagega imakoed. 
Bab-Jehová soged: “Moab-dulemar an-dulamargi-isdar-sunmaknanaigusad an itosad. Amón-dulemar an-dulamargi-dodonanaigusad an itosbalid. We-dulemar, an-dulamar-nug oichosmalad, an-dulamar-ibe e-yar-naid susmalad. 
A-ulale, ani Israel-e-Bab-Dummad-Jehová-Bela-Gangued-Nikad soged: An na dukin ise-sogar soged, Moab-yar, Sodoma-yaryob gunonikoed, Amón-dulemar, Gomorra-dulemaryob gunonimarmogoed. E-napaneg ikobiin nagunonikoed, balu-negga gunonikoed, degisadegu napabi-nai guoed. An-dulamar-napi-besmaladi, a-dulemar-ibe ibmar sumaloed. An-dulamar-dula-bemaloedi, a-dulemar-napaneg egadga imaknonimaloed.” 
Moab-dulemar, degi, Amón-dulemar, na san-dummarba-imaksad-ulale, deyob gunonimaloed. Bab-Jehová-Bela-Gangued-Nikad-e-dulamargi-isdar-sunmaksad-ular, deyob gunonimaloed. Bab-Jehová-Bela-Gangued-Nikad-e-dulamar-isdar-daksad-ular, deyob gunonimaloed. 
Bab-Jehová, amar-sabsur-odurdakoed. Bela napneggi ibmar-bab-dummadga-imakledimaladi, obelogoed. Deyobi, bela dulemar-we-napneg-ugakaase-bukmaladi, na e-yar-e-yargi Bab-Jehová-asabin sindigar sigmaloed. 
Bemar Etiopía-dulemar, Bab-Jehová-e-es-suidse be oburgwilemarmogoed. 
Bab-Jehová na e-argan dad-nakwed-argan-sapiledsik oyodoed, Asiria-dulemar-obelogoed. Napabi-swanga Nínive-neggwebur nasikoed, nega-dulesulidgan-dinnagwadyob nasikoed. 
Agi sibad-wawaadmar obunnomamai guoed, bela-ibdurgan-ursirmar egi gudii guoed. E-buarmargi, mutikidbali gorgimar, dabgalamar, gabdidii gumaloed. Irmon yawagak-seniganaba gorsii guoed. Sikwisichid yawagak-dogedgi gorsii guoed, urwar nagubirga-mamaid magar-dakle megoed. 
Weyobi Nínive-neggwebur-na-gannarba-imakdiid, na gwen-dulemar e-akar-imakosuli-itodiid, gunonikoed. Na e-dulemar sogdimalad: “Anmar-neggweburyobid, baid-neggwebur sate.” Ibiyobi swanga nagunoniki, ibdurgan-ursirmalad-e-galuga gunonikid. Bela dulemar e-dikarba-nasmaloed, egi dododmaloed, argan-olole egi oyonanai gumaloed. 
