Proverbios.
26.
Dambed-sibudik-sibudik-bated, yorgi batesulid. Ibmar-gwag-weleged, dii-wiedgi welesurmogad. Dule-binsaedsulidaed-e-nuga gwen odummolesurmogad. 
Igi-sikwigolo igarsuli gukudidae, igi-wirsob uu-suli gudidae, debayobi, yogasaar-ukabsalegedi, gwen igarga guosulid. 
Moli-bibyoged-duba, moli-bibyogega gued. Moli-gaya-bargaedi, moli-uayasuid-gaya-bargaega gued. Suardi, dule-binsaedsulidaed-bibyogega gumogad. 
Melle be dule-binsaedsulidaed barwisogo, aka be bur dule-binsaedsulidaedga gudoed. 
Dule-binsaedsulidaedga, bakar be ibmar-sogo, adi, melle e-ibmar-sogedba binsaed-ibedga na san-imakegar. 
Dule, dule-binsaedsulidaedba garda barmiele, mali-siklegar-maiyob gued. Duleba garda-barmissuliyobi gued. 
Dule-binsaedsulidaedi, binsaed-nuegangi-sunmakele, nabirsulid. E-sunmakedi, mali-burgwar-bellemaknaidyobi itoleged. Baisursunna itoleged. 
Dule-binsaedsulidaedga nug-odummolegedi, akwa gunnu-akwa-miedgi-atinnar-naidyob gued. Dule-binsaedsulidaed-e-nug-odummolegedi, gwen nabirsulid. 
Dule-binsaedsulidaedi, binsaed-nuegangi-sunmakele, aku-itodabalid. E-sunmakedi, dule-mummud e-argangi iko-yolesayobid, aku-itodaed. 
Dule, e-neggi dule-binsaedsulidaed-oarbaele, sigu-mied-dule yogasaar sigu-miedba dule-onailiksaedyobid. Wissulid bia sigu argwatapoe. 
Igi achu na e-agsad gannar maddae, debayobi, dule-binsaedsulidaedi, gannar-gannar ibmar-nabirsulid obariddaed. 
¿Dule-binsaed-ibedye-na-sogdiid be dakdii? Dule-binsaed-ibedye-na-sogdiidba bur baisursunna, dule-binsaedsulidaedi ibmargi odurdakleged. 
Dule-wiegala, yamo wiedbali weyob sogdedaed: “¡Igarba achu-sapur gudii daklesa! ¡Neg-galimbaba achumigur achiksa-gudii daklesa!” 
Igi yawagak, e-naidgi egemakwisdae, debayobi, dule-wiegala e-megedgi nikwamakmaidaed. 
Dule-wiegala mas-gunnega bateyagi e-argan ododaenad, degi-inigwele, wiedba e-gayaba mas odosulid. 
Dule-wiegala, dule-binsaed-ibegan-e-walagugledba (7), bur binsaed-ibediyob itodaed. 
Igi achu uaya-ebilenaidgi emargi aibine, deyobi, dule, dulemar-urwenaid-imbagi gotemogale, boni-amied. 
Igi dule oes yogasaar sigu-soo-nikad mie, 
deyobi, dule, e-ai-yamoged. Geb sorba ega sogdaed, “unnila, binsa an begi dodonaiye.” 
Dule, soo-yagi sapan urbesulile, soo akitedaed. Deyobmodo, gakansaleged satele, urwed satedaed. 
Sogungi soo oaramakledaed, sapangi soo ogaledaed. Deyobmodo, dule-ursilidgi urwed noardamogad. 
Gakangi-sunmaklegedi, mas-nued-gullegeyobid. Gakangi-sunmaklegedi, ulubse uboged. 
Igi yamo napsa-nog manigi oglege, debayobi, dule-gwage-isgana-e-sunmakedi yamo nabiridyobi sunmakdaed. 
Sae-dule-dakedi, yamo nueganbi dulega sunmakdaed, ar e-ulubgindina, sae dule-dakdaed. 
Ar sae-dule-dakedi, yamo bega nueganbi sunmakele, melle be itogo, ar e-gwage-ulubgindi, dogdar isdar binsadaed. 
Amba yamo sae-dule-daksuliyob na san-saele, dulemar-abargindi e-isgued magar daklenonikoed. 
Dule yaa-dummad-akwiele, na dukin a-yaagi-argwanega guoed. Ar dule akwa-dummad obaparmakele, na dukin e-birgi-sigega imakoed. 
Gakansaed-gwabin-duku, gayaburba-nuegan isdar-itodaed. Yamo-nabiridyob-sunmaklegedi bela neg-oichoddaed. 
