Jeremías.
5.
Bab-Dummad soged: “Jerusalén-galimbaba be bipirmaknamar, nue be miamakmalo. Dulemar-ambikuedgi nue be dulemar amimalo. Bemar dule-ibmar-inniki-imaked, dule-ibmar-napira-soged amismalale, an, Jerusalén-neggwebur bar an sabsur-imakosulid. 
Ar dulemar sogdamalanad: ‘Bab-Jehová-nuggi an napira sogye,’ degi-inigwele, yamo sogdamalad.” 
Ani Jeremías sogded: “Bab-Dummadga an weyob sogded: Bab-Jehová, ¿ar be dule-innikidamalad amisursi? Eye, be amienad. Ar dulemar be sabsur-odurdaksa-inigwele, degite, gwen bai-itossurmalad. Be we-dulemar-e-ibmarmar-obelos-inigwele, gwen gwage-nuguedgi binsasurmalad. Akwaba bur bule e-gwage dutusuli nadmalad, gwen e-isguedga bukib itossurmalad. 
”An weyob binsaenad: ‘Unnila dule-wilemaladbi, binsaedsuli ibmar imakye. Be-Igar-Maid gwen magar itosurmarye. Be-ibmar-abemaid gwen imaksurmarbarye.’ 
Agala, sapin-dummaganse an naoed, an ega sunmaknaoed. Ar we-dulemardi, Be-Igar-Maid wismalad, be-ibmar-abemaidi, wismarbalid. ”Degi-inigwele, amba be-sogedba ibmar-imaksasurmarmogad, Be-Igar-Maidgi annasmarmogad. 
A-ulale, achumigur-nono-wawaadse gullemaloed, achu-burburud-nega-dulesulidganbalidse ichimaklegoed. Achu-barbad e-neggwebur-ebiris bina itos gudiid. Bela dulemala neggweburgi-nodmalale, ese ibitolegoed. Ar we-dulemar dogdar begi yolesmalad, ar we-dulemar dogdar begi uayasuli gusmalad.” 
Bab-Dummad sogded: “¿Ibiga isgussulidyob an bemar-dakosunna? Ar be-mimmigan an-obachamalad, bab-dummagansurmalad-nuggi ise-sogar sogdamalad. An bemarga mas unnitiba uksad, degite, bemar galagwensuli gudmalad. Bela bemar danagwen galagwensuli gambanuchumarba be gudii gusmalad. 
Moli omegi-nakwebigudiyobi, be gudimalad. Dule-baigan-omeganbina be yaisur-gordii damalad. 
Ani an Bab-Jehová bemarga soged: A-ular, ¿an bemar-sabsur-odurdakosur be insae? ¿Buged-mai an bemar-imakosurde? An bemar-odurdakergebed. 
”Israel-dulemar-e-uvaʼdub-digarmaladba be dagmar, maad-maad be imakdamar, degi-inigwele, mer bela be obelomalo. E-muumar be ungemalo, ar we-muumar bar angadsulid. 
Ani an Bab-Jehová soged: Israel-dulemar, Judá-dulemar, uayasuli angi gudmalad. 
”Bemar an-obachamalad, ‘Bab-Dummad maisurye’ be sogmalad. ‘Bilagi anmar odurdaklegosurye’ be sogdamalad. ‘Ukumesedgi anmar odurdaklegosurye’ be sogmarbalid. 
‘Bab-Dummad-gayaburba-barsogmaladdi, binsa-ee-gordimarye’ be sogmarbalid, ‘ar Bab-Jehová-gayaburba egi naisurye’ be sogmalad. ‘Bab-Dummad-gayaburba-barsogmalad deyob-sunmaksamaladba sabsur-odurdaklemarsunye,’ be sogmalad.” 
Degisoggu, ani an Bab-Dummad-Jehová-Bela-Gangued-Nikad bega soged: “Weyobi, dulemar sogsamarsoggu, Jeremías, an-gayaburba be-gayagi sooyobi guoed. We-dulemardi, sapanyobi gumaloed, bela bergumaloed.” 
Ani an Bab-Jehová bemarga soged: “Israel-dulemar, dule-dikasurmalad an bemarse barmidagoed. Neggwebur-gandikmalad, undargus-bukwamalad an bemargi barmidagoed. Dule gaya-akarsaila-sunmakmalad, e-gaya-be-aku-itomalad an bemarse barmidagoed. 
Bela we-dulemala bila-onogedgi buleganad, e-sigumala, dule-ogilogednanaed. 
Be-ibmar-wesmalad bei obelomaloed, be-masgullemalad bei obelomarbaloed. Be-masmala, be-bunamala, bei oburgwemarbaloed. Degine, be-sibadmar, be-moli-bebe-nikamalad, bei ogilomarbaloed. Deginbali, be-uvaʼmar, be-higuera-sapimar, bei obelomarbaloed. Be-neggwebur-gandikmaladgi, dule-oakalogosurye-egi-be-binsaedi, bela es-suidgi bei obelolebaloed.” 
Ani an Bab-Jehová soged: “A-ibagangine, an belallaa dulemar-obelogosulid. 
Dule bese egichiarmalale, ‘¿ibiga anmar-Bab-Dummad-Jehová weyob anmar-imaksaye?’ Jeremías, ega be sogo: ‘Bab-Dummad sogye: Ar igi-bemar an-obachamala, degine, be-neggweburgi bab-dummad-baiganba be ibsadii gusmala, deyobi, neggwebur-baidgi, dule-baiganga-arbadii be gumaloye.’ 
Jacob-waganga be soge, Judá-dulemarga be sunmake: 
‘Dule-binsaed-satemalad, dule-aku-neg-itomalad, be itomala. Ar bemar ibya-nika-inigwele, be aku-ibmar-dakmalad. Ar bemar uaya-nai-inigwele, be aku-ibmar-itomalad.’ ” 
Ani an Bab-Jehová soged: “Ar bemar, ¿bar an-dobsurmarde? Ar bemar, an-dobguewilubmalanad. Ani an ukub nasiksad, adi, demar-abingunaidga guegar. Demar-abingunanaid degisadegu-mai guoed, gwen berguosulid. Amba demar binnasur-arwedago-inigwele, degine, uurmakdago-inigwele, e-igar-abingunanaidgi gwen dogosulid. 
Ar we-dulemar gwage-dutusurmaladid, uayasuli angi damaladid. Angi bangus gudimalad, angi aibatemalad. 
Wis binsasurmalad, na sogsurmalad: ‘Anmar, anmar-Bab-Dummad-Jehová dobee nanamarye. Anmarga dii-owimaiye, ibagan-sekalaa dii barmimaiye. Degine, anmarga ibmar-weed-ibagan sekalaa nasikmaiddeeye,’ gwen binsasurmalad. 
”Be-isgumaladi, bemargi we-ibmar-nuegan obelosad. Be-isgumaladi, bei ibmar-nuegan gasa siid. 
An bensuli, ar bemar-abargi dule-ibmar-isgana-imakmalad gudidiid, nuu-gaega-nakulemaladyob nakuledimalad, dule-gaega yamo emar-yardakmalad gudidiid. 
Sikwimar garbagi-ena-bukwadyobi, e-negmargi ibmar-atursasmaladi, ena-ena bubukwad. A-ulale, bemar dule-buleganga gudmalad, deyob, dule-mani-ibmalaga gudmalad. 
Be wardungudmalad, san-dummarbaa be gudmalad. Bemar-ibmar-isgana-imakmaladi gege bergued. Dule-babgan-satemalad nabir-nued-gudigumalaga ega be igar nabosurmalad. Dule-wilegana-e-ibmar-nikue-wilubmogad be bendaksurmarbalid.” 
Ani an Bab-Jehová soged: “¿We-ulale, sabsur-bemar-odurdakosur be an-insae? Weyob-dule-damaladi, buged-mai ¿imakosur be an-insae? An imakoe. 
”Be dakmala we-napneggi, gwayed-dummad naid. ¡We-ibmar-gunaid gwen nabir-daklesulid! 
An-gayaburba-barsogmalad, unnila gakansaale sunmakmalad. Dule-irwa-anse-gormalad, na e-itolegedba negsemamaid. An-dulamarde, weyob-abeye soged. Ar bela ibmar bergunonikile, ¿bemar igi-gudmalosunna?” 
