Isaías.
63.
Edom-yar-akar danikid, ¿wede doawa? Bosra-neggwebur-akar mor-ginnidbi-yoi danikid, ¿wede doawa? Mor-nudakar-yoi danikid, ¿wede doawa? Gandikidba binna-binnagwad danisulid, ¿wede doawa? “Ani an danikid. An igar-innikigwadba-sunmakedid, an dule-abonogega-gangued-nikadid.” 
¿Ar ibiga be-mor ginnitibi daklege? Ar be-mor, uva-egured-galugi dule-uva-egured-e-moryob dakleged. 
“An walagwen uva-egured-galugi uva-egurusad, dule-bamalad gwen anba gunai gussulid. An-sae-itogedgi an egi annasad. An-urwedgi an maataa imaksad. E-ablis an-morgine milesad, degi, bela an-mor ese isgusad. 
Buged-mai-imaked-iba bato an mesisad. An-dulamar-bendakleged-iba bato warmaksad. 
Dule-an-bendaked an edarbisanad, degi-inigwele, dule gwen an-bendaksasulid, dule-wargwensaar-an-bendakbi-gussulid geg an itoged. Dukin an-ganguedgine an emargi obichad. An-urwedi sikirmakega an-imaksasulid. 
An-sae-itogedgi, dulemar-yar-baid-baidgi-bukmalad-birgi an annasad, an-urwedgi an amar-obelosad. E-ablis napagi-milegega an imaksad.” 
Bab-Jehová-e-sabgued-dummad an ebinsaoed, e-ibmar-dummagan-imaksadgi an namakoed. Bab-Jehová bela anmarga ibmar-imaksad-ular, an ega namakoed. Wile-anmar-daked-ular, degi, dummad-anmar-sabed-ular, an ega namakoed. Bab-Jehová Israel-dulemarga ibmar-nuegan-bukidar-imaksad-ular, an ega namakoed. 
Ar Bab-Dummad weyob sogsad: “Ar napiragwa, wemar an-dulamalad, mimmigan-an-yardakmalosulidid.” Deyobi, e-suli-suli-itogedgine, Bab-Dummad bendaknonikid. 
Bab-Dummad dule-abonogega, dule-e-nuggi-sunmaked, degi, baliwitur, barmiarsulid, na e-sunnad dule-abonosad. E-sabedgine, degi, e-wile-dule-dakedgine, bendaknonikid. Gannarse ogwichisad, na e-ganguedba sesad. Epennegwadyobi deyob imaksad. 
Degi-inigwele, Israel-dulemar Bab-Jehováʼba ibsassurmalad, E-Burba-Isligwaled-wile-itogega imaksamalad. A-ulale, Bab-Jehová Israel-dulemar-e-isdaradga gunonikid, Bab-Dummad e-sunnad egi bila-onosad. 
E-dulamar, epenne neg-gusmalad-ebinsadmalad, degi, Moisés-ibagangi neggusad-ebinsadmalad, weyob sogdemalad: “Dule demar-obakega anmar-idunadap-gusadi, emide, ¿bia gudii? Dule Israel-dulemar-e-iduedi, ¿bia nade? Bab, E-Burba-Isligwaled-Moisésʼgi-mesisad, ¿wede bia nade? 
Dule e-gangued-nikadba Moisés-argan-nuedsik, Moisésʼba nadapigusad, emide, ¿bia nade? Bab, dulemar-asabin demar-egasad, adi, degisadegu e-nug-dummarba-guega, ¿wede bia nade? 
Igi-moli nega-dulesulidganba gwen ibmargi-yolesuli nadapdae, deyobi, muu-billi-odinnosadba dulemar-obakega-imaksadi, ¿wede bia nade?” 
Igi-moli-bebe-nikamalad nebase gagan-manonidamala, deyobi, Bab-Jehová-E-Burba, Israel-dulemarga obunnoged uksad. Bab-Jehová, be-nug-dummarba-guega, weyobi, be-dulamar-idumai be gusad. 
Bab-Dummadye, mogir-billi-akale, be nue atake. Be-neggandikid-islidikid-yeerdakleged-akale, be nue negdake. ¿Bia be-sabed-dummarbad, degi, be-gangued nade? Be-wile-dule-daked, degi, be-sabgued anmar daksulid. 
Degi-inigwele, be, anmar-Babad, ar Abraham amba aku-anmar-dakele, degi, dad-Israel amba aku-anmar-dakbalile, be, Bab-Jehová, be anmar-Babad. Gusgu be Anmar-Ollor-Imakedye nugad. 
Bab-Jehová, ¿ibiga be-igargi banguega be anmar-imake? Bab-Jehová, ¿ibiga be, mer be-dobgumalaga, anmar-gwage-dutusur imake? Be-maigan-sabed-ulale, be gannar dage. Be-dulamar-danar-danar-bukwad-sabed-ulale, be gannar dage. 
Be-dulamar ichesaale be-neg-islidikid akwisad. Emidi, anmar-isdarmalad bela be-neg-islidikidyaba ubosad. 
Emidi, anmala, be-anmar-dummad-iduedga-megissulidyob bukwad. Anmala, begadga-gussulidyob bukwad. 
