Éxodo.
27.
Bab-Jehová Moisésʼga sogdebalid: “Anga-ibmar-ogumakar-ukleged-aila, be imakbaloed. A-aila, urgo-acaciaʼye-nugadgi emarbi yaa-dungu be imakoed. E-sugued, daligwen-gaka-achabo, e-matardungued, daligwen-gaka-achabobar. E-nibgueddi, bisgipaa. 
Degine, moli-bebegii aila-e-dikar-abingunanaid-birgi be ogwisbaloed. We-moli-bebegiidmala, ailagi bato eba-mese-sobale be imakoed. Anga-ibmar-ogumakar-ukleged-aila-birgi, esgoro-gordikid be nasikoed. 
”Deginbali, bela ibmarmar-we-ailagi-ebuleged esgoro-gordikidgi be soboed: Buru-simalad-bormomar. Buru-weemalad-wesar-dummagan, Abe-bomied-nog-dummagan. San-obin-obin-saed-iko-dummagan. Soo-seed-bormomar. 
Deginbali, esgoro-gordikidgi san-nared-saki-sakid be sobbaloed. A-saki-sakidga, e-uaya, e-dikar-abingunanaidgi esgoro-gordikidgi be sobbaloed. 
Degine, san-nared-saki-sakid anga-ibmar-ogumakar-ukleged-ailagi, negabaladgi be nasikoed. 
Deginbali, anga-ibmar-ogumakar-ukleged-ailaga, suar-warakwagana be imakbaloed. We-suar-warakwaganaga urgo-acaciaʼye-nugad be ebugoed. We-suar-warakwagana-birgi esgoro-gordikid egi be nasikoed. 
Suarmar we-aila-e-oluaduk-dummagan-nanaid-yaba be odogegalad. We-suarmar, anga-ibmar-ogumakar-ukleged-aila seledsokalile, dikarba-nai guoed. 
Anga-ibmar-ogumakar-ukleged-aila be ollor imakoed, degine, we-aila urgomargi be soboed. Ar igi bega yar-birgi oyolesa, deyob dakle be soboed.” 
Bab-Jehová Moisésʼga sogdebalid: “Deginbali, anse-goled-neg-sunna-selegedga neg-imba be nasikbaloed. Dali-dulagwen-gakatar-sugu (25) guoed, dad-nakwed-argan-nuedsik be nasikoed. Degine, we-neg-imba-e-galugi lino-mor-nued naguoed. 
E-buarmardi, waladulagwen (20) nikuoed, degi, e-buar-sigmalad, amba gwadulagwenbar (20). Bela wemar-sobegala, esgoro-gordikid be ebugoed. E-gamalad-sobegala, degi, buar-e-nonomar-sobegala, mani be ebugoed. 
Amba deyob anse-goled-neg-sunna-seleged-imba dad-nakwed-argan-sapiledsik, lino-mor-nued dali-dulagwen-gakatar-sugu (25) be nasikbaloed. E-buarmardi, dulagwen (20), degi, e-buar-sigmalad amba dulagwenbar (20). E-buar-sigmalad-imakegala, esgoro-gordikid be ebugoed. E-mor-gamaladgardi, degi, e-buar-nonomargardi, mani be ebugoed. 
”Anse-goled-neg-sunna-seleged-imba dad-argwanedsik, mor-dummad daliambe-gakabo-gaka-abala-matardungu (12½), be nasikoed. E-buarmardi, warambe (10), degi, e-buarmar-sigmalad, gwaambebar (10). 
Anse-goled-neg-sunna-seleged-imba dad-nakwedsikid e-matardungued, daliambe-gakabo-gaka-abala (12½) guoed. 
Yawagak-doged-dikarba mor-dummad naguoedi, dalipaa-gaka-bisgipaa, doged-e-dikar-gwensaksik sugu naguoed. E-buarmardi, walapaa, degi, e-sigmalad amba gwapaabar. 
Degine, doged-e-dikar-baidsiki, mor-dummad, dalipaa-gaka-bisgipaa nagubaloed. E-buarmardi, walapaa, degi, e-sigmalad amba gwapaabar. 
”Yawagak-dogedgi mor-dummad daliatar be nasikoed. We-mor-dummad be imakoedi, nirbadub-aradgi be imakoed, nirbadub-suir-akwagiidgi be imakoed, nirbadub-ginnidgi be imakoed, linoʼdub-nuedgi, ise-nue-sobar, bela-bela-nue-yeerdakle be imakoed. Degine, e-buarmardi, walabake, degi, e-sigmalad amba gwabakebar. 
Bela we-neg-imba-e-buarmar-ebiroedi, e-buar-nonomar, manigi soblegoed, e-gamalad, manigi soblebaloed. E-sigmaladdi, esgoro-gordikidgi soblegoed. 
”Neg-imba dali-dulagwen-gakatar-sugu (25) guoed, e-matardungued, daliambe-gakabo-abala (12½) guoed. E-mor-naguoed, daligwen-bisgise sugu naguoed. We-mor-dummagan-naguoedi, lino-mor-nued guoed. E-sigmaladdi, esgoro-gordikidgi soblegoed. 
Anse-goled-neg-sunna-selegedgi belagwapa-ibmarmar-ebulegoedi, bela esgoro-gordikidbi guoed. Degine, we-a-neg-bargamalad, degi, e-galumar-bargamalad, bela esgoro-gordikidmarbi be imakbaloed.” 
Bab-Jehová Moisésʼga sogdebalid: “Israel-dulemarga be sogo: ‘Olivo-e-gwallu ibmar-baidba-oburarsuli be sedamalo, adi, gwallu-ogamalagar. Degisadegu gwallu gasii guegar. 
Aarón, degi, e-machimala, gwallu guakwaa simaloed, adi, gwallu gasigu oibodagegar. We-gwallu Bab-Jehová-dulemarbo-ambikued-neggi, mor-dummad-Bab-Ulu-irwa-naid-magaba sigoed. We-igar-an-ukedi, Israel-dulemarga, degine, e-waganga, degisadegu guoed.’ ” 
