Isaías.
57.
Dule-innikidaedi burgwemamaigusad, dule gwen bai daksurmalad, dule-bega-arbamalad-nuegan, burgwemamaigusad. Ar dule aku itodamalad, ibiga dule-nuegan isgued-ular burgwiddamala. 
Ar dule-igar-nuedba-nanaedi, nuedgi burgwemalad, neg-uangi obunnomegisdamalad. 
Bab-Jehová sogded: “Bemar, ome-ina-isgana-imaked-mimmigan, negsichigi-galagwensuli-gambanuchuganba-nanamalad-e-wagan, be anse walikgudamar. 
¿Doagi be dodoye sogmala? ¿Doaga be binnasur gaya-maa-maa-imake? ¿Doaga be gwabin buud-buud-imake? ¿Ar bemar isgued-mimmigansursi? ¿Ar bemar gakansamalad-wagansursi? 
Bemar wag-ulu-sapi-urba, degi, bela sapi-dummagan-urba, galagwensuli guddamalad. Bab-dummadsurmalad-e-nug-odummogega diangangi, degi, akwa-yaa-ollogangi burwigana be oburgwiddamalad. 
Dian-akwa-swirimalad, begadga gumaloed. We-akwa-swirigangi be bergudmaloed. We-ibmar-asabinni, vino be eosmalad, degi, ega be ibmar-gwag-uklemalad uksamalad. Degite, ande we-ibmarmar-abinni, ¿bogi sigode? ¡Adi surbali! 
Yar-matusulid-birigine, be-meged be omesisad, yar-matusulidse be nakwisad, agi bab-dummadsulidga ibmar-ogumakar-ukega be nakwisad. 
Be-yawagak-daksiki, degi, e-suarmargine, bab-dummadyob-imaklemalad be nasiksad. Be angi bangusad, dule-baid-asabinni uka-swili be gwisgusad. Be-meged-dummad-omesisadgine, be megisad. Doamarbo be megbigusa, amarbo be igar nabosad. Amarbo be megisgua, e-abgan be daksad. 
Bab-dummad-Molocʼse be nanasad. Ega be olivo-gwallu berbedii gusad, be-ina-wawagan ega be omelosad. Be be-nuggi-sunmakmalad dikasuli barmisad. Amala, dule-burgwarmalad-burbase binsaed-amiega, be barmisad. 
Bali-bali-nanaedba be yegus-inigwele, degite, gwen be sogsasulid: ‘An wesegoye.’ Aka bur be gangusad. A-ulale, gwen be galakussulid. 
”¿Doa be-ogwayisa? ¿Doa dobguega be-imaksa? Emide, be an-yardakdiid. Gwen be angi bar binsassurmalad. Gwen bai be an-daksasurmalad. ¿Ar be an-dobsurmarsunde? ¿Ar an undar bogi-gudigusadba be deyob damarsunde? 
Emisgi, an be-ibmar-imakedi an barsogoed, gwen bega ibmar-nuedga guosulid. 
Ar dule-be-bendakega be binnasuli gollalile, we-ibmar-sobarmalad-bab-dummadyob-imaklemalad gwen be-bendakosulid. Bela we-ibmarmala burwaba seledoed, unnila buu-imakedgi yoggudoed. Ar dule angi-bensuli guele, napaneg egadga guoed, an-yala-islidikid na egadga suoed.” 
Bab-Jehová sogded: “Weyob sogdamaloed: ‘Igar-nudakmar, igar-nudakmar, igar-mesmar, an-dulamar-idu igar-isgana nudakmar.’ 
Ar ade, ani an Bab-Dummad-degisadegu-maidid, an-nuga Isligwaledid, weyob an soged: Ani an niba-maid, neg-isligwaledgi an maid, degi, dulemar-bukib-binsadimaladgi, degi, gwage-eikwaa-imakmaladgi an burbar maibalid. Adi, dulemar-gwage-eikwaa-imakmaladga niga-ogannogegar, degi, dule-bukib-binsadimalad baisur-ito imakegar. 
An degisadegu an-dulamargi gwisgudii guosulid, degisadegu an amarse urwedii guosurbalid. Ar degisulile, bela an dulemar-obinnisadi an-abin bergudo-itole. 
Emar-isgued-ular, an ese ulusad. An-urwedgine, an sabsur-imaksad. An egi bangusgusad, degi-inigwele, aka igar-isganaba bur nanadmalad. 
E-damaladi, an daksad, degi-inigwele, an ega nudakoed. Idudii an guoed, baisur-itoge an imakoed. Degine, dule-ega-bukib-binsadimalad, 
weligwaledgi weyob namakmalaga an imakoed: ‘Dikasuli-bukmaladga gwage-bogidik gusun, degi, walikaa-bukmaladga gwage-bogidik gusun.’ An-dulamar an isgussulidyob-dakoed. Ani, an Bab-Jehová-guedgi, deyob soged. 
Ar dule-ibmar-isgana-imakmaladi, demar-arwemaiyob gued, geg bogi meged. Igi demar-arwemair, ibmar-isgana mie, degi, ollimar-miardae, deyob dule-isganamar gued. 
An Bab-Dummadi soged: ‘Dule-isganamargala gwage-bogidikid sulid.’ ” 
