Oseas.
9.
Oseas, Israel-dulemarga sogded: “Israel-dulemar, mer be weligwar-itomar, mer be neggwebur-baiganyob iba-onomar. Ar bemar galagwensuli nanadmalad. Be-Bab-Dummadgi be bangudmalad, bab-dummad-baigan-nug be odummodmalad. Bela ibmar-gwag-omukuleged-neggi gambasaed-e-mani-bennukleged bur be abeged. 
A-ulale, ibmar-gwagmar, uvaʼmar gwen be-oimmogosurmalad. Vino-binid bar yeer-goblege guosulid. 
Efraín-dulemar Bab-Jehová-yargi bar ambikuosurmalad, gannar Egipto-yarse-namaloed. Asiria-yargi mas-isemalad gunmaloed. 
Bab-Jehováʼga bar vino-eoleged ukosurmalad, e-ibmar-Bab-Dummadga-ukmalad, bar ega ibnuedga guosulid. Madu-gullegoedi dulemarga madu-dule-burgwaled-neggi-gullegedyob ega guoed. Dule a-madu-guchale, swilidiksuli guoed. Unnila sikwas nabir-itogega ega guoed. Degi-inigwele, we-madu, Bab-Jehová-negse seledosulid. 
”Bab-Dummadga-iba-onolegedgi ¿ibu-be imakmaloe? Bab-Dummadga-itoakwaa iba-onolegedgi, ¿ibu-be imakmarbaloe? 
Amba sabsur-odurdaklegedgi be wakinye sogmalale, Egipto-dulemarse be galemaloed, degi, Menfis-neggweburgi be-digmaloed. Be-ibmar-nuegan-manigi-sobarmaladgi, dakemar ammurudoed, be-dordonegmargi ikomar ammurudoed. 
Sabsur-odurdakleged-iba noni, buged-imakleged-iba noni. Israel-dulemar, ¡be wisigarmar! Be-isgued dogdargusad, isdar-emar-dakedi be baligannosad. Emide bemar, Bab-Dummad-gayaburba-barsoged dule-gegegwaga imakmalad. Deginbali, nia-saedga be Dule-Bab-Dummad-burbaba-ibmar-soged imakmalad. 
Bab-Dummad-gayaburba-barsogedi, Bab-Dummadmala, Efraín-neggweburga nakulegedga gumalad. Wemar-yolemalagala, bemardi sakiyob e-idu galumar-urbedamalad, deginbali, Bab-Dummadse-goled-neggi bemardi wemar-sae-dakdamarbalid. 
Bemar Gabaaʼgi-dulemar-gusmaladyobi, nue bela-belad be isgudmalad. Ar Bab-Dummadi, be-isgued iegosulid, be-isguedba sabsur-bemar-odurdakoed.” 
Bab-Jehová sogded: “An Israel-dulemar-aminonigu, nega-dulesulidganba uva-san-amilegedyob an amisgusad. An gebe e-dadgan-dakargua, higuera-sapigi-e-san-dutuu-ainidanikiyob an daksad. Degi-inigwele, emar aka bab-dummadyob-imakleged-Baal-Peorʼba nanadmalad. Abali na isgudmalad, dule-isguedga gudmalad. We-bab-dummadbina sulibinsa-itode gudmalad. 
Efraín-dulemar-e-ibmar-nuegan-bukidar-nikadi bar daklegosulid. Nuu-gukudeyob guoed. E-omegan bar gurgin-nika guosurmalad, bar mimmigan-nikuosulid. E-dula bar sapibeneggi-mai guosulid. 
Ar amba e-mimmigan-dungumamai-dakdemalale, we-napneggi amba an ei obelogoed. An egi bangudele, ¡dummad-wilemaloed! 
Efraín-yala, Tiro-yalayob-dakleged. Yala-nuedgi bukwamalad. Degi-inigwele, Efraín-dulemardi burgwed-igarba na e-mimmigan-semamaid.” 
Oseas sogded: “Bab-Jehová, ega be ibmar-ukbied ukdo. Ega e-omegan mellegega be imake, e-omegan-e-nunismar be odinnoge.” 
Bab-Jehová soged: “Israel-dulemala, Gilgal-neggweburgi bela isguali gudmalad. De-akale, an bemar isdar dakded. Bemar-isgued-ulale, anse-goled-neggi an bemar-onioed. Bar an bemar-sabguosulid, ar ade, bela be-dummagan uayasulidamalad. 
Efraín-dulemar galakuded: Sapi-mali-dingudedyob nadmalad, sapi-bar-sanmaksurmaladyob nadmalad. Amba na mimmigan-nikudmalale, an ei oburgoed.” 
Oseas Israel-dulemarga sogded: “Ar bemar, an-Bab-Dummadba ibsassurmarsoggu, Bab-Dummad bemar-obanoed. Neggwebur-baigan-abargi yarsuli be gudii gumaloed.” 
