Salmos.
89.
Ezraí-dule-Etán, we-namaked-Masquilʼye-nugad narmaksad. Bab-Jehováʼye, an degisadegu be-sabguedgi namakdii guoed. An degisadegu bela dulemarga, be-innikidaedgi sunmakdii guoed. 
An sogdii guoed: Be-sabguedi degisadegu gege berguye. Be-innikidaedi nibneg-naiyob degisadeguye. 
Bab-Jehová, be sogsa gusad: “An-dule-susadbo an igar mesisye. An-mai-Davidʼga an ise-sogar sogsagusye: 
‘Be-sorbali, be-wagan degisadegu reyga-megmalaga an imakoye, be-wagan degisadegu negsemamai an imakoye.’ ” 
Bab-Jehová, be ibmar-gegerdaklemalad-imaksadba nibnegginmaladi be-nug odummomalad. Dule-gwage-swilidikmalad-onmakbukwadgi be-innikidaedgi sunmakmalad. 
Nibneggine, ¿doa Bab-Jehováʼyopira gue? Dule deyobid sate. Nibnegginmalad-abargi, ¿doa Bab-Jehováʼyob gue? Dule deyobid sate. 
Dule-gwage-swilidikmalad onmakbukwale, Bab-Dummad-dobee itodamalad. Bab-Dummad na e-ebiris-bukmaladba bur-dummadid, bur-dutusurbalid. 
Bab-Dummad-Bela-Gangued-Nika-Maid, ¿doa beyob gue? Dule beyobid sate. Bab-Jehová, bedi gandikidid, bedi innikidaedid. 
Bab-Dummad, demar-dagumakmaid be bargaed. Demar-dummagan-arwemaid be obogileged. 
Be ibdula-dummad-Rahabʼye-nugad, maataa be oburgwisad. Bela-bela be gangued-nikadba be-isdarmaladgi be nakwisad. 
Bab-Jehová, nibneg begadid, napneg begadid. Be we-napneg-naidi obinnisad, bela egi-ibmar-bukwadi be urbisad. 
Be dad-nakwed-argan-sapiledsik-yar-bukwad obinnisad, dad-nakwed-argan-nuedsik-yar-bukwad be obinnisbalid. Tabor-yar weligwar be-nugga namaked, Hermón-yar weligwar be-nugga namaked. 
Bab-Jehová, bela-bela be gangued-nikadba be ibmar-dummagan imaked. Be-argan-nued be onakwed, ar be emargi obichad. 
Bab-Jehová, igar-maidba, igar-innikigwadba be negsemaid. Dule-wiledaked be oyoged, igar-innikigwad be oyobalid. 
Bab-Jehová, dulemar weligwaledgi-be-nug-odummomaladgi, nued binsalesad. Wemar be-sogedba nanadimalad. 
Be-nuggi wergudii osedoddamalad, be-igar-innikii-imakedgi wergudimalad. 
Ar be we-dulemar-e-gangued-e-yeerdakleged gued. Nued be anmargi-binsaedbali, be anmar-gangued ogannoged. 
Be, Bab-Jehová, be anmar-sigu-abgaedga gued. Be, Israel-dulemar-e-reyd, Gwage-Isligwaledid. 
Ibagwengine, be-dula-gwage-swilidikmaladga be negburgan oyosad, aba ega be sunmaksad. Be-dulamar-bega-nued-nanadimaladga be sogsagusad: “An dule-wargwen-buled bendaksad. Dulemar-abargi dule-bur-emargi-obindiid-e-nug an odummosad. 
An-mai-David an sunonikid, reyga-guega an-gwallu-wawad, an e-nonogi eosad. 
An bendakdii guoed. An-ganguedgine ogannodii an imakoed. 
E-isdarmalad egi nakosulid, dule-isganamar sabsur-imakosulid. 
An e-isdarmalad obelogoed, dule-e-isdardakdimaladi an osulogoed. 
An degisadegu David-sabgudii guoed. An-nuggine e-gangued dungumai guoed. 
David, demar-Mediterráneoʼye-nugad-naid-akar, Éufrates-diwar-maidse neg-gani guoed. 
Anga sogoed: ‘Be an-baba, be an-Bab-Dummad-an-abonogedid, be an-edarbedid.’ 
Machi-sailaginedga an imakoed, bela reymar-baiganba bur dummadga-megega an imakoed. 
An degisadegu sabgudii guoed, an-ebo-igar-mesisadi degisadegu-mai guoed. 
E-wagan e-sorba negsemamai gumaloed, Igi nibneg degisadegu nai, deyobi e-wagan degisadegu negsemamai gumaloed. 
”Ar e-wagan an-igar-maidgi bangudmalale, an-igar-maidba nanasurmalale, 
An-igar-maidgi annadmalale, an-igar-uksadba ibsasurmalale, 
e-uayasulidaed-ulale, an sabsur-odurdakoed, e-isgusad-ulale, an bibyogoed. 
Degi-inigwele, an David-sabguosuli bipisaale guosulid, an egi innikidaedi oberguosurbalid. 
An Davidʼbo-igar-mesisadi an bisgosulid, an-ibmar-sogsadi an osulogosurbalid. 
An-nug-islidikid-ular, an unnila irgwennaa ise-sogar imaksad, an Davidʼga gakansaosulid: 
David-sorba, e-wagan degisadegu negsemamai gumaloed. An-asabin, igi dad-ibeler degisadegu-nai, deyobi, e-wagan degisadegu negsemai gumaloed. 
Igi nii nibneggi degisadegu-nai, deyobi, David-e-wagan degisadegu negsemai gumaloed.” 
Degi-inigwele, Bab-Dummad, be Reyga-guega-dule-susadi, be meted, be obachad, a-dulegi bela-bela be uluded. 
Be-maibo be igar-mesisadi be bichisad, e-wagan-degisadegu-negsemai-guoed e-ibe be obelosad. 
Bela e-galu-dikar-matusulid e-ibe be omukusad, e-neg-gandikbukmalad e-ibe be obelosad. 
Bela dulemar-a-igargi-nasdamaladi, e-ibe ibmar atursadamalad. Neggweburmar-e-dikarba-bukmalad egi dodomalad. 
David-e-isdarmalad-e-gangued be ogannosad, e-isdarmalad weligwar-itogega be imaksad. 
David-e-es-suid-nugar sate be imaksad, bila-onogedgine gwen be bendaksasulid. 
E-gangued-yeerdakleged e-ibe be osulosad, e-ologana napase e-ibe be meted. 
E-birga-dulagudigued e-ibe be osikirmaksad, binged-dummad ega be uksad. 
Bab-Jehová, ¿wede degisadegu be dukumai guoe? ¿Wede sooyobi be-urwed degisadegu guoe? 
Bab-Jehová, be insao, an-dula-gudiguedi unnila sikwas gued. Degisoggu, ¿ibiga be dule-obinnisa? 
¿Ar doa burgosuli degisadegu dula gudiguoe? ¿Ar doa burgwedgine wakinnoe? 
Bab-Jehová, be sabguedsailagined, be Davidʼga be-innikidaedba ise-sogar-sogsa-gusadi, ¿bia nade? 
Bab-Jehová, be-maimargi-dodolediid, be ebinsao, dulemar-bukidar-angi-dodogedi an ulubgi sediid. 
Bab-Jehová, be-isdarmalad anmargi dodomalad. Na be dule-susadgi dodomalad. 
¡Bab-Jehová-e-nug degisadegu odummolesun! ¡Degisadegu odummolesun! 
