2 Samuel.
18.
David e-sordagan-eba-gudimalad danar-danar-urbenai gualid. Agine, sorda-mili-miligwengi (1,000-1,000) gusad, degi, sorda-dulatar-dulatargi (100-100) e-idumalad onug-imaksad. 
Agine, David sordagan-bukwad sogapaa-mimisad. Geb degine, sordagan-soggwen-idugega, Joab-onug-imaksad. Sordagan-sogbogi, Abisai-onug-imaksabalid. Abisaiʼde, Joab-e-gwenadid. Ebogwadi, Sarvia-masmalad. Geb David, napi-sordagan-sogapaagwad-idugega, Itai-onug-imaksad. Itaiʼde, Gat-duled. Agine geb, Rey-David, bela sordamar-bukwadga sogded: —An bemarba urwenamogoed. 
Bela sordamar-bukwad ega sogdemalad: —Anmarba be naosulid. Ar anmar urwenai-wakitedibe, baisur anmar-dakmaloed. Anmar-sordamar negabar-oburgwilesmalar, baisur dakmarbaloed. Ar bedi nuga-nikadsoggu, anmar-miliambe-mergueyobi be gangumaid (10,000). Degisoggu, neggwebur-akar be anmar-bendakmai guoed. 
Rey-David abin-sogded: —Bemar-sogedba an imako. Degisoggu, Rey-David e-sordagan-dulatar-dulatar (100-100), degi, mili-miligwen-ainidmargu (1,000-1,000), neggwebur-yawagak-noedgi dakegwichi gusad. 
Rey-David, Joabʼga, Abisaiʼga, geb Itaiʼga igar-uksad: “Mer sabsur an-machi-Absalón imakmalo.” Rey-David, Absalónʼgi deyob sognagu, bela sordamar itosmalad. 
David-sordamar, Israel-sordamargi-urwenaega nodegusmalad. Efraín-sapur-naidgi urwenai guarmalad. 
A-ibagine, sordamar yeer oitolesmalad, mili-dulagwen (20,000) burgwismalad. Degi-inigwele, David-sordamar Israel-sordamargi obichad. 
Bila-onoleged bela yar-gasa nagunonikid. A-ibagine, bila-onolegedba sordamar bur bule sapurba burgwismalad. 
Absalón moli-uayasuid-birgi-nadapgua, David-sordamar-abingunonikid. Moli-uayasuid sapi-encinaʼye-nugad-urba dogded, geb Absalón-sailagia sapi-e-anagangi galenonikid. Agi bannu-bannu nagusad. E-molidi iduar naded. 
Sorda-gwensak deyob-Absalón-daksagua, Joabʼga sognonikid: —Emiskwaa, an Absalón-daksad, sapi-encinaʼgi bannu-bannu-nai an daksad. 
Joab a-dulega sogded: —Degite, be deyob Absalón-daksagua, ¿ibiga be yog-oburgwar imaksasuli? Nued be imakoenad. An bega mani-nibirambe-aidikued-wilub (10) ukoenad, an bega molidub-bur-sunsoged ukbaloenad. 
A-dule Joab-abin sogdemogad: —Amba be anga mani-miligwen-aidikued-wilub (1,000) ukena, amba Absalón an oburgosulinad. Rey-machigi gege an aibined. Ar anmar rey-bega-ibmar-sogsad ise-itogaled, Abisaiʼga deyob sogsabalid, Itaiʼga deyob sogsabalid: ‘Mer an-machi-Absalón akar-imakmaloye.’ 
Aginbali, an na dukin san-urmakbalo-itole. Ar Rey-David wisgunonidibe, be-sunnad angi be gwisgudbaloed. 
Joab ega sogded: —An bebo bar sunmakosuli. Joab eswar-warbaa yog amiar-imaksad. Degine, Absalón-bannumaknaidse nadegusad. Agi Absalón-e-binasgargi eswar-warbaagwad yosad 
Degidgine, sapingan-Joab-bendakmalad, e-ambe (10) Absalón-ebirismalad, geb oburgwismarsunnad. 
Agine, Joab, sordamar-mer-bar-urwega gar-trompeta-ogormalaga imaksad. Degidgine, geb Joab-sordamar bar Israel-e-sordamar-balegichasulid. 
A-sorbali, Absalón-e-mui-bannumaknaid odesmalad, sapurba yaa-ollo-siidgi egwachamalad. A-birgi, akwamar-mulluu sie-sie imaksamalad. Israel-sordamardina bela gwakidmalad, e-neg-e-negse duurmakdemalad. 
Absalón dula-gudiun, Rey-Nebagi na akwa-sobar ogwichisanad. Ade, Absalón weyob binsasgusad: “An machi-satesoggu, bar an-nug obarledii gulegosulid.” Agala, akwa-ogwichisadgine, Absalón, e-nug-nasiksad. Degisoggu, a-akwa, “Absalón-akwa-bubawarye” nuggunonikid. Agala, we-garda-narmaklenaidse, amba deyob bileged. 
Agine, Sadoc-machi-Ahimaas, Joabʼga sogded: —Gwae an Rey-Davidʼse naoe, ega sognaegar, ‘Bab-Jehová be-isdarmaladgi-nakwega be-imaksaye.’ 
Joab, Ahimaas-abin sogded: —Ar Rey-David-machi burgwissoggu, e-babga emi we-gayaburba bee be berbenaosulid. Baid-ibagi ega be sogoed. 
Degidgine, Joab, Etiopía-dulega sogded: —Bee be nao. Bela be ibmar-daksadi, Davidʼga be sognao. Etiopía-dule, Joab-abin napase dulluu-imaksad, geb agi abarmakded. 
Sadoc-machi-Ahimaas gannar Joabʼga sogdebalid: —Degi-inigwele, amba an Etiopía-dule-sorba abarmakdoe. Joab abin-sogded: —Machi, ¿ibiga be abarmakdoe? We-gayaburba-berbenaoedgi ibnued gwen be amiosulid. 
Ahimaas abin-sogded: —Baisuli. Igi neg-gubie, deyob guodo. Amba an abarmakdoe. Joab ega sogdesunnad: —Degite, be nado. Degidba Ahimaas neba-neg-naidba abarmakde gusad. Agine, Etiopía-dule-bargadapid, geb na e idusunnad. 
Davidʼdi neggwebur-yawagak-gebe-gwichid, degi, yawagak-baid-sorba-gwisbalid, a-negabargi siid. Dule-nakuleged yawagak-niba neg-swirinaidgi atakgwisgu, dule-gwensak-abarmakdaniki dakalid. 
Geb agi, Rey-David-owisogegala, binnasuli goted: —Dule dani. Agine, Rey-David sogded: —Ar dule wargwen-danikile, degirdi, gaya-nued sedanido. Degidgine, dule-abarmakdanikid walikgudanigua, 
dule-nakulegwichid dakarbalid, dule-baid sorba abarmakdanibali. Geb yawagak-dakgwichidse iseedi goted. Ega sogded: —Sorba, dule-baid abarmakdanibali. Rey-David sogdebalid: —We-dule amba gaya-nued sedanibalirgebed. 
Dule-nakulegwichid sogded: —An dakedi, dule-idunaid Sadoc-machi-Ahimaasʼyob abarmaked. Rey-David abin-sogdebalid: —We-dule, dule-nuedi, gaya-nued sedaniki. 
Ahimaas, Rey-David-asabin-nonigua, Davidʼga sogded: —Nued-sogeye. Agi Ahimaas dulluu napase imaksad. Geb Davidʼga sogded: —Rey-David, be-Bab-Dummad-Jehová-e-nug odummolesun. Ar aa, be-isdarmalad-begi-aibichamalad, bela bega urmaksad. 
Rey-David ese egisded: —¿Absalónʼdi, nuedi? Ahimaas abin-sogded: —Joab-an-barmiargu, dulemar oimaknanai unnila an itosad. Degisoggu, an wissurmosundo, ibiga deyob oimaknanai gusmarsundibe. 
Rey-David ega sogdebalid: —Dage wesik. Wegi gwisguda. Geb Ahimaas, Rey-David-naba gwisgunonikid. 
Agine, Etiopía-dule nonimogad. Rey-Davidʼga weyob sogded: —Rey, gaya-nued bega an sedanikid: Emi, Bab-Jehová be-isdarmalad-begi-gwisgusmaladgi be-ollor-imaksad. 
Rey-David Etiopía-dulese egisded: —¿Absalónʼdi, nuedi? Etiopía-dule abin-sogded: —Igi-we-sapingwa-naibigusa, deyob bela rey-e-isdarmalad, degi, reygi-gwisgubi-gudimalad imaklemarmogana gadin. 
Rey-David deyob e-machi-Absalón-burgwisye itosgua, gwage-naibid-dummad ega nagunonikid. Geb yawagak-birgi-neg-siidse-nakwemaigua, ise-boar-sunmaknadapi gusad: “¡Machiye, machiye! ¡Ani an bur be-ular burgwissunnana gadin! ¡Machiye, machiye!” 
