Isaías.
30.
Bab-Jehová weyob sogsad: “Bemar-uayasuli-damaladi, ¡be duledar-wilesmar! An-wissuli-igar-imakmaladi, an-ega-ibmar-sogsulidba ibmar-imakdimaladi, isguedginbi-nanadimaladi, ¡dule-wilesmar! 
Anse-idaksuli Egipto-yalase igar amibukmalad. Faraónʼgi bendakleged-amiega ese naddamalad. Egipto-dulemargi bendakleged amibukmalad. 
We-Faraón-be-bendakedi, be-bingeguega guoed Egipto-dulemargi be dukued-amiedi, nug-bipii be-imakoed. 
Zoán-neggweburgi e-dummagan ega mamai-inigwele, Hanes-neggweburse e-garda-berbemalad mosa-inigwele, gwen bendakosurmalad. 
Bela Israel-dulemala, neggwebur ega ibmar-nued-imaksulidba bingedar itodmaloed. Ar Egipto-dulemar wis gwen ega ibmar-nued imakosulid. Unnila we-dulemala, emar-obingegsaedginbi binsadimalad, dulemar-isdar-obelogedgi binsadimalad.” 
Isaías sogdebalid: “Bab-Jehová weyob Neguev-e-ibmar-durgan-guoedgi sunmaksad: ‘Israel-dulemar, Egipto-yalase bela e-ibmar-nuegan, moli-uayasuidgi semamaid, bela e-manimar moli-yargan-muregedgi semamaid. Nega-dulesulidganba obakmamaid, ar ade, nega-bulegan naed, ar a-nega, achumigur-bulegan nika-naed, naibe-bulegan nika-naed, degi, naibe-gukuar-gukuar-nanamalad nika-naed. 
Egipto-neggwebur gwen emar-bendakosulid. A-ulale, weyob an bied: Ibdula-ursiliye, gwen dule-oakalosulidye.’ ” 
Bab-Dummad weyob Isaíasʼga sogdebalid: “Emisgwa be, we-ibmar dulemar-wagab narmak. Urgogi be narmakar-omeso, adi, ibagan-danikoed-idu degisadegu narmakar-oyomai guegar.” 
Geb Isaías sogdebalid: “Ar we-dulemar uayasulidamalad, dule-isgana gumalad, Bab-Jehová-Igar-Maid itobisurmalad. 
Emide, dulemar-yoedse-ibmar-guoed-sogedga sogdamalad: ‘Melle bar be negburgan-daked sogmarye.’ Bab-gayaburba-barsogmaladga sogdamarbalid: ‘Melle bar be anmarga Bab-Dummad-gayaburba-napiragwad sogmarye. Binsa nabir ibmar-nuegangi be anmarga sunmakmarye, binsa gakangi be anmarga sunmakmarye.’ 
Muchub-muchub sokarmalad: ‘Bab-Igargi be bangumar, melle Bab-Dummadba be ibsamar. Melle bar be anmarga Israel-dulemar-e-Bab-Dummad-Isligwaledgi sunmake.’ ” 
A-ulale, Israel-dulemar-e-Bab-Dummad-Isligwaled weyob soged: “An-bemarga-ibmar-soged be itobisurmalad, mesagwar-gued bur be abemalad. Igar-isgana bur be itodmalad. Bur be we-igar-isganaba be akasmalad. 
A-ulale, we-isguedi, bemargi gwichiguoed. Igi-galu-matusulid marar-gwichile, ukiagwar ailaddae, deyob bemargi isgued gwichigudagoed. Ukiagwale, ilagwensaale bemargi babatedagoed. 
We-isguedi, napsa-bormo ise bela-belad goa-goa-mareyob guoed. Igi napsa-bormo bipisaale, gwen e-goa bar sogun-weega abelesurdae, igi bar diagi dii-weedga ebulesurdae, deyob we-isgued guoed.” 
Ar weyob Bab-Jehová-Israel-dulemar-e-Bab-Dummad-Isligwaled soged: “Dule e-isguedga-bukib-binsaedgi bendaklegoed, nued-nanaedgi, bendaklegoed. Bargaagwar-gudiidgine, degi, angi-bensuli-nanaedgine, gannaleged siid. Ar degi-inigwele, bemar an-abesulid. 
Ar bemardi weyob sogmalad: ‘Anmar moligi wakinmaloe.’ Degisoggu, deyob bemar wakinmalargebdo. Bemar weyob sogmarbalid: ‘Moli-gwae-gwae-abarmakedgi anmar wakinmaloe.’ Degi-inigwele, dule-be-baleginmaloedi, beba bur bule abarmake gumaloed. 
Dule-gwensak-bemar-oburgwebied-asabinni, bemar-milibalidi (1,000), dobedba duurmakdemaloed. Dule-e-ataled-bemar-oburgwebied-asabinni, bela bemar, dobedba duurmakdemaloed. Igi yar-birgi suarbi ganna-gwisdae, deyobi be gumaloed. Igi-yar-mullugi ibmar-wilub gwisdae, deyobi bemar napi-bemaloed. Deyobi bela neg-olloo nadoed.” 
Isaías sogdebalid: “Degi-inigwele, Bab-Jehová, wile-bemar-dakegala, bemar-abitomaid. Bemarga e-sabgued-nikadi, oyobied. Ar Bab-Dummad-Jehová, igar-innikigwad imakedid. Dule-Bab-Dummadgi-bensuli-gudimaladgi, nued binsalesad.” 
Sión-dulemar Jerusalén-neggweburgi-mamaid, bipisaale, bar be boosurmalad. Bab-Dummad be-bendakega ese binnasuli be gornanaile, Bab-Dummad-dule-wiledakedi, wile be-dakoed. Be-itosayalabali, be-abinsaoed. 
Ar Bab-Jehová igar-bulegan bemarga barmidago-inigwele, degi, wile-itoged-ibagan bemarga barmidago-inigwele, be-odurdaked-saila bar bemargi dukuosulid, bemar-sunnagwad be dakmaloed. 
Ar be igar-noar aibatedibele, be-yarganbali dule bese-gole be itogoed, weyob bega soge be itogoed: “Noar be aibatemala, wesik igar-mai. Wesik be namala.” 
Degisoggu, be-ibmar-sobarmalad-bab-dummadyob-imaklemalad-manibiidi, be-ibmar-wilubgan-orbimaladi, bela ibmar-isedyob be metemaloed. Be sogdemaloed: “Wegi-bukwad be nae.” 
Degisoggu, be ibmar-gwag digele, Bab-Jehová bemarga dii barmidagoed. Ibmar sanmakdagogu, nue-sanmakoed, degi, yeer-gullemaladbi guoed. A-ibagangine, be moli-bebe-nikamalad nainu-dummagangine, gagan-madii gudoed. 
Moli-bebe-nikad-alugwasuarmalad, degi, moli-uayasuigan be-nainugi-arbamaladi, gagan-nuegan bato egwaar-guagwar-bukwad-madii gumaloed. 
Bab-Dummad be-isdarmalad-obeloged-ibagine, e-neg-suigan ayaridele, yala-matusurmaladbali, degi, bela yala-mulluganbali dianmar megidoed, diimar iirmakdoed. 
A-ibagangine, Bab-Jehová bemar-nailikgusmalad bemarga nudakoed, ar bemar e-dulaga gumalad. Nii-gaedi, dad-ibeler-gaeyob mee gadoed, degi, dad-ibeler-e-gaedi, ilagugle-wilub bur bule mee-gaeyob (7) gadoed. Dad-ibeler-gwagugle-mee-ganaiyob (7) dad-ibeler gaoed. 
Isaías sogdebalid: “Be dakmar, Bab-Jehová-sunnagwad bannaba-dikasuli danikid. E-urwedi, soo-gwabunye-gwichidyobi, waa-bupurmakgwichiyob danikid. E-gaya, degi, e-gwabin-duku, soo-ginnitibi-gwichiyobi dakleged. 
Bab-Dummad-e-ibmar-sogedi, diwar-nollosur-uurmakmaid-neg-odogeyob gued. Bab-Dummadi, dulemar-yar-baid-baidgi-bukmalad-oros-omukueyobi-imakega danikid, adi, bela obelogega danikid. Moli-gaya-bargaed-yoiyobi dulemar imaksad, adi, igar-baidsig sedegar, adi, yoggumalagar. 
Ar bemardi, Islidikid-Iba-onolegedgi-namaklegedyob namakdemaloed, gwage-ulubgi, be weligwar-itodmaloed. Igi dule, Bab-Jehová-yalase-nadapile, Bab-Jehová-Israelʼga-akwasailayobi-guedse-nadapile, gar-gammu ogornadapdae, deyobi bemar itomaloed. 
”Bab-Jehová, e-gayaburba-gandikid-itomalaga dulemar-imakoed. Bemarga e-gangued weyob oyogoed: Soo-ginnitibi gwichigudoed, malamar aidedoed, diimar suamakdoed, dii-gwamakarmaladi babatidagoed. 
Bab-Jehová e-gayaburbaba, Asiria-yala obelogoed. E-ganguedba obelogoed. 
Bab-Jehová we-dulemar-sabsur-odurdaked-ilibali, gar-panderoʼmar gotoed, degi, gar-arpaʼmar gotoed. Bab-Jehová Asiria-dulemarbo-urwenaile, e-sakwa minaidbioed. 
Ar Bab-Jehová, Asiria-dulemarga, degi, e-reyga, sabsur-odurdakleged-neg bato dikasurgus guagwar sisad. Yaa-dummad-matusulid-yabali soo-duurmaked sobsad, degi, sapanmar-ichesuli urbisad. Bab-Jehová soogi buu imakdogu, soo-azufre-gwabunye-gwichiyobi, gadoed.” 
