Proverbios.
7.
Machi, bega-an-ibmar-sogedba be dae, igargan-an-bega-ukedba be nanae. 
Igargan-an-bega-ukedba be nanaele, be dula gudiguoed. Be-ibyagwag be akweyobi, an-bega-ibmar-sogedba be ibsae. 
An-be-unaedi, olargan-googi-yoiyobi, be sedii sae, be-gwagegi nue-ebinsadii be imake. 
Binsaed-nikaguedga be soge: “Be an-bunye.” Ibmar-wisiguedga be soge: “Be an-ai-nuedye.” 
Adi, wemar, ome-sui-dikarba-yolediidgi, be-ollor-imakoed, ome-e-agumakedba-emar-binsaed-gaedgi, be-ollor-imakoed. 
An-neggi, yawagak-bipigwad-imbaba an atakded. 
An dakalid, sapingana-binsaedsurmalad-abargi, machi-wargwen bur-binsaed-sated gudii. 
We-sapingwade, igar-abingunaidse warmakdapid, agi ome-e-sui-dikarba-yolediid-negse naded. 
Deunni, neg-sedomaid, neg nue-gutuleded, degi, neg nue-mutikguded. 
Geb agine, ome e-abin-noalid. Ome gambanuchu-imakedyob mor-yoid. E-daedi, mag-dakleged, macherganbina sognadapid. 
We-ome neg-gagadidaed, gwinni-gwinni daed, geg neggi siged, galimbabi wisid. 
Galimbaba gudidaed, dulemar-bukidar-ambikuedgi gudidabalid. Igi-saele machered-wargwen-yardakodibeye binsadidaed. 
We-ome, sapingwa-daksagua, gadebinne imaksad, ei wagar usa imaksad. Ega bingesuli sogded: 
“Gwenatigwar-guega Bab-Dummadga an ibmar-ukoye an sogsad. Deyob an sogsadi, emi deyob an imaksad. 
A-ulale, an be-abin noalid. An be-amidii gusad, emide an be-abingunonisunnad. 
An-gabedgi atue-nued-yeerdakleged, lino-dubgi-sobaled-Egiptoʼgi-danikid an ogichad. 
An-gabedgi ina-wawadikmalad, mirraʼye-nugad, áloeʼye-nugad, degine, canelaʼye-nugad an eosad. 
Anba be dage. Anmar nog-gobmai oibodagoed. Oibogedse anmar nog-gobmai imakmaloed. 
Ar an-sui neggi gudisulid, dikasuli neggwebur-baidse naded. 
Mani-ichesuli sesa-naded, geb nii-dalu-naidse gannar negse aibiroed.” 
Weyobi, ome, agumaksadgi, machigwa-binsaed-gasad. 
Moli-alugwasualedi, e-oburgwilegedse ebipilemaiyobi, machigwa ome-sorba-nai nadapid. Goe-sapur galesgunaidgi sigu egi yolenonikiyobi, machigwa gued. 
Igi nuu burgwed-wissuli saki-naidse naddae, machigwa deyobi gued. 
Machi, emigi nue be an-itoge, an-be-unaed nue-itosii be imake. 
Melle a-omegi-binsadii be sae, melle a-omese be binsaed galege. 
Ar a-omese bukidar machergan yardaklediid. Machergan-bukidargus ese burgwedanikid. 
We-ome-negse be nadele, be burgoed. A-igar burgwedse dule-semaid. 
