Isaías.
41.
Bab-Dummad weyob soged: “Neggwebur-demar-gakaba-bukmalad, bogi an-abin ambikumalo. Dulemar-yar-baid-baidgi-bukmalad, gandik be imakmar. Walikaa be dagmar, be sunmakmar. Anmar igar-nabogega ambikumar. 
”¿Doa dad-nakwedsik, dule-gusgu-emargi-obinmaid wese-dagega imaksa? ¿Doa we-dulega dulemar-yar-baid-baidgi-bukmalad urmaksa? ¿Doa reymar-seega imaksa? ¿Doa ukub-milegeyobi es-suidgi dulemar-obelogega imaksa? ¿Doa e-warsi-abin-ibmar-durgan-mileddaedyob dulemar-imaksa? 
Gwen nanadisulid-igarba, binnasuli dule-balegindanikid. 
¿Doa weyob imaksa? ¿Doa nabir we-ibmar bursuli-guega imaksa? ¿Doa gebesailaunni dulamar-ainakwedanikidse gocha? Ani an Bab-Jehová guedi, bela we-ibmarmar imaksad. Ani an gebesailaginedid, ani an berguedse gudii gubaloed. 
”Neggwebur-demar-gakaba-bukmaladi, dani-daksamalad, dobe-itodmalad. Napneg-naid-ugakaase abin giglimakded. Bato egi danimalad, bato walikgusmalad. 
Muchub-muchub e-aimar-bendakdemalad, muchub-muchub burba-ogannodmalad. 
Dule-ibmar-sobedi, dule-orgi-arbaed ogannoged. Dule-mardogi-ibmar-sobedi, dule-esgorogi-arbaed-ogannoged, ega weyob soged: ‘Arbaed-nued be imaksa.’ Geb sorba, ibmar-sobaled-bab-dummadyob-imakleged nue-esgorogi bioked, adi, melle ege-ege gwisguegar.” 
Bab-Jehová sogdebalid: “Israel, bedi an-maiga gued. Be, Jacob-wagan, an bemar-susadid, An-ai-Abraham-wagan be gumalad. 
Ar napneg-naid-ugakaase an be-susad, nega-sukungan-dikasulidba an bese gochad. An bega sogsad: ‘Be an-maiga gued.’ Ani an be-susad, an be-obachasulid. 
Melle be gwayo. An beba gudiguad. Melle be suli-suli-itogo. Ani an be-Bab-Dummadid. An be-ogannogoed, an be-bendakoed, an-sakwa-gandikid-nuedsikidgi an be-ganikioed. 
”Dule-isdar-be-dakmaladi, bingegudmaloed, nug-mesagwar gudmaloed. Dule-begi-gwisgudimaladi, bela bergudoed, gudisurmaladyobi naoed. 
Be be-isdarmalad-amidiguo-inigwele, gwen be amiosulid. Bebo-bila-onomaladi, bela bergudoed, gudisurmaladyobi naoed. 
Ar ani an be-Bab-Dummad-Jehová gued. An be-argan-nuedsikid-ganikidid. Ani an bega soged: ‘Melle be gwayo, ani an be-bendakoed.’ ” 
Bab-Jehová soged: “Bemar-Israel-dulemar ichee-gue-inigwele, melle be gwayemalo. Bemar-Jacob-wagan-gandik-gusur-inigwele, melle be gwayemalo. Ar an-sunnagwad an be-bendakoed. Ani an Israel-dulemar-e-Bab-Dummad-Isligwaled gued. Ar an be-Bendakedid. 
”Ibmar-gwag-egwaed-binidyobi an be-imakmaloed, e-nugar-abinbela-datarmakar-nikayobi an be-imakmaloed. Yarmar be obelogoed, swana be imakoed. Yar-mullugana gaganbi naguega be imakoed. 
Oros-gwag-burwaba-mileddaedyobi be imakoed. Burwa-noedba aisakidmaloed. Ar bedi, angi weligwar itogoed. Bedi, angi Israel-dulemar-e-Bab-Dummad-Isligwaledgi nug-gannarba itomaloed.” 
Bab-Dummad sogdebalid: “Dule-wilemalad, degi, dule-ibmar-abesa-gudimalad, gobega dii amididamalad, degi-inigwele, amidasurmalad. Uku-uku-itogedba gwabin-dinna itogusdamalad. Degi-inigwele, ani Bab-Jehová-guedgi an amar-itogoed. Ani an Israel-dulemar-e-Bab-Dummad-guedgi, an amar walagwen metosulid. 
Yalamar-biribali, diwarmar-iirmakega an imakoed, nebaganba ibemargi-dii-aryogega an imakoed, nega-dulesulidganba dii-ambikuega an imakoed. Neg-dinnaganba ibemar-aryomai an imakoed. 
Nega-dulesulidganbali, urwarmar, acacia-sapimar, an digoed. Baryawarmar, degine, olivo-sapimar an digoed. Napa-isganagi, ciprés-sapimar an digoed, pino-warmar, degi, abeto-sapimar an digoed. 
Adi, dulemar dakega, degi, wisgumalaga, egi binsamalaga, degi, magar-itomalagar, Bab-Jehová we-ibmarmar-imaksaye, Israel-dulemar-e-Bab-Dummad-Isligwaledi, we-ibmarmar obinnisye.” 
Bab-Jehová Jacob-dulemar-e-Rey, ibmar-sobaled-bab-dummadyobi-imaklemaladga sogded: “Be-igar be sogmardo. E-wilubmar be oyomardo. 
Wese be dagmar, ibmar-guoed be sogmar. Gebesailagi ibmarmar-gusnanaedi, anmarga be soge, anmar egi binsaegar, degi, ibmar-gusadi, anmar magar-itomalagar. Igi-neg-guoe anmarga be sogmar. 
Yoedse-negguoed be anmarga sogmar, adi, anmar wisgumalagar, bemar bab-dummagan gumarye. Bemar ibmar imakmala, nueddibe, ichakwadibe, adi, anmar dakega, degi, anmar ese gwayegar. 
Ar bemar binsarmaladid, ar be-ibmar-imakmaladi, binsa ibmar-imaklemaladid. Ar dule-begi-bensurmaladga ibmar-nuedga be gusurmalad.” 
Bab-Dummad sogdebalid: “Dad-nakwed-argan-sapiledsik, dule-gwensak-dagega an imaksad. An-ese-gochad, an-itosad. We-dule, dad-nakwedsik an-nug odummogoed. We-dule, dule-dummagan-negsemamaid-birgi dule-napsa-sobed-napsagi-dii-dii-annanaiyob imakoed. 
¿Ar doa we-ibmar-guoed gebesailaunni anmar-owisosa? ¿Ar doa abgayala we-ibmar-guoed anmar-owisosa? Adi, anmar sogega, eye, nabir sogye. Ar dule gwen we-ibmar-guoed sogsasulid, dule gwen owisossurbalid. Dule-we-ibmar-guoed-soged, gwen dule itossurbalid. 
Ar ani an abgasaila Sión-dulemarga bato an sogsad: ‘Be dakmarye, bato wegi bukmarye.’ Ani an Jerusalén-neggweburse dule-gayaburba-berbeged-nued barmisad. 
An-dikarbali an atakded, dule gwen an daksulid. Emar-imbagi dule-ega-binsaed-daked gwen an daksulid. An ibmar-ese-egichidgu, gwen an-abinsassurmalad. 
Ar bela we-bab-dummagan-baigana binsa-ibmar-imaklemaladyobi gued. E-ibmar-imakmaladi, gwen nabirsulid. E-ibmar-sobarmalad-bab-dummadyob-imaklemaladi, unnila uka-olloo daklemaladid. Binsa-ibmar-daklemalad gued.” 
