Isaías.
64.
Anmar-Bab-Dummadye, bitigi be nibneg egasana gadin, bitigi be aidealina gadin. Ar be-abin yarmar giglimakdeled. 
Be-isdarmalad-abargi be-nug be oyodele, igi soo sapan-ogader dii-ogwakgwarmakdae, deyobi, be-abin dulemar-yar-baid-baidgi-bukmaladi gudmalaled, be-abin wawanmakdemalaled. 
Be aidenonigu, ibmar-geger-itolemalad, ibmar-gegerdaklemalad, anmar abdakbuksulid be imaksad, be-asabin yarmar giglimakded. 
Negasaila-akale, dule-egi-bensurmaladga ibmar-dummagan-imaked dakledisulid, dule-baid-beyobid gwen itoledisurbalid. 
Dule-weligwaledgi-igar-innikigwad-imakdiid be abingaed, be-igarba-nanadimalad be abingabalid. Ar anmar isgussoggu, be sae-itoded. Ar anmar dikasurgus isguedginbi gudidimalad. ¿Ar wede anmar sunna abonolede? 
Ar anmarde bela ibmar-isganayob gumalad. Bela anmar-igar-inniki-imakedi, siamar-yokor-bisgemalad-e-mor-ebusadyob gued. Bela anmar gagan-dinguedyob gumalad. Anmar-isguedi, burwayobi anmar-oseleged. 
Dule-wargwensaale, be-nug obarsulid, begi-bendakleged-amiegala gwen gandik-imaksurmarbalid. A-ulale, be-wagar be anmar-idu odukusad, degi, anmar-isguedba-berguega be anmar-imaksad. 
Degi-inigwele, Bab-Jehová, bee be anmar-Babad. Anmar napsa gumalad. Bedi napsa-sobedga gued, bela be anmar-obinnisad. 
Bab-Jehová, melle be bela-bela sae-itoge. Melle be degisadegu anmar-isgued ebinsadii gue. Wis be wile-anmar-dake, ar anmar bela be-dula gumalad. 
Be-neggweburmar-islidikmalad nega-dulesulidganga gunonikid. Siónʼse-bakale, nega-dulesulidganga gunonikid, Jerusalén-neggwebur ollobi-daarmakarnai gunonikid. 
Anmar-bese-goled-neg-yeerdakleged-islidikid, bia an-babgan bega namakbukdamala, bela soose gummaksa siid. Bela anmar-ibmar-bur-nuegan-nikadi, bergusad. 
Bab-Jehová, weyob-ibmarmar-gusadgine, bede, ¿gwen ibmar akar imakosuli? Bede, ¿ibmar sogosurde? ¿Binsarsunna be bukib-binsaega anmar-imakode? 
