Salmos.
85.
Coré-wagan, we-namaked narmaksad. Namakmalad-e-iduedga narmaklesad. Bab-Jehová, be-dulamargi be ise-nued binsasad. Jacob-e-wagan-yar-baidgi-galebukmalad, be gannar e-yarse senonikid. 
Be-dulamar-e-ibmar-isgana-imaksad ega be osulosad, bela e-isgusad begi nossuliyob be daksad. 
Bab-Jehová, be-sae-itoged bela be osulosad, be-urwed na be bargasad. 
Bab-Dummad-anmar-abonoged, gannar be anmar-nudake. Be-anmarse-urwemaid be obeloge. 
¿Ar be degisadegu anmarbo sae-itodii guoe? ¿Be degisadegu urwemai guoe? 
Ar anmar burgwaleyob-gusoggu, gannar be anmar-odulodage. Adi, anmar be-dulamar-guedi, begi weligwar itomaloed. 
Bab-Jehováʼye, be-sabgued be anmarse oyoge, be anmar-abonoge. 
Bab-Dummad-Jehová-ibmar-soged an itogoed, ar e-dulamarga, ega-inniki-nanadimaladga, bogidikidgi sunmakoed, adi, melle bar gannar Bab-Dummadgi bangumalagar. 
E-nug-odummodimalad-bendakega, Bab-Dummad anmar-walikaa gudiid. E-gangued-yeerdakleged anmar-napneggi nai guoed. 
Sabgued, na napiragwadbo abingunonimaloed. Igar-innikigwad-imaked, na bogidikidbo, angaagwar akanonimaloed. 
Napiragwad napneggi nai guoed, Igar-innikigwad-imaked, nibneg-akale aidedani guoed. 
Bab-Jehová-sunnad anmargi nued-binsaoed. Anmar-napaneg, nue-ibmar-sanmake guoed. 
Igar-innikigwad-imaked, e-gayaburba-barsogedga guoed, Bab-Dummad-idu igar-mayoed. 
