Isaías.
2.
Amoz-machi-Isaías, Judá-yargi, degi, Jerusalén-neggweburgi neg-guoed-daksad, sogsad: 
“Ibagan-bergued-mosale, Bab-Jehováʼse-goled-neg-yala bur yala-sunsogedga sii guoed, yala-mulluganba bur nug-dummarba sii guoed, dulemar-yar-baid-baidgi-bukmalad bela we-yalase duurmaknonikoed. 
Bukidar neggwebur-bamalad nonimaloed, sognonimaloed: ‘Dagmar, anmar Bab-Jehová-yalase nakwenamar, Jacob-e-Bab-Dummadse-goled-negse nakwenamar. Ar Bab-Jehová, e-Igar-Maidgi anmar-odurdakoed, adi, anmar e-igargi nanadii guegar.’ Ar ade, Sión-yalagi Bab-Jehová-igar-maid-odurdakleged nodagoed, Jerusalénʼgi Bab-Jehová-gayaburba ainidagoed. 
Bab-Jehová, dulemar-yar-baid-baidsik-bukmaladga igar-nabogoed, neggwebur-bukibgi-nakulegega guoed. Dulemar, e-es-suidmar napa-imuedga obinyemaloed, eswar-swiswidikmalad gagan-sikedga gudoed. Yar-gwensak, yar-baidbo bar na abin-abin urwosurmalad. Bila-onogega bar odurdaklenai guosurmalad. 
Jacob-wagan be dagmar, Bab-Jehová-anmar-nidiguega, anmar imakmar.” 
Bab-Dummad, be-dulamar be obachad, be Jacob-e-wagan obachad. Ar be-dulamar-yargi, dad-nakwed-dorgan-niisgwagi-nerguarmaladi, bukidar bukwad. Filistea-dulemaryob, yoo-ibmar-guoedgi-sunmakmalad-bukidar nikamalad, Be-dulamar, ar dule-bamaladbo igar mesdamalad. 
E-yalagi, mani-sunnabi engus bukwad, olo-sunnabi engus bukwad, e-ibmar-nuegan gege ebisleged. E-yalagine, moli-bukidar nikad, e-moli-ur-bila-onomalad gege ebisleged. 
A-ukinbali, e-yala ibmar-bab-dummadyob-imaklemalad-sunnabi engus bukwad, ar dulemar, e-argangi-ibmar-sobsamalad-asabin sindigale, sigdimalad, e-googi-ibmar-obinnismalad-asabin sindigale sigdimalad. 
Ar weyob, dulemar, e-asabin sindigar-sigedba na nug-wiodimalad, ar dulemar, e-asabin na nug-bipii imakdimalad. Begi-isgusadi, melle ega be elio. 
¡Israel-dulemar! Bab-Jehová-e-gangued-sabsur-oyoged-idu be dukumar, e-gangued-dobesaila-dakleged-idu be dukumar, akwasailagan-ollogan-yaba be dogmar, e-idu be napa-yaba dukumar. 
Dule-san-dummarba-imakmalad, sabsur-obingegsalemaloed, dule-san-dummarba-imakmalad, san-bipii imaklemaloed. A-ibagangi, unnila Bab-Jehová-e-nugbi odummolegoed. 
Bab-Jehová-Bela-Gangued-Nikad ibagwengi nonikoed, bela-dulemar-na-san-dummarba-imakmaladgi, dulegi-mesagwar-sunmakmaladgi, gwichigunonikoed, dule-na-san-bule-bule-samaladgi, gwichigunonikoed. A-e-nugmar bipii imaknonikoed. 
Bela dulemar Líbano-yalagi-urwar-suigan-gwichiyob-san-imakmaladgi, gwichigunonikoed, bela urwar-matusurmalad-bukwadyob-san-imakmaladgi, gwichigunonikoed. Bela Basán-nebagangi sapi-dummaganyob-san-imakmaladgi, gwichigunonikoed. 
Bela dulemar yala-dummagan-matusurmaladyob-san-imakmaladgi, bela yala-mullu-mullugan-nuga-nikamaladyob-san-samaladgi, gwichigunonikoed. 
Bela dulemar neg-suigan-bukwadyob-san-imakmaladgi, bela galu-matusur-akwabiidmalad-gandikidba-bukwadyob-san-imakmaladgi, gwichigunonikoed. 
Bela dulemar Tarsis-ulu-dummaganyob-san-imakmaladgi, bela ulu-dummagan-yeerdaklemaladyob-san-imakmaladgi, gwichigunonikoed. 
Dule-san-dummarba-imakmalad, nug-bipii gudoed, dule-dogdar-obicha-san-imakmalad san-bipii gudoed. A-ibagangi, unnila Bab-Jehová-e-nugbi odummolegoed. 
Bab-dummadyob-ibmar-imaklemalad bela-naitinaga obelolegoed. 
Bab-Dummad dulemar-sabsur-odurdaksokalile, dulemar Bab-Jehová-e-gangued-sabsur-oyoged-idu, e-gangued-dobesaila-dakleged-idu, akwasailagan-ollogan-yaba ubodmaloed, idu napa-ollogana-yaba dogdemaloed. 
A-ibagine, dulemar e-bab-dummagan-nug-odummogega-orgi-sobsamaladi, manigi-sobsamaladi, sapur-nusaga, degi, uksirga midmaloed. 
Bab-Dummad dulemar-sabsur-odurdaksokalile, dulemar, Bab-Jehová-e-gangued-sabsur-oyoged-idu, e-gangued-dobesaila-dakleged-idu, dulemar akwasailagan-ollogana-imbaba ubodmaloed, akwasailagan-ollormalad-yaba dogdemaloed. 
Degisoggu, melle be dulegi bensuli-gudii guo. Ar duledi, unnila sikwas dula gudiid. E-dula-gudiidi, unnila buu naddaed. 
