Habacuc.
2.
Habacuc sogdebalid: An nakuledii imakoed, aila-birgi an edarbegwichi imakoed. Bab-Jehová anga-ibmar-sogdagoed an nue-itoagwar itogoed, an ega ibmar-sogsad igi-an-abin-imakdagodibe. 
Bab-Jehová an-abin-imaksad: “Be negburgan-daknaid narmake, urgogi magar-daklege, be nuekwaa narmako, adi, nabir baisursunna absolegegar. 
Ar negburgan-oyolenaidi, na e-iba-sogedba gunonikoed, bela a-ibmarmar-gunadapid, bela guedsegad. Ar we-ibmar gwen emiskwaa guosur-inigwele, be abitogo, ar bela guedsegad. 
”Dule-isgana e-gwagegi innikidasulid. Dule-gwage-swilidikiddi, Bab-Jehováʼgi-bensulidgi gudii guoed. 
Napiragwa, ibmar-bukidar-nikuedi dulegi aibined. A-ulale, dule-na-san-dummarba-imakedi, undar-gudii guosulid. Ar a-dule, neg-uan-mui-dodaeyobi sulibinsa ibmarbina itoged. Burgwedyobi bogigudisulid, napi-ibmar abedaed. Bela yarmar-nanaid ese sulemaid, bela dulemar ese galemamaid.” 
Bab-Jehová sogdebalid: “Dulemar-galesmaladi, yoedsega, dulemar-e-gasmaladgi burgunanai gumaloed, galagwensuli egi sunmaknanai gumaloed. Weyobi ega namaknanai gumaloed: ‘Dule, emar-ibe-ibmar-suedba mani-ibedga-guedi, ¡duledar-wiles! Dule, emar-ibe ibmar-galemalad egadga-omelodimaladi, ¡duledar-wiles! ¿Sanagwadse be deyob-gudiid indakoe?’ 
Bese dulemar-mesagwar-imaklediid, ukiagwar begi gwisgudagoed. We-dulemar wawanmakega be-imaknonimaloed, sabsuli be-annik ibmar sunonimaloed. 
Ar be yarmar-bamalad-ibe ibmar atur-imaksasoggu, yarmar-bamalad-bese-atursalessurmaladdi, be-ibe ibmar atursamarmogoed. Ar emar-ibe be wilub-obicha ablis-eosad, degi, we-yar-naidi be sabsur-imaksad, e-neggwebur be sabsur-imaksad, e-dulemar be sabsur-imaksabalid, a-ulale, deyobi be-imakmarmogoed. 
”Dule atursaale ibmar-ena na e-neg-siedi, ¡duledar-wiles! Ar na binsasanad, deyobi na e-neguya bendakoye, deyobi bar an wiledii guosurye. 
”Weyobi be binsaedba na be-neguya bingeguega imaksad. Bukidar be dulemar-ogilonai-gusadba, na be dukin obeloed amisad. 
A-ulale, akwa-galumarse-bakale, degi, urgomar nagubirga-mamaid-bakale, begi aibitemaloed. 
”Dule emar-ibe-ablis-eogar neggwebur-sobed, ¡duledar-wiles! Dule-sabsur-imakedgi neggwebur-urbed, ¡duledar-wiles! 
Ar ani Bab-Jehová-Bur-Gangued-Nikadi, dulemar-e-ibmar-imaked, ¿soogi-ogumaklegega igar mesissursi? Dulemar binsarsunna, ¿geggus-alamaknaiguega igar mesissursi? 
Ar igi-dii demar-enarkwaa sigisdae, deyobi napnega Bab-Jehová-e-gargangued-yeerdakleged magar-dake guoed. 
”Dule e-ai-omumguedi, ¡duledar-wiles! Dule e-ai-uka-swana-dakega, vinoʼgi e-ai-omumguoedi, ¡duledar-wiles! 
Degidba na be dukin be-nug oichosad, gwen be na be-nug odummossulid. Degisoggu, be vino gobmosunna, an na be Bab-Dummad-akudaked oyosunna. Bab-Jehová e-argan-nuedgi bingegued-nog-ganisiid gobega be-imake, be-nug-dummarba-nikad, bipii imakega imake. 
Babilonia-dorgan, be Líbano-yar-sabsur-imaksagusad begi aibinoed. Be ibdurgan-ogilosgusad, dobguega be-imakoed. Ar be dulemar-ibe doggus ablis eosad, e-yar-naid be sabsur-imaksad, e-neggweburmar, degi, e-dulemar be sabsur-imaksad. A-ulale, be sabsur-odurdaklemogoed. 
”Duleyob-ibmar-sobaledi, ¿ibi-nuedga wis gue? Ibmar-nuedga gusuli. Nuchu-esgoro-diregwadgi-sobaledi, ¿ibi-nuedga wis gue? Unnila gakansaedginbi emar-odurdaked. Dule nuchu-gege-sunmaked-sobedi, unnila na e-arbaedginbi bensulid. 
Dule suar-sobaledga sogdibe: ‘¡Atake!’ ¡We-dule, duledar-wiles! Dule akwa-sobaledga sogdibe: ‘¡Gwisgue!’ ¡We-dule, duledar-wiles! Ar we-ibmarmar amba bela or egi-ebiris-nai-inigwele, amba bela mani egi-ebiris-nai-inigwele, gege ibmargi be-odurdaked, ar burba sated, unnila uka-ollobi gued. 
Ar Bab-Jehováʼdi na e-neg-islidikidgi maid. Bela dulemar Bab-Jehová-asabin gaya-bogidik gumala.” 
