Oseas.
10.
Oseas sogdebalid: “Israel-dulemar uva-saila-yeer-sanmakedyob guenad, ichesuli sanmakdaenad. Ar bur bukidar-sanmakdedaed-inigwele, aka bur bab-dummadyob-imaklemaladga bukidar ailamar sobdedamalad. Ar e-yar nue-nasguddaed-inigwele, aka bur bule e-bab-dummaganga ailamar yeerdakle imakdedamalad. 
Ar we-dulemar darbo-binsadamalad, agala, Bab-Dummad, e-isgumalad-ular sabsur odurdakoed. Bab-Jehová e-bab-dummagan-ailamar bela obelogoed, e-akwa-sobar-gwismalad bela ei obelobaloed. 
”Ar sunna weyob sogmalad: ‘Ar anmar Bab-Dummad-dobsuli-gudii gusye, a-ulale, anmar reysuli gudimarye. Ar anmar rey-nikana, ¿ibugi wis anmar-bendakoena?’ 
Ar unnila binsa sunmakdamalad, gakansaar ise-sogar ibmar-sogdamalad, binsa dulemarbo igar-omesdamalad. Agala, abin-abin-imakmalad, gagan-isgana-ainiardaedyobi noardaed. 
Samaria-dulemar, Bet-Avén-yargi moli-bebe-nikad-sapingwagwad-orbiid-e-nug-odummodiidga bukib-binsanonimaloed. E-dulemar, a-ulale, na wiles itononimaloed, e-dule-irwa-ese-gormaladmoga bukib ega binsadmarmogoed, ar ade, e-ibe dikasuli yar-baidse sedmaloed. 
Moli-bebe-nikad-sapingwagwad-orbiidi, Asiria-yarse rey-maniga-guega seledoed. Efraín-dulemar bingegumaloed. Israel-dulemardina, na e-bab-dummadga-ibmar-imakdimaladgi dummad-bingegunai guoed. 
Samaria-dulemala, e-reybogwa obelolemaloed. Diwar-noedba suarmar-selemaidaedyobi selemai gumaloed. 
Bab-dummadyob-imaklemalad-e-negmar, yarmar-birigi-bukwamaladi bela bibislegoed. Israel-dulemar egi isgudidamaladid. E-aila-matusurmaladgi gagan-ikobimalad egi ammurnai gudoed. Degisoggu, yarmarga sogdemaloed: ‘¡Be anmargi batedage!’ Yar-mulluganga sogdemaloed: ‘¡Be anmar-omursunna!’ ” 
Bab-Jehová Israel-dulemarga sogded: “¡Bemar, Israel-dulemar! Gabaaʼgi-neggusad-akale, be isgudanigumalad. De-akale, bemar gwen isgued iesurmalad. A-ulale, bemar be-isguedba Gabaa-yargi bila-onolegoedgi be obelolemaloed. 
An-itolegedba an bemar sabsur-odurdakoed. Bemargi-yolemalagala, neggwebur-baigan-atomalaga an imakoed. Agi bemar sogbo-ibmar-isgana-imaksadba, an sabsur-bemar-odurdakoed. 
Efraín-dulemar moli-bebe-nikad-bipigwad-nuekwa-odurdaklegaledyobinad, ibmar-gwag-weed yeer-itodaenad. An ega yapa e-dukargi suar nasikgusanad. Emisgindi an, Efraín-dulemar-e-dukargi suar nasiksunnoed. Judá-dulemar napa-imuedga gudsunnoed, Jacob-wagan napa-imulesad-durwinai gudsunnoed.” 
Oseas Israel-dulemarga sogded: “¡Bab-Jehová-amiega be guakwamalo! Ar bemar nainu-binidyob gumalad. Gwagegi igar-napiragwad be nasikmar, adi, egi sabgued-igar be amimaloed. Geb agine, Bab-Jehová, bemar-bendakegala, bemarbina danikoed. Ar igi dii-wiedi, napa-dinnaregedgi batenonidae, deyobi, Bab-Jehová bemar-bendaknonikoed. 
Ar bemar, ibmar-isgana imaksamalad, agala, bemar boni-dummaganba galitonanaid, gakan-imaksadbali be ibitonanaid. Ar ade, bemar, be-moli-ur-bila-onomaladmargi bensulid nikusmalad, ar sorda-bila-onomaladgi be bensulid nikusmarbalid. 
Emide, be-neggweburgine bila onoledoed, bela be-neg-gandikmalad bibichidoed. Igi Rey-Salmán bila-ononaidgi Bet-Arbel-neggwebur-obelosgusayob negguoed. Deunni, nangan na e-mimmiganbo sabsur-odurdaklegar burgwis nanaed. Deyob neg guoed. 
Weyobi Betel-dulemar bemar-imakoed, ar bemar doggus-isgued wilub-obichaa nikad. Neg-oibononikile, Israel-e-rey yog-berguar guoed.” 
