Jeremías.
2.
Bab-Jehová-gayaburba weyob anse nonikid: 
“Be nae, Jerusalén-dulemarga be sunmakna, ega weyob be sogna, Bab-Jehová weyob-sogye: ‘An ebinsado. Be yagwa-unni anbinarbi be-sogdidaed. Ome machered-abesiidyobi, nega-dulesulidganba be an-balimaksa gusad. Napaneg-ibmar-digar-sulidganba be an-balimaksa gusad. 
Ani an Bab-Jehová-guedgi an bega soged: Bemar-Israel-dulemar, anga be dule-gwage-swilidikmalad gumalanad. Bemar anga, gebe-ibmar-sanmakedyob gumalanad. Dulemar ibigwensur-bemar-imakalile, anse sabsur-odurdakledaed, boni-dummagan an egi barmiardaed.’ ” 
Ani Jeremías sogded: Jacob-wagan, Bab-Jehová-gayaburba be nue itomar, Israel-dulamar bela be an-itomar. 
Bab-Jehová weyob soged: “Be-dadgande, ¿ibigi egi-nosa an-daksamarsunna? Emide, angi bangusmalad. Bab-dummagan-ibmarga-gusurmaladba nadegusmalad, agala, be-dadgan ibmarga gussurmarmogad. 
Bipisaale, be-dadgan gwen-egichasurmalad: Bab-Jehová-Egipto-yalagi-anmar-onosadi, ¿bia-nadye? Bab-Jehová-nega-dulesulidganba-anmar-idusadi, napa-dii-sateganba, degi, nega-buleganba-anmar-seargusadi, bia-nadye, gwen egichasurmalad. Bab-Jehová-nega-dinnaganba, degi, negasichidganba-anmar-seargusadi, bia-nadye, gwen egichasurmalad. Nega-dulemar-iirmaksurmaladba, degine, dulemar-bukwasulidba-anmar-seargusadi, bia-nadye, be-dadgan gwen egichasurmalad. 
Napa-gadi-ibmar-sanmakedse ani an bemar-sealid, bemar agi ibmar-san gunmalagar, degi, e-ibmarmar-nuegan gunmalagar. Degi-inigwele, bemar an-yalase-nonimargua, be an-yala oichononimalad. Ib-isganaga be an-yala imaksamalad. 
Dule-irwa-anse-gormalad bipisaale gwen sogsasurmalad: ‘Bab-Jehová ¿bia-nadye?’ Dule-bulegan-an-igar-mamaid-wisimaladi, Bab-Dummadsuliyobi an-daksamalad. Dulemar-idumaladi, angi yoledmalad. An-gayaburba-barsogmaladi, bab-dummad-Baal-nuggi sunmakdemalad, degine, bab-dummad-baigan-ibnuedga-gusurmaladba nanadmalad. 
”Ani an Bab-Jehová-guedgi bemarga soged: A-ulale, an bemargi gwisguoed, degi, amba an be-wagangi gwisgubaloed. 
”Quitim-dup-gakase be obakmar, nue be atakmalo. Cedar-yalase dule-gayaburba-berbemalad be barmidmar, nue be igar amimalo. Nue be egismalo, we-dulemarde deyob gusmarmodibe. 
Ar neggwebur-gwensak e-bab-dummagan Bab-Dummadsunnadsur-inigwele, e-bab-dummagan-ogwasye gwen an itossulid. Ar bemardi, bab-dummagan-ibnuedga-gusurmaladba-nanaed-ular, be an-obatemalad. Andi bur Bab-Dummad-napiragwadid, Bab-Dummad-gandikidid. 
Ani an Bab-Jehová-guedgi bemarga soged: ¡Nibneggi-bukwamalad, weyob-neg-gunaidgi be gwayemar! ¡Be wawanmakmar! ¡Weyob-neg-gunaid geger be dakmar! 
”An-dulamala, ilabo dummad-nosmalad: Ani an bemarga dii-burba-dulad ukedid, emide be angi bangudmalad. Dia-geg-dii-siged be sobsamalad, egi dii-sigsulid. Na-be-walagwengi a-dia be sobsamalad. 
”Ar bemarde, Israel-dulemar, ¿be emar-maimarsii? ¿Ar bemarde, maiga-gubukwadgi gwalulesmarsi? Degite, ¿ibiga be galenonimarsunna? 
Dule-baigan achumigur-nono-wawaad-uurmakeyobi bemargi oimaksamalad. Achumiguryob bemargi akigichamalad. Bela-swanga be-yala-imaksamalad, be-neggweburmar bela ogumaksamalad. Bar dulemar agi bukwa gussurmalad. 
”Menfis-dulemarbela, degi, Tafnes-dulemarbela be-nono mamarismalad. 
Ani an bemar-Bab-Dummad-Jehová gued. Ani an igarba-danigu bemar-idusadid. Bemar an-obachamalad-ular, weyob be gusmalad. 
Emide bemar, Egipto-yalase Nilo-diwar-gobnabiye-sogedde, ¿ibi-nued egi be amimalo na be itoge? Emide bemar, Asiria-yalase Éufrates-diwar-gobnabiye-sogedde, ¿ibi-nued egi be amimalo na be itoge? Ar gwen egi ibmar-nued be amiosurmalad. 
Ani an Bab-Dummad-Jehová-Bela-Gangued-Nikad an bemarga soged: Be-isguedgi na be dukin sabsur-odurdaklemaloed, be angi-yolenanaidgi na be dukin wilemaloed. Nue be binsamar, ‘dule Bab-Jehováʼgi-bangudele, Bab-Dummad-dobsuli-nanadele, we nuedsulid, Bab-Dummad-ieged yeer gangued.’ 
”Bato dikasurgus bemar angi gwisgusmalad, dikasurgus be angi bangusmalad. Ar bemarde weyob sogsamalad: ‘¡Anmar beba daosuli!’ Bela yar-mullugangi, bela sapi-dummagan-urba, gambanuchu-imakdii be gusmalad. 
Uva-dub-nuediyobi, an bemar-digsanad. Bela uva-muu-nueganyobi an bemar-digsanad. Ibiga emide be, ¿uva-muu-isgana-diglesayobi, be gusa? 
Ani an Bab-Dummad-Jehová-Bela-Gangued-Nikad an bemarga soged: Amba ibmar-dagudik-imakmaladgi be-isgued be elimarye-sogele, degi, morgaukgi ise-makumakar na be imakmarye-sogele, amba an-asabin be-isgued-e-gutumar nai guoed. 
”Ar bemarde igi be sogosunna: ‘An isgussurmarye, bab-dummagan-Baal-e-nugmar an odummossurmarye.’ ¡Nebagi ibmar-imaksamalad be ebinsamar! ¡Be ibmar-isgana-imaksamalad be magar-itomar! Bemar moli-yargan-mureged-abarmakwisdaedyob be gumalad, geg boo be gudii gumalad. 
Bemar, igi-moli-sapur-uayasuid-ome nega-dulesulidganba machered-amiegala, burwa-goledba machered-yapanned-itodidae, deyob be gumalad. We-moli-ome nagubigudiile, dule geg e-igar gaed. Ar moli-ome nagubigudiile, machereddi baisursunna ome-amied. Bemar debayobi, gumalad. 
”Bemar, Israel-dulemar, melle nag-swili be gudii gumar, ar degiile, na be dukin naibigumaloed. Melle be-gammu na dinguega be imakmar. Ar be sogsad: ‘¡Suli! ¡Geg an na san bargaed! Bur an bab-dummad-baiganbina soged, bur amar-e-nug an na odummodii guoed.’ 
”Igi dule-ibmar-atursaed daklesale, nue-bingegudae, deyobi, bemar Israel-dulemar, nue-bingegumaloed. Be-reymar-abargi, be-dummagan-abargi, bemar bingegumaloed. Be-irwa-bab-dummadse-gormalad-abargi, degine, be-bab-dummad-gayaburba-barsogmalad-abargi, bemar nue-bingegumaloed. 
Bemar, Israel-dulemar, suarga be sokardamalad: ‘Be an-babad.’ Akwaga be sokardamarbalid: ‘Be an-nana, begi an gwalulesad.’ Andi wagar-biriar be an-dakdemalad, gwen ansikdi be aibirbisurmalad. Boni-dummagan-noalirdi, negoe be gollardamalad: ‘¡Gwae-gwae be anmar-bendakdage!’ 
Emide, Judá-dulemar, ¿bia be-bab-dummagan-sobsamalad nadsunna? Neggweburmar-merguedyob bemar bab-dummagan nikamalad. Amarga be soge, bemar-bendakye, adi, be dakmaloed, bule we-bab-dummagan boni-dummagangi bemar-bendakmalodibe. 
”Ani an Bab-Jehová-guedgi bemarga soged: ¿Ibiga bemar angi urwenanai? Bela bemar angi yoledmalad. 
”Binsarsunna an-dulamar an sabsur-odurdaksad, gwen an-itossurmalad. Achumigur-nono-wawaadyobi, bemar, be-es-suidgi an-gayaburba-barsogmalad oburgwismalad.” 
Bemar, wegi-an-itobukmarmogadi, Bab-Jehová-gayaburba nue be itomarmogo. Bab-Jehová weyob soged: “Emide, an Israel-dulamarga, ¿nega-dulesulidyob an gussi? ¿Negasichidyob an gussi? Ibiga an-neggwebur weyob-soge: ‘Anmar na e-itolegedba gudigumaloye, anmar bar be-nug-odummogosurye,’ anga sogmalad. 
¿Ar yagwa sui-nikunair, na olo-nuegan-yooedi iego be insae? ¿Sui-nikued-mor-yoed iego be insae? Suli, gege iege. Ar bemar-an-dulamardi, dikasurgus an-ies bukwamalad. 
”Bemar, Judá-dulemar, omegan-dikarba-amied nue-wismalad. Omegan-gambasamaladse-bakale, bese ibmar durdaksamalad. 
Bela be-morgi dule-wilemalad-e-ablis nanaid, dule-ibmar-oakalossurmalad-e-ablis be-morgi nanaid. Ar wemar gwen-ibmar-atursanai be daksasurmalanad, degite, be oburgwismalad. 
Degite, amba be sogmalad: ‘Anmar ibmar-oakalossurye, Bab-Dummad anmarse urwosurye.’ Ar be ibmar-oakalossurmarye-sogmarsoggu, an bemargi gwisguoed. 
Ar bemar baisursunna binsaed-ogwaddamalad. Ar igi Asiria-dulemar bemar-yardaksa, deyobi, Egipto-dulemar bemar-yardakmogoed. 
Binged-abalagi be Egipto-yargi nodmaloed. Ar ande, we-dulemar-egi-be-bensurmaladi, obachad. Gwen be we-dulemar-abargi nasguosurmalad.” 
