Ezequiel.
17.
Bab-Jehová anga sogded: 
“Dule-machi, Israel-dulemarga burbar-ibmar-sogleged be soge. Ega weyob be soge. 
‘Bab-Jehová-Bela-Gangued-Nikadi weyob sogye: Deunni, Líbano-yarsega sulubagi-dummad nonikid. We-sulubagi sakan-burwisur nikad, e-absar-daklegedi, akar-akar-dakleged. We-sulubagide, Líbano-yarse nonikid, urwar-sapi-dukugi signonikid. 
Urwar-dukugi e-mimmi-dutugwad-noardaed-mullusulidi, biis imaksad. Geb a-e-mimmi-dutugwad-noardaed, dule-ibmar-ukmalad-e-yarse sesad. Geb agine, bukidar-ibmar-ukleged-neggweburgi digsad. 
” ’Geb ibmar-gwag-a-yargined susad, geb napa-nuedgi a-ibmar-gwag digsamogad. Diwar-aryomaid-gakaba sapi-Sauceʼyob digsad. 
Ibmar-gwag aininonigu, uva-dub-matukwagwadga gunonikid, e-dubmar bukidar nallamakde gusad. E-dubmar sulubagisik suguded, e-malimardi neg-urba aideded. Deyobi, uva-dubga gunonikid, degidbali, na e-muu nikunonisunnad, e-dubmar bukidar nallamakebukwa gusad. 
” ’Daklearbargu, sulubagi-baid gudii daklealid, a-sulubagide sakan-burwisur nikamogad, absar yaisur nikabalid. Geb degine, uva-dub-e-malimar, degi, e-dubmar a-sulubagisik suguded, adi, na e-digar-gwichidba sano-maidbali sulubagise diigi-oglegwichi guegar. 
Uva-dubde napa-nuedgi diglesad, diwar-aryomaid-dikarba gwisgusad, adi, na e-anagan nikuega, degi, sanmakegar. Deginbali, uva-dub yeerdaklegwichi guegar.’ 
”Ega be sogbali, Bab-Jehová-Bela-Gangued-Nikadi weyob sogbarye: ‘¿We-uva-dubde, nasguo be ebinsae? ¿Sulubagide, bela sailanagase uva-ungosur be ebinsae? ¿E-sanmar e-ibe obatosur be ebinsae? ¿Degidba uva-dub odinguosur be ebinsae? Eye, uva-e-muumar-dutugwad dingudoed. Sailanagase-ungegala, arbaed-dummad abelegosulid, dulemar-bukidar abelegosurbalid. 
Ar neg-baidsik-diglesbalile, ¿amba gannar nasguo be ebinsae? Ar burwa-ued egi gollalile, ¿odinguosur be ebinsae? Eye, ar bia na digar-gwichidgi agi na dingudoed.’ ” 
Bab-Jehová anga sogdebalid: 
“Emigindi, we-dulemar-uayasulidamaladse be egise: ‘Ar we-ibmar-bega-soglenaidi, ¿magar be itomar sogeye?’ Ega be soge: ‘Babilonia-e-rey Jerusalén-neggweburse nonigusad, agine, Judá-e-rey, degi, eba-arbamalad Babilonia-yarse sesagusad. 
Geb sorbali, Babilonia-e-rey Judá-rey-machi-wargwenbo igar-mesisad, geb ibmar-ise-sogar-sogega imaksad, adi, melle e-yardakegar. Degidbali, Babilonia-e-rey, Judá-dule-bulegan, degi, Judá-dule-nuga-nikamalad Babiloniaʼse sesagusad, 
adi, Judá-yar melle bar gannarba sigegar. Weyob-imaksadi, adi, Judá-dulemar melle egi aibinegar. Geb Judá-dulemar-dula-gudi-imakega ebo-igar-mesisad-imakega imaksad. 
Degi-inigwele, we-rey-machi Babilonia-e-reygi aibinnoni gusad. Bila-onoegala, Egipto-yarse e-sordagan-barmis-gusad, adi, molimar, degi, sordamar-bila-onomalad bukidar ega barmidagegar. Degitega, ¿Judá-dulemar-e-rey nako, be ebinsae? ¿Ar dule weyob ibmar-imaksad wakinno, be ebinsae? Dule igar-mesisadgi annasadi, ¿na san-onogo, be ebinsae? Suli. 
Ani an Bab-Jehová-Bela-Gangued-Nikadi soged, Judá-rey Babiloniaʼgi berguoe, rey-e-nug-imaksad-yargi burgoe. Na e-ibmar-ise-sogar-imaksad gwen imaksasulid, deginbali, Babilonia-reybo-igar-mesisadgi annasbalid. 
” ’Babilonia-sordamar bukidar-dulemar-ogilogega napa-arsanyob-sobarmalad sobbarmalale, degi, aila-matusurmalad-sordamar-ichomakmalad sobbarmalale, Faraón bukidar-sordamar-bila-onomalad-nika-inigwele, bila-onogedgi Judá-dulemar-bendakosulid. 
Judá-dulemar-e-rey ibmar-ise-sogar-imaksadba gwen ibmar-imaksasulid. Deginbali, Babilonia-e-reybo-igar-mesisadgi annasbalid. We-igar-sogbo-imako-sogsadgi-yolesad-ulale, gwen-wakinnosulid.’ 
”Degisoggu, Bab-Jehová-Bela-Gangued-Nikadi weyob soged: ‘An-sunnad an ise-sogar-soged, ar ibmar-ise-sogar-sogsadba gwen ibmar-imaksasursoggu, deginbali, ar igar-mesisadgi annasbarsoggu, an sabsur-odurdakoed. 
An-saki an Judá-reygi mioed, geb agi an gaoed. An Babilonia-yarse nidoed. Agi angi-nosad-ulale, an ega igar-nabogoed. 
E-sordamar-bila-onomalad-bur-bulegan es-suidgi burgwemaloed. Durgumaloeddi, bela we-napneg-dirbir-naidgi oaisakilemaloed. Deyobi, wisgumaloed, ani an Bab-Jehová we-ibmar-sogsadid.’ 
”Bab-Jehová-Bela-Gangued-Nikadi weyob soged: ‘Urwar-duku-bur-matusulidgi an urwar-e-dutugwad sikoed, e-anagan-bur-matusulidgi an e-dutugwad wannoed, geb yar-matusulidgi an digoed. 
Anagan-nikuega, sanmakega, Israel-e-yar-bur-matusulidgi an urwar-e-dutugwad digoed, geb urwar-nuedga guoed. Nuumar galagwensuli e-uumar egi soboed, e-anagan-urba dukumarbaloed. 
Bela sapimar na wisgumaloed, ani an Bab-Jehová gued. Ani an sapi-dummad-omukuedid. Ani an sapi-bipigwadi odunguedbalid. Ani an sapi-gagan-aramaksiid odingubalid. Ani an sapi-dinnagwadi durbamakega imakbalid. Ani an Bab-Jehová-guedi we-ibmar sogsad, deyob an imakoed.’ ” 
