Salmos.
14.
David we-namaked narmaksad. Namakmalad-e-iduedga soglenaid. Dule-binsaedsulidaed, weyob e-gwagegi sogdiid: “Bab-Dummad maisulid.” Dulemar nue-isgus gudimalad, unnila ibmar-isganabi imakdimalad. Dule-wargwensaale, ibmar-nued-imaked gudisulid. 
Bab-Jehová nibneg-akale, dulemar-napneggi-gudimalad dakmaid, abakale, dule-gwensak magar-neg-itoged gudiile, abakale, dule-gwensak magar-Bab-Dummad-dakbied gudiile. 
Degi-inigwele, dulemar Bab-Dummadgi bela bangus gudimalad, dule ibmar-nued-imaked gwen wargwensaale, gudisulid, bela nue isgus gudimalad. 
¿Ar dule-isganamar na ibmar-isgana-imakdimalad, nue wismalansursi? Ar nue wismalanad. Emide, igi dulemar madu-gunmala, deyob an-dulemar ese dolediid. We-dule-isganamar, gwen bipisaagwar Bab-Jehováʼse gordisurmarbalid. 
Emisgindi, be dakmalana, emide, wawanmakbukwad. Ar Bab-Dummaddi dule-innikidamaladba gudisoggu, dule-isganamardi, dobgubukwad. 
Dule-isganamar dule-wilemalad-e-igar obured, degi-inigwele, dule-wilemaladdi Bab-Jehováʼgi bendaklegoed. 
Bitigi Bab-Jehová, Israel-dulemarga abonoleged-igar, Sión-yala-akale, barmialina gadin. Bab-Jehová na e-dulamar-galesbukwad, gannar na e-yarse-senonikile, Jacob-e-wagan wergudmaloed, Israel-dulemar weligwar itodmaloed. 
