1 Crónicas.
24.
Weyobi, Aarón-e-masmala danar-danar mimilesmarmogad. Aarón-e-masmala, wemalad: Nadab, Abiú, Eleazar, Itamar. 
Nadab, Abiúʼbogwa, mimmigan-nikussurgusmalad. Deginbali, e-bab-idu burgwismarbalid. Degisoggu, Eleazar, Itamar-ebo, Bab-Dummadse-dule-irwa-goledga arbadmalad. 
Degine, David, Eleazar-e-wagwa-Sadoc-nugadmala, degine, Itamar-e-wagwa-Ahimelec-nugadmala, dule-irwa-Bab-Dummadse-gormalad nuekwaa arbamalagala, ega e-arbaed-ibagan ilemakar mesisad. 
Dule-idumalad Eleazar-e-wagan-abargi, Itamar-e-waganba bur merbaasoggu, weyob mimilesad: Eleazar-wagan-dule-idumalad, warambe-gakanergwa ambikusad (16). Itamar-wagan-dule-idumaladdi, walabaabak (8) ambikusmarmogad. 
Sordamar, wachi-wachiba-arbamalaga danar-danar mimilesad. Weyob-mimilesadi ibmargi-wilubdaklegar imaklesad. Degisoggu, Bab-Dummadse-goled-neg-yagi, Bab-Dummadga-arbamalad-e-dummagan, Eleazar-waganmar-abargi, degi, Itamar-waganmar-abargi deyob gudidii nanamalad. 
Degine, Levita-dule-Natanael-machi-Semaías, we-dulemar-wagab, nugmar gardagi-narmakar mesisad: Rey-wagab, dummagan-wagab, dule-irwa-Bab-Dummadse-goled-Sadoc-wagab, Abiatar-machi-Ahimelec-wagab, dule-irwa-Bab-Dummadse-gormalad-e-dummagan-wagab, Levita-dulemar-wagab. Eleazar-e-gwenadganga wachi-wachiba-arbamalaga ilabo-wilub uklesad, degi, Itamar-e-gwenadgangardina, ilagwen-wilub uklesad. Weyob sulenonimalad: 
Gebe-suleargua, Joiarib sulenonikid. Ilabogi, Jedaías sulenonikid. 
Irbaagi, Harim sulenonikid. Irbakegi, Seorim sulenonikid. 
Ilatargi, Malquías sulenonikid. Ilanergwagi (6), Mijamín sulenonikid. 
Ilaguglegi (7), Cos sulenonikid. Ilabaabakgi (8), Abías sulenonikid. 
Ilabakebakgi (9), Jesúa sulenonikid. Irambegi (10), Secanías sulenonikid. 
Irambe-gakagwensakgi (11), Eliasib sulenonikid. Irambe-gakabogi (12), Jaquim sulenonikid. 
Irambe-gakapaagi (13), Hupa sulenonikid. Irambe-gakabakegi (14), Jesebeab sulenonikid. 
Irambe-gakatargi (15), Bilga sulenonikid. Irambe-gakanergwagi (16), Imer sulenonikid. 
Irambe-gakaguglegi (17), Hezir sulenonikid. Irambe-gakabaabakgi (18), Afses sulenonikid. 
Irambe-gakabakebakgi (19), Petaías sulenonikid. Ila-dulagwengi (20), Hezequiel sulenonikid. 
Ila-dulagwen-gakagwensakgi (21), Jaquín sulenonikid. Ila-dulagwen-gakabogi (22), Gamul sulenonikid. 
Ila-dulagwen-gakapaagi (23), Delaía sulenonikid. Ila-dulagwen-gakabakegi (24), Maazías sulenonikid. 
Wachi-wachiba Bab-Jehováʼse-goled-negyaba arbamalaga, weyob ilemakar-ambikulesmalad. Igi Israel-e-Bab-Dummad e-dad-Aarónʼba igar-uksagusa, deyob imaksamalad. 
Leví-wagan-baigan-gudidimalad, wachi-wachiba-arbaega-sulesmarmogad, wemalad: Amram-e-wagansik, Subael. Subael-e-wagansik, Jehedías. 
Rehabías-e-wagansik, e-machi-sailagined-Isías. 
Izhar-e-wagansik, Selomot. Selomot e-wagansik, Jahat. 
Hebrón-e-masmaladi, wemalad: Jerías, machi-sailagined. Jerías-yarbalid, Amarías. Amarías-yarbalid, Jahaziel. Jahaziel-yarbalid, Jecamán. 
Uziel-e-machi, wedid: Micaía. Micaía-e-machidi, Samir. 
Micaía-e-urba, Isías. Isías-e-wagansik, Zacarías. 
Merari-wagansik, wemalad: Mahli, Musi. Jaazías-machi-Beno. 
Merari-wagansik, e-machi-Jaazíasʼgi danimalad, wemalad: Beno, Soham, Zacur, Ibri. 
Mahli-machi-Eleazar. Eleazarʼdi, machimala-nikussur gusad. 
Quis-e-machi, Jerameel. 
Musi-e-masmala, wemalad: Mahli, Edar, Jerimot. Wemar, Levita-dulemar e-wagan-e-waganba ambikusmalad. 
Wemar, e-gwenadgan-Aarón-waganyob ibmargi-wilubdaklegar, we-dulemar-asabin mimilesmarmogad: Rey-David-asabin, Sadoc-asabin, Ahimelec-asabin, dule-irwa-Bab-Dummadse-gormalad-e-dummagan-asabin, degi, Levita-dulemar-asabin mimilesmalad. Ia-dummagan-e-gwenadgana, e-urbamar-e-gwenadganyob na yopira imaklesmalad. 
