Nehemías.
12.
Dule-irwa-Bab-Dummadse-gormaladi, degi, Levita-dulemar, Salatiel-machi-Zorobabelʼba, degi, Jesúaʼba nonigusmalad. Amarde, wemalad: Seraías, Jeremías, Esdras, 
Amarías, Maluc, Hatús, 
Secanías, Rehum, Meremot, 
Iddo, Gineto, Abías, 
Mijamín, Maadías, Bilga, 
Semaías, Joiarib, Jedaías, 
Salú, Amoc, Hilcías, degi, Jedaías. Amala, Jesúa-ibagangi, dule-irwa-Bab-Dummadse-gormalad-e-dummagan, degi, e-gwenadgan-gumalad. 
Levita-dulemardi, wemalad: Jesúa, Binúi, Cadmiel, Serebías, Judá, degi, Matanías. Amala, na e-gwenadganmala Bab-Dummad-nug-ogannogedgi namakmalad. 
Degine, e-gwenadgan-Bacbuquías, degi Uni, amar-asabin ambikunonidamalad, Bab-Dummad-nug-odummomalagar. 
Jesúa-wagan, wemalad: Jesúaʼde, Joiacim-babad. Joiacimʼdi, Eliasib-babad. Eliasibʼdi, Joiada-babad. 
Joiadaʼdi, Jonatán-babad. Jonatánʼdi, Jadúa-babad. 
Joiacim negdakmaigu, dule-irwa-Bab-Dummadse-gormalad e-neg-yaurgi dummaganga gudimalad. Amarde, wemalad: Seraías-gwenadgan-e-dummad, Meraías. Jeremías-gwenadgan-e-dummad, Hananías. 
Esdras-gwenadgan-e-dummad, Mesulam. Amarías-gwenadgan-e-dummad, Johanán. 
Melicú-gwenadgan-e-dummad, Jonatán. Sebanías-gwenadgan-e-dummad, José. 
Harim-gwenadgan-e-dummad, Adna. Meraiot-gwenadgan-e-dummad, Helcai. 
Iddo-gwenadgan-e-dummad, Zacarías. Ginetón-gwenadgan-e-dummad, Mesulam. 
Abías-gwenadgan-e-dummad, Zicri. Miniamín-gwenadgan, Moadías-gwenadgan-e-dummad, Piltai. 
Bilga-gwenadgan-e-dummad, Samúa. Semaías-gwenadgan-e-dummad, Jonatán. 
Joiarib-gwenadgan-e-dummad, Matenai. Jedaías-gwenadgan-e-dummad, Uzi. 
Salai-gwenadgan-e-dummad, Calai. Amoc-gwenadgan-e-dummad, Eber. 
Hilcías-gwenadgan-e-dummad, Hasabías. Jedaías-gwenadgan-e-dummad, Natanael. 
Levita-dulemar-neguya-sedimaladi, degi, dule-irwa-Bab-Dummadse-gormalad-neguya-sedimaladi, Eliasib-ibagangi, Joiada-ibagangi, Johanán-ibagangi, degi, Jadúa-ibagangi, Persa-dule-Rey-Darío negdakmaigu, we-dummagan-nug garda-selemaidgi narmaklesad. 
Eliasib-machi-Johanán-maigusad-ibase, Levita-dulemar-neguya-dummaganga-gumalad-e-nugmar garda-selemaidgi narmaklesad. 
Levita-dulemar-neguya-dummagana, wemalad: Hasabías, Serebías, Cadmiel-machi-Jesúa. Amar Bab-Dummadse-goled-neggi-arbaega egad-wachi-omosale, na e-gwenadgan, e-asabin ambikunonidamalad, adi, Bab-Dummad-nug-odummomalagar, degi, Bab-Dummadga dog-nuedye sogmalagar, ar igi David Bab-Dummadga-arbaed-dule, igar-mesisadba. 
Yawagak-dakmalad, wemalad: Matanías, Bacbuquías, Obadías, Mesulam, Talmón, degi, Acub. Deginbali, amala, yawagak-dogedgi ibmarmar-saboleged-negmargi nakulebukwa-gusmarbalid. 
Bela amala, Jesúa-machi-Joiacim-ibagangi gudii gusmalad. Joacimʼde, Josadac-wagwad. Degine, amar Nehemías-Saila-Dummadga-maigusad-ibagangi, degi, dule-irwa-Bab-Dummadse-goled-ibagangi gudii gusmalad. Degine, dule-garda-narmaked Esdrasʼye-nugad-ibagangi gudii gusmarbalid. 
Jerusalén-galu-matusulid-ogulesadi Bab-Dummadga nug-imaklesokargua, Levita-dulemar-banna-banna-mamaid bela amiapmalad. Geb Jerusalén-neggweburse amar-searmalad, adi, weligwaledba Bab-Dummadga galu-nug-imaklenaidgi werguegar, ega dog-nuedye namaklegedgi sogega, degi, garmar-címbaloʼba, salterioʼba, degine, cítaraʼba Bab-nug-odummogega. 
Degidgine, Levita-dule-namakmalad, Jerusalén-neggwebur-dikarba-mamaidi, degi, Netofa-neggwebur-dikarba neggwebur-burwiganagi-mamaid bela nonimalad. 
Deginbali, Gilgal-neggweburginmalad, Geba-neggweburginmalad, degi, Azmavet-neggweburginmalad nonimarmogad. Ar ade, dule-namakmalad Jerusalén-neggwebur-dikarba neggwebur-burwigana sobsamalad. 
Dule-irwa-Bab-Dummadse-gormalad, degi, Levita-dulemar, bela na san-uruksamalad. Geb a-sorbali, dulemarga san-uruksamarmogad. Degi, yawagakmar, degi, galu-matusulid swilidik-imaksamarbalid. 
Ani, Nehemías, Judá-saila-dummagan Jerusalén-galu-matusulidgi-nakwega an imaksad. Degine, ichesur dule-namakmalad danabo an urbisad. Adi, amar galu-matusulid-birgi namakale Bab-Dummadga dog-nuedye sogegar. Danagwenad-soggwenaddi, galu-matusulid-argan-nuedsik, Ibmar-Isgana-Mied-Yawagak-Noedsik ilekwaa nadapgusmalad. 
Wemar-sorbali, Osaías Judá-saila-dummaganmala ilekwaa nadapgusmarmogad. Amala, wemalad: 
Azarías, Esdras, Mesulam, 
Judá, Benjamín, Semaías, degi, Jeremías. 
Amarba, dule-irwa-Bab-Dummadse-gormalad, gar-trompeta sedanigusmaladi, wemalad: Jonatán-machi-Zacarías. Jonatánʼde, Semaías-machid. Semaíasʼdi, Matanías-machid. Mataníasʼdi, Micaías-machid. Micaíasʼdi, Zacur-machid. Zacurʼdi, Asaf-machid. 
Zacarías-e-gwenadgandi, wemalad: Semaías, Azarael, Milalai, Gilalai, Maai, Natanael, Judá, degi, Hanani. Wemala, Bab-Dummadga-arbaed-David-igar-mesisadba gar-ogormalad semamai gusad. Degine, dule-garda-narmaked-Esdras, we-dulemar-idumai gusad. 
Dii-Saila-Yawagak-Noed-innikgusgu, David-neggweburse-doged-arsan-maidgi nakwide-gusmalad, galu-matusulidse-nakwileged-birgi nakwide gusmalad. Geb David-neg-niba-nasmargu, Dii-Yawagak-Noedse, dad-nakwedsik modapmalad. 
Dule-namakmalad-danabogwaddi, obakar nadapgusmarmogad. Ani, an a-sorba, degi, dulemar-neggweburginmalad-negabaladbo galu-matusulid-birgi, neg-matusur-warakwagwad-Soo-Yaaye-nugad-akar, Galu-Matusulid-Matardummadse, anmar nadapgusmalad. 
Anmar Efraín-Yawagak-Noedgi nasmalad, Yawagak-Sered-Noedgi, Ua-Yawagak-Noedgi nasmalad. Geb neg-suid-Hananeelʼye-nugadgi, degi, neg-suid-Hameaʼye-nugadgi nasmarbalid. Sibad-Wawaad-Yawagak-Noedgi nasmargu, geb Esgarya-Yawagak-Noedse anmar ambikudapmalad. 
Geb degidgine, dule-namakmalad-danabogwadi Bab-Dummadga dog-nuedye-sogsamargu, Bab-Dummadse-goled-negse modapmalad. Geb e-gwisgudapmaloedgi gwisgudapmalad. An deyob dummagan-abargi anba-gudimalad-abargi gwisgudapmogad. 
Degine, dule-irwa-Bab-Dummadse-gormalad, gar-trompeta ogorgwismalad, wemalad: Eliacim, Maaseías, Miniamín, Micaías, Elioenai, Zacarías, Hananías, 
Maasías, Semaías, Eleazar, Uzi, Johanán, Malquías, Elam, degi, Ezer. Dule-namakmaladdi, binnasuli ise-namakar bukwa-gusmalad, Izrahías amar-idu gwichi gusad. 
A-ibagine, Bab-Dummadga ichesuli ibmar-ogumakar uksamalad. Degine, ar Bab-Dummad, nue-weligwale amar-imaksasoggu, nue wergusmalad. Omegan, degi, burwigana nue wergusmarmogad. Jerusalén-neggweburgi-wergubukmalad dikasuli itolesad. 
A-ibagine, dulemar-onugsalesad: Mani-weleged-daked, Bab-Dummadga-ibmar-weleged-daked, ibmar-gebe-welemalad-ukleged-daked, ambegi-gwensak (10%) ibmar-ukleged-daked. We-dulemar-onugsalesmalad ibmarmar nainu-baid-baidgi neggwebur-dikarbarmaladgi-danikidi, ibmar-sabomalad-neggi sabomalaga. Adi, Igar-Maidba dule-irwa-Bab-Dummadse-gormaladga, degi, Levita-dulemarga ibmar-ukegar. Ar ade, dule-irwa-Bab-Dummadse-gormalad, degi, Levita-dulemar ibmar-nuegan-imaknanaidgi Judá-yargi-bukmalad ber weligwar-itosmalad. 
Dule-nugsalesmaladi, Bab-Dummadga-arbaedgi arbananai gusmalad, degi, dule-isgusmalad-anar Bab-Dummadga-ibmar-ogumakar-ukleged imaknanai gusmalad. Amba deyob, dule-namakmalad, degi, dule-yawagak-dakmalad eba arbananai gusmarmogad, ar igi David, degi, e-machi-Salomón igar-uksadba. 
Ar ade, dikasurgus, David-akar, degi, Asaf-akar, bato dule-namakmalad-e-idued-nika danikid. Bab-Dummadga-namakleged-namakmalad-nika danibalid, degi, Bab-Dummadga-dog-nuedye-sogdimalad-nika danibalid. 
Degine, Zorobabel-ibagangi, degi, Nehemías-ibagangi, bela Israel-dulemala, dule-namakmaladga, dule-yawagak-dakmaladga mas ukdamalad. Degine, amarga ibmar-uklemalad na e-iba-maidgi ega ukdedamalad. Deginbali, amba Levita-dulemarga deyob ibmar-ukdamarbalid. Geb, we-Levita-dulemar, Aarón-waganga ukdedamarmogad. 
