Isaías.
54.
Bab-Jehová sogded: “Be, omegwa-geg-baked, gwen be mimmi-nikudisulid, weligwaledba be binnasuli-gole. Be, gwen-muu-neggi-boniba-galitodisulid, binnasuli be namake. ¡Weligwaledba be binnasuli-gole! Ar ani Bab-Jehová soged: Ome-wilesagudiid, bur bule ome-sui-nikadba mimmigan nikuoye. 
”Be-dordoneg-siidi, be odummo, be-dordoneg-siidgi atued-dummagan-nanaid be egae. ¡Melle dobe-dobe be imako! Dordoneg-e-dubamar be osugue, e-dordoneg-bargamalad be ogannoge. 
Ar be-argan-nuedsiki, degi, be-argan-sapiledsiki be nasgudoed. Be-wagana yar-baigan suoed, be-wagana neggweburmar-olloganagi ambikudoed. 
”Melle be dobe-itogo, ar be bingeguosulid. Melle be gwayo, ar be-nug mesagwar guosulid. Be yagwaunni bingegusadi be iegoed. Bei-machered-burgwisgu, bingedar be itosadgi bar be binsaosulid.” 
Ar Bab-be-obinnisadi, be-suiga gued. A nugad: “Bab-Jehová-Bela-Gangued-Nikadye.” Be-bendakedi, Israel-dulamar-e-Bab-Dummad-Isligwaledid. A bilegoed: “Bela-napneg-naid-e-Bab-Dummadye.” 
Be ome-wilesakwagudiidyob Bab-Jehová bese gornonikoed. Ome-suli-suli-itodiidyob Bab-Jehová bese gornonikoed. Igi ome dogdar yagwa-guedgi machered-nikusale, machered gannar metedae, deyob gudiidgi Bab-Dummad bese gornonikoed. 
Bab-Jehová-be-ollor-imakedi soged: “Unnila sikwas an be-obachad. Degi-inigwele, na bela-belad ulubgi wile-be-dakedgi gannar an be-abingaoed. 
Unnila sikwas-sae-itogedgine, an be-idu bangusad. Degi-inigwele, sabgued-degisadeguad-nikadgine, an wile be-dakoed.” 
Bab-Dummad sogdebalid: “Angardi Noé-ibaganyobi gued, igi an Noéʼga ise-sogar sogsa gusa, muu-dummad bar napneggi murosurye. Deyobi, an bega ise-sogar soged, bar an bebo urwosulid, bar an iisedi bega ibmar sogosulid.” 
Bab-Jehová-wile-be-dakedi soged: “Amba yalamar-bukwad baidsik ainirye-sogele, degi, yar-mullugana giglimakdele, andi amba an be-sabedi gwen gwagosulid. Anbo be igar-bogidikid-omesisadi, andi obelogosulid.” 
Bab-Jehová-soged: “¡Be dake! Neggwebur-nue-wilesagwa, burwa-dummadba oitolesad. Dule a-neggwebur baisur-itogega-imaked sated. ¡Akwa-nuegan-yeerdaklemaladgi an be-soboed! Akwamar-zafiros-birgi an be-sioed. 
Be-galu-matusulid-birgine, an akwa-rubí-nuegan e-bargaedga mesoed. Be-yawagakmar akwa-gargemalad-gaemaladgi an soboed. Degi, bela be-galu-matusurmalad, akwa-gargemaladgi an soboed. 
Ani Bab-Jehová, bela be-mimmigan odurdakoed, be-mimmigan gwage-bogidikid nika gudii guoed. 
Igar-napiragwadi gannarbaa an be-imakoed. Mesagwar-gudii bar be itogosulid. Bali dobee be itogosulid. Begine, gwayed-dummadi bangudoed, gwen be-walikaa guosulid. 
Dule begi gwichigualile, an eba-nai guosulid, dulemar-yogasaar begi gwichiguarmalale, bese galakudmaloed. 
”Ani an dule-esgoro-sobed-soo-oduurmakedi obinnisad. We-dule, na bilagi-ibmar-ebulemalad sobed. Ani an dule-emar-obeloged obinnisbalid, adi, bela dule-obelogegar. 
Dule begi-nakwega, bila-onogedgi-ibmar-ebuleged-yeer-ganguedi, gwen begi obinosulid. Dulemar begi yogasaar-sunmakmaladi, boo-sigega be imakoed. We-ibmarmala anga-arbadimaladga an ukoed. Angine, igar-innikigwad danikid.” Deyobi, Bab-Jehová soged. 
