Jeremías.
50.
Bab-Jehová weyob e-gayaburba-barsoged-Jeremíasʼga Babilonia-yar-Caldea-dulemar-neggwebur-annik soged: 
“Dulemar be owisogo, dulemar bela-wisguega be imako. Dulemar-owisoged-bander be onako, melle be soggwenad odukuo. Weyob be sogo: ‘¡Babilonia-yala sulegoed! ¡Bab-dummad-Bel nue-bingedar itogoed! ¡Bab-dummad-Merodac nue-gwakidoed! E-wilubgan-sobarmaladi, bingedar itomaloed, e-babyob-imaklemaladi, bela wawanmakdoed.’ 
Dad-nakwed-argan-sapiledsik-bukmaladi egi gwichiguoed, bela ollobi e-yala nasikoed. Dulemar, degi, ibmar-durganmar duurmakdemaloed, dulemar agi bar ambikuosulid.” 
Bab-Jehová soged: “A-ibagangine, Israel-dulemar, Judá-dulemar, ise-boale, an-e-Bab-Dummad-guedgi anse abarmakdanimaloed. 
Ansega egisdanimaloed, bia Siónʼse-naed-igar maiye. Ar a-igarbali nadapi gumaloed. Siónʼse modapile, anbo igar degisadegu omesmaloed, a-igar bar iegosurmalad. 
”An-dulamar sibad-wawaad-yoggus-gudiiyobi gusmalad. E-edarbemaladi yogasaar-sesmalayob gusmalad, igar-oes sapurba-gudiiyobi imaksamalad. Yala-mulluganba-bipirmakdiiyobi gusmalad, e-galu-ies-gudimalayobi wilesmalad. 
E-isdarmalad dakarmalale, obelodamalad, e-isdarmaladi sokardamalad: ‘Anmargi sisuli. Ar wemar Bab-Jehováʼgi isgusmalad. Bab-Dummad ega ibmar ukmainad, e-dadgan we-Bab-Jehováʼgi ibmar-abdakdii gusmaladinad.’ 
”Mimmigan, Babiloniaʼgi-gudimalad be ainimar, we-yalagi be wakinmar. Sibad-machered, sibad-wawaad-idunadapdaeyobi, be dulemar-idumar. 
Ar ani an, Babilonia-idu, dad-nakwed-argan-sapiledsik, neggwebur-dummagan-bukwad gilamaknaid. Babilonia-yalabina guakwaa bukumaloed, dad-nakwed-argan-sapiled-akale, Babilonia-yalagi gwichigumaloed. E-sigumala, sunsogmaladid, sigu-miledele, nosaa maksurmaladid.” 
Bab-Jehová soged: “Babilonia-ibe bela ibmarmar welegoed, dulemar-ibmar-weemaloedi na yeer itomaloed. 
”Bemar, Babilonia-dulemar, an-dulamar-ibe-ibmar-atursamalad, be weligwar itomar, be wergumar. Moli-bebe-nikad-sapingwagwadyobi, gagan-ara-aramalad-birgi be gwirmar, molimar-goleyobi be gormar. 
Ar bemar-yala, bela mesagwar guoed, egi be gwalulesmaladi, nue bingedar itogoed. Bemar-yala napa-negadulesulidga naguoed, nega-dinnaregedga, degi, bela napabi-nai guoed. 
An-urwed-ulale, bemar bar-ambikuosulid, bela swanga naguoed. Dulemar Babilonia-yalagi-nasmalale, geger dakdamaloed, nue-oitolesnai dakdamaloed. 
”Bemar-sigugi-urwemalad, guagwar be Babilonia-dikarba ambikumar. Egi be sigu mimar, melle be sigu sabomalo, ar we-dulemar angi dummad-isgusmalad. 
Binnasuli be Babilonia-dikarba gormakmar, weyob be sogmar: ‘¡Babilonia-sordamar galakude! ¡E-neg-suigan marwide! ¡E-galu-matusulid-akwabimalad ayaride!’ We-ibmar-gunaidi Bab-Jehová buged imaknaid. Igi Babilonia-dulemar bemar-imaksa, deyobi bemar Babilonia-dulemar imakmogo. Bemar-wiosayobi be wiomarmogo. 
Babiloniaʼgi ibmar-digmalad be obelomar, degi, Babiloniaʼgi ibmar-gwag-wemalad be osulomar. Dulemar, bila-onolenaid dakdamalogu, Babiloniaʼginsurmaladi e-yalase gannar namaloed, e-neggweburse wakitemaloed. 
”Israel-dulemar sibad-wawaad-yoggus-gudimalayob gued, achumigur-nono-wawaadse balegilledimaladyob gumalad. Gebegine, Israel-dulemar Asiria-reyse dolesad, geb sorba, Babilonia-rey-Nabucodonosorʼse bela e-garmar bibichilesad.” 
A-ulale, Israel-dulemar-e-Bab-Dummad-Jehová Bela-Gangued-Nikadi weyob soged: “An Babilonia-rey sabsur-odurdakoed, degi, an e-yala sabsur-wiobaloed, igi an Asiria-rey sabsur-odurdaksa, deyobi, an imakmogoed. 
An Israel-dulemar gannar e-yalase-naega imakoed, Carmelo-yalagi, Basán-yalagi nue mas-gunbukwa an imakoed. Degine, Efraín-yalagi, Galaad-yalagi nue-immelebukwa an imakoed.” 
Bab-Jehová soged: “A-ibagangine, Israel-dulemar-e-isguedi amilegoenad, degi-inigwele, amilegosulid. A-ibagangine, Judá-dulemar-e-isguedi amilegoenad, degi-inigwele, amilegosulid. Ar ani an bemaloedga isgued elioed.” 
Bab-Jehová soged: “Merataim-yalagi be gwichigunamar, degi, Pecod-dorgangi be gwichigunamar. ¡Ogilomalo, bela naitinagase be obelomalo! An bega igar-uksadba be imakmalo. 
”Neggweburgine bila-onolegega binnasuli-oimake itoleged, nue-dummad wilemaloed. 
Babilonia-yala, be mardoyobi, dulemar-sabsur-imakedinad, emigindi, be yarmar-bamalad-imbagi olloo mellesiid. 
Bee be, yamoleged-galu sisad, agine na be dukin galesad. Galesadi gwen be itossulid, ukiagwale be galesad. Babilonia, ar be angi-gwisgusadba be daklenonikid, degidbali, be galesad. 
An-gingi-sabolebukwad an egasad, an-sae-itoged-gingimar an onisad. Ani an Bab-Jehová-bur-dutusulidi, Bela-Gangued-Nika-Maidi, Babilonia-yalagi igar-soggwen an imakergebed. 
Napneg-ugakagi-bukmalad, Babilonia-yalagi be gwichigumar. E-ibmar-gwag-sabolebukwad ei be egamar, ibmar-gwag-weemaloedi, danar-danar be oambikumalo. Bela nagase be obelomalo. ¡Melle ibmar be obemalo! 
E-moli-bebe-nikad-sapingana bela be oburgwemar. Oburgwileged-negse be sedmar. Babilonia-dulemar, duledar-wilesmalad, sabsur-odurdakleged-iba ega nonikid. 
Dulemar-duurmakmaid-e-sunmakedi be itomar. Babiloniaʼgi-wakinmamaid-e-sunmakedi be itomar: ‘Bab-Jehová, ese-goled-neg-earismalad-ular, Babilonia-yar buged-imaknaiye,’ Sión-yalase sogdanimalad. 
”Be Babilonia-sordamar-idu sigugi-urwemalad danar oambikumar, dulemar-warsi-yaa-saemaladi bela be urbemar. Babilonia-ebilis be ambikumar, melle dulemar-wakinnega be samalo. E-ibmar-imaksamaladba be sabsur-imakmarmogo, dulemar-wiosmaladba be wiomarmogo. Ar we-dulemarde Israel-dulemar-e-Bab-Jehová-Gwage-Isligwaledgi gwichigusmalad.” 
Bab-Jehová soged: “A-ulale, a-ibagangine, e-sapingana neg-imbaba omiledoed, degi, bela e-sorda-bila-onomaladi, girgumaloed.” 
Bab-Jehová-Bela-Gangued-Nikad soged: “San-dummarba-imakmalad-yala, an begi gwichiguoed. Emide, sabsur-odurdakleged-ibagan bega nagunonikid. 
San-dummarba-imakedi, gowarmakdoed, aimukudoed, dule e-ogwisega bendakosulid. Bela e-neggweburmargi an soo ogaoed, bela e-neggwebur an soogi ogumakoed.” 
Bab-Jehová-Bela-Gangued-Nikadi, weyob soged: “Israel-dulemar, Judá-dulemar, mesagwar gudidimalad. E-isdarmaladi gasa bukwad, gwen onobisurmalad. 
Ar dule-e-bendakeddi, dule-dutusulidid, ani an Bab-Jehová-Bela-Gangued-Nikadye nugad. Gandikidgi an bendakoed, nega-bogidikid an ega nasikoed. Babilonia-yalagindina, an dobed-dummad nasikoed.” 
Bab-Jehová soged: “Babilonia-dulemar oburgwilegoed, e-dummagan, degi, e-dule-binsaed-ibegan, ogilolegoed. 
Ega-gayaburba-gakansaar-barsogmaladi, oburgwilegoed, amar binsaedsulidga naddamalad. E-sorda-bila-onomaladi nue-dobe-itomaladi ogilolegoed. 
E-molimar, oburgwilegoed, e-ur-napaginmaladi, osulolegoed. Sorda-bila-onomalad-ainebarmalad-bennuklegarmaladi, bela girgumaloed. Omeganyob dobgudmaloed. E-ibmar-nuegana obelolegoed, e-ibe atursalegoed. 
E-diimar dinguoed, bela dinna guoed. Ar Babilonia-yala bab-dummadyob-imaklemalad-yalad, amala, suli-suli dule-imakmaladid. 
”A-ulale, nega-dulesulidganba ibdurgan-ursirmaladi, achu-sapurmarbo gudii gumaloed. Agine nuu-dummad-dukar-suidmar gudii gumarmogoed. Dulemardi Babiloniaʼgi bar-bukwa guosulid, degisadegu, olloo nai guoed.” 
Bab-Jehová soged: “An Sodoma-neggwebur-imaksayobi, Gomorra-neggwebur-imaksayobi, degine, amar-dikarbali neggweburmar-bukwad-wiosayobi, an Babilonia-yala imakoed. Bar agine dulemar bukwa guosulid, agine bipisaale dulemar bar megosulid. 
”Dad-nakwed-argan-sapiledsiki, sorda-bila-onomalad danikid, napneg-ugaka-akale, bela neggwebur-dummagan-bukwad, degine, reymar-bukidar danikid. 
Sigumar-annik-annik danimalad, eswar-swiswidikmalad annik-annik danimalad. Dule-ursirmalad nanaed, wile-dule-daksurmaladid. Moligi-sii danimalad. E-uurmakedi, demar-uurmakmaidyobi gordanikid. Babilonia-yeerdakleged, we-dulemar bebina danimalad, we-dulemar begi gwichigudanimalad, bila-onoledanikiyob ilemakar danimalad, dule-wargwenadyob ilemakar danimalad. 
Babilonia-rey, dulemar-egi-bila-onodanikid wisgusad, deyob-itosgua, dobedbali wawanmakded, na egine suli-suli-itoged nagusad, ome-e-boniganba-galitonaidaeyobi, itoalid. 
Achumigur Jordán-diwar-bulaganba, gagan-nuegan-naidse danidaeyobi, ukiagwale an Babilonia-dulemargi gwichigudagoed. Babilonia-dulemargi an dule-susadi an onugsaoed. ¿Ar doa anyobsunna? ¿Doa angi obinosunna? ¿Biti-sibad-edarbed angi gwisguosunna? Dule angi obinosuli.” 
Ani Jeremías soged: “Bab-Jehová Babilonia-dulemarga-igar-mesisad, be itomar. Babilonia-dulemarga igar-mesilesad, be itomar: ‘Emar-imbagi sapingan-senigana ebipiledmaloed, e-gagan-nanaidi, swanga naguoed. 
Babilonia-neggwebur-berguoedi neg-ogiglimakoed, e-gollomakoedi neggwebur-baiganse itolegoed.’ ” 
