Salmos.
58.
David we-namaked-Mictam narmaksad. Namakmalad-e-iduedga soglesad: We-namaked, Melle-obelogoye-nugad-namaklegeyobi, namakoye. Bemar, dule-bulegan-negsedidimalad, ¿ar innikigwadba be negsemamai? ¿Ar innikigwadba be dulemarga igar-nabomamai? Suli. 
Aka bemar na be-gwagegi, unnila ibmar-isgana-imakedgi binsadidimalad. Ar bemar, we-napneggi unnila sabsur-ibmar-isgana-imakdidimalad. 
Dule-isganamar amba sapibeneggi-maid-akale, bato isgus danimalad. Dule-gakansilimar amba yoo-gwaluleged-akale, bato gakansaar sunmakmalad. 
E-sunmaked boni-dummad sediid naibe-boni-nikadyobi gudiid. 
Dule-naibe-gaed, naibega sunmaknaigusale, igi-we-naibe, yamo uayasulidaeyob na imake, deyobi, dule-isgana, uayasulidaedba ibmar-isgana imaked. 
Bab-Dummad, dule-isgana-e-nugarmar be bibisge, achumigur-ibe e-nugarmar-ungeyob be imake, dule-isgana-e-gargangued be obeloge. 
Igi dii napagi-mileder, yogguddae, deyob geg gumargina. E-warsi-dopee-imakdemalale, bitigi e-sigu geg bisgegina. 
Igi gole-masi-masid baisursunna berguddae, dule-isgana deyob geg gumargina. Igi goe-burgwar-aidenonikid, gwen neg dakdasuli, deyob dule-isgana geg gumargina. 
Igi gagan-ikobiid-dinnagana sabsur-gummakdedae, deyobi, dule-isganamar baisur-binsadiidgi gummakena gadin. Dule-isganamar dula-gudimaladgi, bitigi burwa-dummadba selemalana gadin. 
Dule-inniki-gudiidi, dule-isgana-sabsur-odurdaklenai dakalile, weligwar itodoed. Dule-isganamar-e-ablisgi dii-dii annanai guoed. 
Agine, dulemar sogdemaloed: “Napirado. Dule-inniki-gudimaladga ibmar-nued ega ukleged. Bab-Dummad nue-mai dakledo, ar we-napneggi bela dulemarga igar innikii nabomaid.” 
