Jeremías.
12.
Ani Jeremías Bab-Jehováʼga sogded: “Bab-Jehová, an bebo abin-abin-imakdele, be gusgu nabir-ibmar-sogdaed, ar bedi dule-innikigwadid. Degi-inigwele, an bese igar-soggwen wis egisgwersunno. ¿Ar ibiga dule-isganamarga ibmar-nueganbi naddae? ¿Ar ibiga dule-emar-yardakmalad gwen-bai itodasurmala? 
Bee be we-dulemar urbedaed, sapimaryobi bonisuli ganguddamalad, deyob dunguddamalad, sapi-sunmakedyobi nasguddamalad. Unnila asginbi be-nug-ogannodimalad, e-gwage-ulubgindi begi binsadisurmalad. 
Bab-Jehová, bedi be an-wisid. Be an-dakdiid, be an-wisid igi an begi binsae. Igi sibad-wawaad e-oburgwileged-negse-selemaidae, deyob be we-dulemar sede. Oburgwileged-ibaga be we-dulemar saboge. 
¿Sanagwadse we-napade gannar sanmakdoe? ¿Sanagwadse wede gaganmar gannar ainidagoe? Emide, bela we-dulemar-isgued-ulale, ibmar-durgan girgumamaid, degi, bela nuumar burgwemamaid. Ar we-dulemarde sogmalad: ‘Bab-Dummad anmar-ibmar-imaked dakmaisurye.’ ” 
Bab-Dummad, Jeremíasʼga sogded: “Dule-abarmakmaladbo be abarmaknaile, be yegusdaedde, degite, ¿igi-be dule-moligi-abarmakmaladbo be benguosunna? Yar-bogidikidginbela be dobe-itodaedde, degite, ¿igi be Jordán-bula-naidgi be dobe itogosuli? 
Ar be-gwenadganbela, be-galagwenmalad-inigwele, begi dododimalad, begi yoledimalad. Ar we-dulemar ibmar-nuegangi amba bega sunmakmalale, melle be we-dulemar itogo. 
”An-dulamargi an bangusad, an-dulamar an na obachad. An-dulamar-na-sabesailadi e-isdarmaladga an urmaksad. 
Ar an-dulamar, achumigur-nono-wawaad sapurba-gudiiyob angi gudmalad. Binnasuli angi uurmakdemalad, a-ulale, an isdar-daked. 
An-dulamar, igi nuu-e-absar-akar-akar-daklemalad sulubagise-balegilledidaeyobi gued. ¡Bela be dagmar! Bela ibmar-durgan-ursirmalad, dulemargi-aibinega egi be dagmarsun. 
Bukidar dule-isdarmalad-e-dummagan, an-uvaʼmar-digaled obelosad, an-nainu bela oichosmalad. An-nainu-yeerdaklegedi, nega-dulesulid-ollonaidga imaksamalad. 
Bela an-nainu wiosmalad. An-sunnagwad an daksad, bela nainu-olloo imaksamalad, bela swanga imaksamalad. Ar dulemar yala gwen bai-daksurmarsoggu, bela yala swanga nagusad. 
Bela yala-mullugan-negasulidganba, dule-isganamar nonimalad. Bab-Jehová-e-es-suid bela we-yala obelogoed, bela naga-nagase obelogoed, gwen dule-wargwenga neg-bogidikid naguosulid. 
Bemar orosgi-dakleged-digsamalan-inigwele, ikomarbi bega ainisad. Be arbasmaladi, binsa be arbasmalad. Bab-Jehová-e-urwed-ulale, bemar-ibmar-wessulidbali be bingegumaloed.” 
Bab-Jehová weyob soged: “Dule-isganamar yar-baigan-dikarba-bukmaladi, an-dulamar-ibe an-yar-uksad-obelosmaladi, an bela e-yalagi we-dulemar-onogoed. Deyob an Judá-dulemar we-dulemar-abargi onomogoed. 
Geb an onosad-sorbali, wile an an-dulamar dakoed, gannar na e-negmarse-dagega an imakoed, e-yalamarse-dagega an imakoed. 
Ar we-dulemar-yarmar-baidginmaladi, an-dulamar-Baal-nuggi-ise-sogar-ibmar-imakleged odurdaksa-gusmaladid. Ar we-dulemar, an-dulamar-abargi gudigubimalale, an-igarmar-mamaid abingamalargebed, ise-sogar an-nuggi imakmarmogargebed. Weyob sogmalargebed, ¡Bab-Jehová-dula-maid-nugginye!” 
Bab-Jehová soged: “Ar dule an-sogedba dasulirdi, bela an obelogoed.” 
