Isaías.
15.
Isaías, Moab-neggwebur-berguoedgi iduakwaa sunmaksad. Moab-neggwebur-Arʼye-nugad bela ayarisad, mutiki bergusad. Moab-neggwebur-Kirʼye-nugad bela ayarisad, mutiki bergusad. 
Dibón-neggweburginmalad, e-bab-dummadse-goled-negse nadmalad, adi, e-bab-dummadga-ibmar-ogumakar-ukleged-ailase bonamalagar. Moab-dulemar Nebo-neggwebur-bergusadga, degi, Medeba-neggwebur-bergusadga, ogormakbukwad. Bela sailagia-swiri-swiri imaksamalad, aku-sigamarse-bakale, bela enismalad. 
Bela-dulemar boedbimalad, galimbabali wile-itoged-mor yoyoidbimalad. Neg-ubebbali ogormakdemalad, dulemar-bukidar-ambikuedgi dulemar boedbimalad. 
Hesbón-dulemar, degi, Eleale-dulemar, wile-itogedba binnasuli e-bendakmarye gordidimalad, e-binnasur-gordiidi Jahaza-neggweburse magar itoleged. A-ulale, Moab-sorda-bila-onomalad dobedba-binnasuli gorbukwad, bela-bela egi dobed nagunonikid. 
Moab-yar-ulale, an nue-bukib binsaed, E-dulemar, Zoar-neggweburse duurmakmamaid, Eglat-Selesiyáʼye-neg-nugadse duurmakmamaid. Luhitʼye-neg-nugadba ise-boar-boar nakwemamaid. Horonaim-neggwebur-igarba ise-boar-boar nadapmalad. 
Nimrim-dianmar bela dingusad, gagan-ara-aramalad bela dingusad. Bar gagan-ara-aramalad nikagussulid, bela gagan-ara-aramalad bergusad. 
A-ulale, dulemar-bukidar e-ibmar-nuegan-nikamaladi Sauce-sapimar-dian-maid-obakar sesmalad. 
Dulemar-binnasuli-bodiidi, bela Moab-yalagi itolesad. Dulemar-akigindiidi, bela Eglaim-neggweburse warmaksad, degi, Beer-Elimʼye-neg-nugadse warmaksad. 
Dimón-dian bela ablisbi-naid, bonigan napi-egi an barmidagoed: Moab-dulemar-duurmakmaidgi achumigur-nono-wawaad an barmidagoed. Amba dulemar-napneggi-bukwadgi achumigur-nono-wawaad an barmidagoed. 
