Ezequiel.
7.
Bab-Jehová anga sogded: 
“Dule-machi, Bab-Jehová-Bela-Gangued-Nikadi Israel-dulemarga weyob-sogye be soge: ‘¡Neg-bergued omosad! Bela Israel-yar-bergued omosad. 
Israel-yar, be-bergued omosad, an-urwed be-itogoed. Be-daedba an bega igar-nabogoed, be-ibmar-isgana-imaksadba an sabsur-be-odurdakoed. 
Bipisaale, isgussuliyob an be-dakosulid, an wile-be-dakosurbalid. Be-ichagwadaed-ulale, degi, be-ibmar-isgana-sae-daklemalad-imaked-ulale, an sabsur-be-odurdakoed. Degidbali be wisguoed, ani an Bab-Jehová gued.’ ” 
Bab-Jehová-Bela-Gangued-Nikadi weyob soged: “Sabsur-odurdaklegedi ukin-ukin danikid. 
Neg-bergued omosad. Israel-yar, be-bergued warmaksad, napiragwa, be-bergued warmaksad. 
Israel-dulemar, be-wachi omos. Wachimar nae-naegus. Ibagan owarmas. Yarmargine, dobegwar neg-itoleged, weligwar-itoleged bergusad. 
An-sae-itoged bemargi an barmidsokalid, an-urwedi bemargi an oyosokalid. Be-ibmar-isgana-imakedba an bega igar-nabogoed, be-ibmar-isgana-sae-daklemalad-imaksadba an sabsur-be-odurdakoed. 
Bipisaale, isgussuliyob an be-dakosulid, an wile-be-dakosurbalid. Be-ichagwadaed-ulale, degi, be-ibmar-isgana-sae-daklemalad-imaked-ulale, an sabsur-be-odurdakoed. Degidbali be wisguoed, ani an Bab-Jehová gued. 
”Bato ibagan warmaksad, bato weginbinned. Israel-yar, be-ibagan-bergued nonikid. Igar-innikigwad-imakleged bar imaklesulid, bela san-dummarba-imakedbimalad. 
Dule-sabsur-imakleged nasgumaid, ibmar-isgana imakedbi neg naid. Bemar-ibmarmar gwen bipisaale bar beosulid, bemar-ibmar-nuegan, bemar-ibmar-obinebaka-nikadi, gwen bipisaale bar bukuosulid. 
Wachi mosad. Iba warmaknonikid. Dule-ibmar-baked, melle be yeer-itoge, dule-ibmar-uked, melle be bomoga. Ar an-urwed bela Israel-dulemar-sabsur-odurdakoed. 
Ar dule-ibmar-uked amba dula-beo-inigwele, na ibmar-uksad bar amiosulid. Ar dulemar-sabsur-odurdaklegoed-negburgan-daklesad osulolegosulid, na dule-wargwensaale, e-isgued-ular durguosulid. 
”Ar amba gar-trompeta ogormaloen-inigwele, na guagwar-bukumaloen-inigwele, degite, dule wargwensaale bila-onolegedse naosulid. An-urwed bela Israel-dulemar-sabsur-odurdakoed. 
”Neggwebur-magaba bila-onolenai guoed. Neggweburgindi, bonigan-aininai gumogoed. Ukud-dummad-itoged nai guoed. Dule sapurba-gudiile, es-suidgi iblolegoed. Ar dule amba neggweburgi-gudiile, boniganba burgoed, degi, ukudba burgoed. 
Dulemar-durgumaloeddi, wakitemaloed, nuu-sibu-sapurbarmaladyob yalaganba gudimaloed, na dukin e-isguedga bodimaloed. 
Bela swidamar nollomakdoed, bela malimar dobedbali wawanmakdoed. 
Wile-itoged-mor na yomaloed, dobed-dummad itodimaloed, bela na bingegudimaloed, bela na e-sailagia swiri gudimaloed. 
Igarba e-mani midmaloed, ibmar-isganayob, ordi dakdemaloed. Bab-Jehová-urwed-ibagi e-mani, degi, e-or gwen e-bendakega guosulid. We-ibmar-nuegan e-ukud-itoged ega obelogosulid, immerba-imakega guosurbalid. Ar olo, emar-isguega imaksad. 
Na ormar-yeerdakleged-nikadba, san-dummarbaa imakdemalad. A-ormargine, e-bab-dummaganyob-ibmar-imakdimalad sobsamalad. A-ulale, we-ormar an ibmar-isganaga imakoed. 
Dule-ainebarmalad dagega an imakoed, adi, e-ibe ibmar-atursamalagar. Dule-isganamar e-ibe ibmar sedmaloed, e-ibe ibmar oichomaloed. 
We-Israel-dulemargi an bangudoed, anse-goled-neg oicholegoed. Ar dule-yar-bamaladsikmalad we-yarse ubononikoed, anse-goled-neg oichononimaloed. 
”Esgoro-dub guagwar be urbe, ar we-yargine, dule-gindakmalad yaisulid, we-neggweburgine, sabsur-emar-imakmalad doggus obichagusad. 
E-negmar-suega, dule-bur-isganamaladi an barmidagoed. Deyobi, dulemar-gandikmalad na san-dummarba-imakdimaladi, an obelogoed. Deyobi, e-bab-dummaganse-goled-negmar oicholegoed. 
¡Dobed-dummad nagunonikoed! Neg-bogidikid amimaloenad, degi-inigwele, neg-bogidikid nikuosurmalad. 
Ibagan-sabsur-odurdaklemalad ukin-ukin danikoed, gayaburba-isganamar bali-bali itoledagoed. Bab-Dummad-gayaburba-barsoged ega negburgan-dakega amimaloenad. Ega gwen negburgan dakosulid. Dule-irwa-Bab-Dummadse-gormaladi, igar-maidgi geg bar dule-odurdake gumaloed, girmar-selegan, binsaed-nuegan bar ukdosurmalad. 
Rey, wile-itodoed, dummad-negdakmaid, bukib-binsadoed. Dulemar, bela dobee-itodoed. E-damaladba an sabsur-odurdakoed, e-ibmar-imakedba an ega igar-nabogoed. Degidbali wisgumaloed, ani an Bab-Jehová gued.” 
