Isaías.
49.
Dikasur-demar-gakaba-bukmaladi, be an-itomar. Neggwebur-bannaba-bukmaladi, an-ibmar-sogoed itomalo: Gwaluleged-iduale, Bab-Jehová bato anse gochad. Sapibeneggi-mai, bato an-nug bisad. 
Es-suid-swiswidikidyobi an-gayaburba imaksad. E-argan-yaurgine an-odukusad. Sigu-daarmakaledyob an-imaksad, e-sigumar-saboged-yaba an-odukusad. 
Bab-Dummad anga weyob sogsad: “Israel-wagan, be an-maiga gued. Begine, an-nug odummolegoed.” 
Geb an abinsaded: “Binsarsunna an arbasad. Binsarsunna an gar-itosad, gwen ibmar-nued an nikgussulid. Degi-inigwele, an-ibmar-imakedi, Bab-Jehováʼgi siid. Bab-Dummad anga-ibmar-nuegan-ukoed bato guagwar sisad.” 
Emide, Bab-Jehová soged: “An e-maiga-guegala, sapibeneggi-mai anga burba uksad. Adi, Jacob-wagan gannar eba nanaegar, Israel-dulemar gannar ese ambikudagegar. Ar ande Bab-Jehová-asabin an-nug gannarba gued. Agala, an-Bab-Dummad anga niga-ogannoged.” 
Bab-Dummad weyob e-maiga soged: “Be an-maiga-guedgi, unnila be anga Jacob-waganbi gannarse nudakosulid. Unnila be anga Israel-dulemarbi gannar-e-yarse sedagosurbalid. Dulemar-yar-baid-baidgi-bukmaladga, neg-meegwadga-guega an be-imakbalid, degi, bela napaneg-naid-ugakaasega, an-abonoleged-igar-sedega an be-imakbalid.” 
Bab-Jehová, Israel-dulemar-ollor-imakedi, Bab-Dummad-Isligwaledi, weyob soged, dulemar-yar-baid-baidgi-bukmaladse mesagwar-gulediidga, isdar-daklediidga, degine, dummagan-negdakmamaid-e-maiganga, weyob soged: “Reymar be-dakdamalogu, gwisgudmaloed. Dule-dummagan-nuga-nikamalad be-dakdamalogu, be-abin dulluu imakmaloed. Israel-dulemar-e-Bab-Jehová-Isligwaled-ular, be-nug odummodmaloed. Ar ade, Bab-Dummad, dule-napiragwadid, degi, na e be-susadid.” 
Bab-Jehová weyob soged: “Iba-nuegangi an be-itosad, degi, abonoleged-ibagangi an be-bendaksad. Emigindi, an nue-be-akoed, degi, an begine dulemarga igar mesoed, adi, be gannarse neggwebur-urbegar, degine, nainumar-olloo-nanaid be mimiegar. 
Adi, dule-galesmaladga weyob be sogegarba: ‘Be ainimarye.’ Degi, dulemar-negsichidgi-bukmaladga weyob be sogegarba: ‘Bemar ollorgusmarye.’ ”Bemar, igarbali, be-ibdurganga gagan-ara-aramalad amimaloed, bela nega-dulesulid-yar-mullugangi gagan-ara-aramalad be amimaloed. 
Bemar ukudmaada itogosurmalad. Dad-ibeler-gaedi, degi, neg-ueguedi, budar-itoge be-imakosurmalad. Ar dule-wile-be-daked, be-nioed, dian-aryomamaidba be-sedoed. 
Bela an-sapurmar-nanaidgi igar-mamai an imakoed, an-igarmar an omesoed. 
¡Be dakmalana! Wemarde dikasuli danimaloed. Gwen-gwen dad-nakwed-argan-sapiledsik danimaloed, baigandi, dad-argwanedsik danimarmogoed, degi, baigandina, Sinim-yar-akar danimaloed.” 
Nibneg-naid, be weligwaledba, ¡binnasuli gole! Napneg-naid, ¡be wergusun! Sapurmar, ¡gandikidba be namakmar! Ar Bab-Jehová e-dulemar-gwage armaked, e-dulemar-wilesagwa-gudimalad wiledaked. 
Degi-inigwele, Sión-yalagi-bukmalad weyob sogsad: “Bab-Jehová walagwen an-meted, Bab-Jehová an-iesad.” 
Bab-Jehová sogdebalid: “¿Ar sunna nan-gwensakde e-mimmi-iesi? ¿Ar sunna e-mimmi-baksad sabgusuli gusi? Ar we-nande, e-mimmi-nue-ieye-sogele, andi an gwen be-iegosulid. 
An-argangi-sobar-naiyobi an be-sediid. Be-galu-matusurmaladi, an iedisulid. 
Bega-neg-sobmaladi, begi gwae-gwae danimalad. Be-obelomaladdi, begi bangudmalad, bei neg-ollomaksamalad begi bangudmalad. 
Nue be-atake, be-dikarba nue be neg-dake. Bela bulakwaa ambikunonimalad, bese danimalad.” Bab-Jehová soged: “An dula-maisoggu, bela wemar, ibmar-nuegan-ebulegedyobi gumaloed, abirgin-nikued-mor-yolegedyobi gumaloed. 
”Be-yala obelosmar-inigwele, akwamarbi ganna-ganna obesmar-inigwele, degi, olloo nasiksamar-inigwele, be-yala be-dulemarga unniguosulid. Dule-be-wiosmaladdi, dikasuli bemargi bukwa gumaloed. 
Be-mimmigan-bei-yoggusye-na-be-bisadi, bega sogdamaloed: ‘Dogdar we-yala anga bipii noye. Anga be neg-amiye, agi nabir an gudisaegarye.’ 
Geb degi, be binsadoed: ‘¿Doa we-mimmigande anga baksasunna? An mimmi satenad, ar an geg mimmi bakenad. An ononnoles gudiinad, emarse-obanagwar an gudiinad. Ar we-mimmigande, ¿doa anga odummossunna? Ar an walagwen gudiinad, emide, ¿ar bia wemarde danimarsunna?’ ” 
Bab-Jehová-Bur-Biriginedi weyob soged: “Dulemar-yar-baid-baidgi-bukmaladga an igar ukoed, neggwebur-bukmaladsik an-bander an onakoed, adi, wemar, e-sakwagi-mai bega be-mimmigan-sedamalagar, degi, e-gukingi-mai bega be-bunamala-sedamarbaligar. 
Reymar e-mimmiganga be-imakmaloed, degi, rey-omegan be-nanga gumaloed. Be-asabinni, dulluu napase imakmaloed. Degi, maligi ukub-naile, bega elimaloed. Geb agi, be wisgumaloed, ani an Bab-Jehová gued. Dule-angi-bensurmaladi, bingedar itogosurmalad.” 
Dule-bila-onomalad bila-onogedgi-ibmar-susadi, ¿sunna e-ibe be susi? Geg gue. Dule-galesadi, ¿sunna dule-isgana-e-gasadgi wakinnosi? Suli. 
Degi-inigwele, Bab-Jehová weyob soged: “Dule-bila-onoged bila-onogedgi-ibmar-susadi, e-ibe sulegoed. Deginbali, dule-isgana dule-gasa-sesadi, gannar e-annik sulegoed. Ar andi, dule-begi-urwedimaladgi an be-bendakoed. An-sunnagwadi, an be-mimmigan bendakoed. 
Be-isdarmalad na dukin e-san-gunmalaga an imakoed. Vino-gobeyobi, na dukin e-ablisgi-mumgumalaga an imakbaloed. Degisoggu, bela dulemar wisgumaloed, ani an Bab-Jehová gued. Ani an be-Abonogedid. Ani an Jacob-waganga dule-gandikid gued. Ani an be-bendakedid.” 
