Isaías.
50.
Bab-Jehová weyob soged: “Israel-dulemar, ¿an bemar-nan obachasi? Degite, ¿bia abirgin-meted-gardade nadsunna? Anga be oyodo. ¿An doa-dulemarga bemar-egi-mani-ganikidyobi an be-uksamarsunna? An deyob be-uksasurmalad. Ar be-isgued-ular, na be dukin uksamalad. Bemar uaya-sate-gusad-ulale, be-nan oballedsunnad. 
An nonigua, ¿ibiga dule-sate an daknonisunna? An gotegua, ¿ibiga dule gwen an-abin-imaksasursunna? ¿Ar bemar-bendakosurye, be angi binsamala? ¿An bemar-onogega, garganguedsuli be an-dakmala? Ar an sunna, demar, ilagwensaale dinna saed. Ar an sunna, diwarmar, nega-dulesulidga-nai imaked. Uamar e-mas-satedba burgwideled. Dii-dingudedba uamar bela nungudeled. 
An sunna mogir-billi nega-gubyagwaledbi-nai an imaked, mor-sichid-naidyobi an imaked.” 
Bab-Jehová binsaed-ibegan-sunmaked-gwabinduku anga uksad, adi, dulemar-geggus-gudimalad-e-gwage gadi-gadi-imakegar. Bab-Dummad bane-bane wakudaryalabali an-odaked, ibmar-itogega an-imaked, adi, dule-ibmar-durdaknaidyobi an ibmar durdakegar. 
Bab-Jehová ibmar-magar-itogega an-imaksad, an eba uayasuli gussulid, an eba ibsassuli gwen gussulid. 
Dulemar-an-bibyonanaidga an-yargan an oyosad. Dulemar-an-siga-sabsur-ungemaladgi, an-aku an gwen odukussulid. Degine, dule-angi-dodomaladgi, degi, angi-wiakmaladgi, an-wagar an gwen odukussulid. 
Ar Bab-Jehová-Bur-Birigined an-bendaked, degisoggu, mesagwar-imaklenaidgi an bai itossulid. A-ulale, akwasailayob an na gandik imaksad. Ar an wisid, an bingeguosulid. 
Dule-an-irwa-gwisguedi, an-nagaba gudiid. ¿Degisoggu, doa anbo gala-itobie? Dule anbo-gala-itobiele, ¡anse dagdo! Dule angi gwisgubiele, ¡anga ibmar sogdado! 
¡Ar Bab-Jehová-Bur-Birigined an-bendakdaed! ¿Doa sabsur-odurdakleged-igar anga mesosunna? Ar an-isdarmaladdi, ilagwen-berguar gudoed, igi mor suuse-gulledae, deyobi namaloed. 
¿Doa bemar-abargi Bab-Jehová-dobee gudii? ¿Doa Bab-e-mai-sogedba nanadii? Dule sated. Dule-negasichidba-nanadiidi, neg-meegwadba-nanadisulidi, a-dule, Bab-Jehováʼgi bensuli guoed, e-Bab-Dummadgi alakwaa naguoed. 
Ar bemar na soo ogadamalad, na be gwinnur ogadamarbalid. Bemar na be soo-ogadamaladgi be nanabukmalad, na be gwinnur-ogadamaladgi be nanabukmalad. Degi-inigwele, an we-ibmarmargi sabsur-bemar-odurdakoed: Igar-bulegangi be sabsur-odurdaklemaloed. 
