Jeremías.
8.
Bab-Jehová soged: “A-ibagangine, reymar-garmar, degi, Judá-dulemar-garmar-neg-uangi-mamaid bela onomaloed. Degine, dule-irwa-Bab-Dummadse-gormalad-garmar, Bab-Dummad-gayaburba-barsogmalad-garmar-mamaid bela onomarbaloed. Deginbali, Jerusalén-dulemar-garmar bela onomarbaloed. 
Bela-a-garmar dad-abin, degi, nii-abin, degine, niisgwamar-abin urbilegoed. Ar ade, wemar dad, nii, degine, niisgwamar sabgusmalad, ega ibmar imaksamalad, degine, we-ibmarmarse ibmar egichismalad, e-nugmar odummosmarbalid. Dulemar we-garmar-digega bar garmar weosulid. ¡Ibmar-isganamaryob napagi omiledoed! 
Ani an Bab-Jehová-Bela-Gangued-Nikad soged: An we-dule-isganamar galagwensuli aisakis urboed. Amar dula bar gudii gubigudagosurmalad, burgwebi bur gudamaloed. Ar deyob guoed.” 
“Jeremías, we-dulemarga be sogbalo, Bab-Jehová weyob sogye: ‘Dulemar aimukusale, ¿gwichibin imakdasursi? Dule wis igar-noaledba-aibatele, ¿gannar igar-nabirid-amidasursi? 
Degite, ¿ibiga bemar igar-noaledba aibatemarsunna? Jerusalén-dulemar, ¿ibiga be nue-an-obachamarsunna? Unnila gakan-igargi be alamakdimalad, gwen anse gannar be dagbisurmalad. 
Dule-sunmaked nue an itodii gusanad, dakega, dule-wargwen igar-nuedba sunmakdiidibeye. Dulemar e-isguedga gwen bukib binsasurmalad, e-ibmar-isgana-imaksamalad aku itomalad. Bela dulemar, igi moli bila-onolenaidgi-abarmakwisdae, deyobi, e-itoleged-e-itolegedba nanabukmalad. 
Ar dabgalamarbela ibagan-nagumaid wisid. Sapur-nuumar, degi, wirsobmarbela wisid, sanase neg-baidse obakmaloe. Ar bemardi, an-dulamar-gumaladi, an-igar-mamaiddi gwen wissurmalad.’ 
”Ar ibiga be sokardamala: ‘Anmar binsaed-ibegana, anmar Bab-Jehová-Igar-Maid sedimala.’ Ar dule-garda-narmakmaladbela gakansaar odurdakmalad, Bab-Dummad-igar weyob-maiye sogdidamalad. 
We-dule-binsaed-ibegan nue-bingegumaloed, na dukin ise-yardaklegar gumaloed. Ar an-gayaburba itossurmalad, degisoggu, ¿bia e-binsaed-nikagued nadsunna? 
A-ulale, an e-omegan machergan-baiganga ukoed, degi, an e-nainumar dule-baiganga ukbaloed. Ar bipigana, serganse-bakale, igar-maisulidba ibmar-nikuedgi binsamalad. Bab-Dummad-gayaburba-barsogmalad, dule-irwa-Bab-Dummadse-gormaladse-bakale, ibmar-amimalagala, emar-yardakar arbadimalad. 
Unnila asginbi an-dulamar-nudakdimalad. Unnila ega sokardamalad: ‘Nueganbi, bonisuli.’ Ar degi-inigwele, nueganbi-dasulid, aka bur bule neg ege naid.” 
Bab-Jehová soged: “Weyob ibmar-isgana-imaksamaladba, degite, ¿bingedar-itosurmarde? Suli, degite amba bingedar itosurmalad. ¡Ar bingegued wissurmalad! A-ulale, dulemar-sabsur-odurdaklegoedba, wemar sabsur-odurdaklemogoed. An we-dulemar sabsur-odurdakalile, bela wilemaloed.” 
Bab-Jehová soged: “Bela an bemar-obelogoed, uva-san e-nainugi berguedyob an bemar-obelogoed. Higo-san e-sapigi satedaeyob an bemar-imakoed. Degine, e-gagan-dinnaganbi-nanaidaeyob an bemar-imakoed. A-ulale, an bela bemarga ibmarmar-uksadi, gannar an bemar-annik suoed.” 
Geb dulemar sogdemalad: “¿Ibi anmar wegi gannaa sabukwa? Dage, anmar neggwebur-gandikmaladse nae, agi anmar itoba burgwemaloed. Ar anmar Bab-Dummadgi dummad-isgusad-ular, anmar-Bab-Dummad-Jehová anmar-obelonaid. Dii-ina-nusubiid-gobega anmar-imaksad. 
Nueganbi-naoye anmar bisanad, degi-inigwele, anmar ibmar-nued gwen daksasulid. San-nued-gumaloye an bisanad, degi-inigwele, anmarga dobed-dummad uksad. 
Dan-neggwebur-akale, molimar-abarmakdanikid itoleged. Molimar gotele, bela yala giglimakdedaed. Yala-naid obelodanikid, bela yalagi-ibmar-bukwad obelodanikid. Neggweburgi-siid, degi, bela e-dulemar-bukwad obelodanikid.” 
Bab-Jehová soged: “An bemargi naibe-nuegan barmidoed, bemargi warmakoed. We-bonigan-nudakegala, inamar sulid.” 
An bela-belad nue-nunmak-itogedbali, an-gwage-ulubgi an burgwebidar itogusad. 
Bela neggwebur-imbaba an-dulemar-ogormakbukwad itoleged, “¿Bab-Jehová Sión-yalagi bar gudisursi? ¿E-reyde a-yargi bar maisurmosi?” Bab-Dummad abin-sogded: “¿Ar ibiga bemar be-bab-dummagangi an-ourwega an-imakmala? ¿Ibiga be-bab-dummagan-ibmar-nuedga-gusurmaladgi an-ourwega an-imakmala?” 
Israel-dulemar sogded: “Ibmar-weed-ibagan bergus, neg-yolad bergus, ar anmardi gwen bendaklessurmalad.” 
Geb an abin-imaksad: “An-dulemar-nunmak-itogedbali, an nunmak-itomogad. An nue bukib-binsaedba, bela-belad angi dobednagusad. 
¿Ar Galaad-yalagi ina-wawadikid sursi? ¿Agi ina-duledmarde sursi? ¿Ar ibiga an-dulemarde bonigan-abgadii gumalosunna?” 
