Oseas.
7.
Bab-Jehová sogdebalid: “An-dulamar an na bendakbienad, an Israel-yar nudakbienad, degi-inigwele, Efraín-dulemar-isgued wilub-obichad, degi, Samaria-dulemar-isgued wilub-obichabalid. Ar ade, wemar gakangi gudimalad. Ar dule-atursaedyobi ibmar-atursaegala, negyaba dogmalad, gandikidgi danagwen galimbaba ibmar-atursaddamalad. 
Ar we-dulemar, gwen binsadasurmalad, na e-ibmar-isgana-imakmalad angi gwen yoggumaisurye. Ar e-ibmar-isgana-imakmaladi, bela na egi e-ebiris naid. We-ibmar, bela an-asabin oyolenaid. 
”E-ibmar-isgana-imakmaladgi, e-rey-yeer-itogega imakmalad. Degi, e-gakansamaladgi, e-dummagan-yeer-itogega imakmarbalid. 
Bela we-dulemar, negsichigi abirgunagwarsuli yoledimaladid. Ar we-dulemar madu-yoed-soo ginnitibisiiyob gumalad, ar igi dule-madu-sobed bar soo-ogannoged abesurdae, unnila madu-mued edarbesidae, deyobi we-dulemar gumalad. 
Rey-ibagi, dummagan, vinoʼgi mumguddamalad. Rey, galagwensuli guddamogad. Deyobi, rey, dule-galagwensuli-mumgumalad e-aimarye na sognagusdaed. 
Urwed-onogega, e-gwage madu-yoed-diopisur-naddaedyob naddaed. Mutikgusale, e-urwed geb boggusiid. Neg-oibosale, e-urwed gannar egi noardaed. 
We-dulemar, madu-yoed-soo-diopisulidyobi gumalad. E-dummagan-negsemamaid-obeloddamalad. Bela deyobi e-reymar-obelosdamalad. Degite, wemar-wargwensaale, an-amiega gwen anse gorsurmalad. 
”Efraín-dulemar neggwebur-baigan-angi-bengudimaladba apuruded. Ar an-dulamar, madu wagar-nailik-akwigusadyobi gumalad. 
Dule-baigan Israel-dulemar-e-gangued ei obelonanaid, degite, Israel-dulemar, deyob-neg-gunaid akusunna itomalad. Bela e-ibe e-gargangued obelosmalad, degite, amba aku itomalad. 
Israel-dulemar e-isguedga gwen wile-itobisurmalad, an e-Bab-Dummad-guedgi, gwen an-amibisurmalad. Na e-san-dummarba-imaked geg anse-dagega e-imaked. 
”Efraín-dulemar nuu-aku-neg-itogedyob gumalad, gwen magar neg-itosurmalad. Imbagwenale, Egipto-dulemarse bendakleged egisdedaed, imbagwenar, Asiria-dulemarse bendakleged egisdedabalid. 
Ar deyob bendakleged-egisnadmalale, nuumar-galegeyobi an egi saki obatoed. E-isgued-ular, an ilagugle (7) sabsur odurdakoed. 
¡Duledar-wilesmarsun! Ar angi bangusmalad. Angi gwisgusmaladba bergumarsunnoed. Ar sunna an na bendakenad, degi-inigwele, ar emardi unnila anga gakansaar sunmakmalad. 
Anse innikigwadgi gorsurmalad, unnila, e-gasgi bomamaidamalad. Ibmar-gwag-nikuegala, vino-binid-nikuegala, na dukin esgi san-wionanaidamarbalid. Degi, angi aibitedamarbalid. 
Amba an-igargi an odurdaksad-inigwele, amba an ega e-surgan-ogannosad-inigwele, degite, amba angi-aibinega angi ichakwa-binsananaid. 
Gwen anse Bab-Dummad-Bur-Biriginedse dagbisurmalad. Warsi-biir-daklegedyob gumalad. E-dummagan sabsur-sunmakmaladbali, es-suidgi oburgwilenai gumaloed, degine, Egipto-dulemar egi dodonanai gumarbaloed.” 
