Isaías.
27.
Isaías sogded: “A-ibagangine, Bab-Jehová, naibe-dummad-Leviatánʼye-nugad sabsur-odurdakoed. Naibe-sinni-sinnid-Leviatánʼye-nugad sabsur-odurdakoed. Bab-Jehová e-es-suid-gandikidgi, degi, e-es-suid-dummadgi achu-simudubaled muu-billi-yagi-maidi oburgoed. 
A-ibagangine, Bab-Jehová weyob sogdoed: ‘Uva-nainu-nued-sulealedga be namakmar: 
Ani, an Bab-Jehová, uva-nainu-edarbedga an gued. Bali-bali an-uva-nainu an oged. Melle dule ani oakalogega, mutikidbali, ibginedbali, an-nainu an edarbed. 
An ese bar urwesulid. Ar amba ikomar uva-nainugi nikana, gagan-ikobimalad amba uva-nainugi nikana, an ebo ulusaled, an bela ogumaksaled. 
Ar Israel-dulemar e-irwar gwisgubi an-abegele, anbo igar nudakergebed. Anbo igar nabogergebed.’ 
”Yoo ibagan nonikoed, Jacob-wagan ambikunonikoed, Israel-dulemar gannar ainidagoed, nue-nasgumai gudagoed. E-ibmar-nuegan napneg-dirbirmakar-naidgi iirmakmai gudoed. 
Ar igi Bab-Jehová dule-baigan-sabsur-imaksa, ¿deyobi Bab-Jehová Israel-dulemar-sabsur-imaksasi? Suli. Ar igi Bab-Jehová dule-baigan-ogilosgusa, ¿deyobi Bab-Jehová Israel-dulemar-ogilossi? Suli. 
Ar Bab-Jehová e-dula-sabsur-odurdaksad, e-yalagi-bukwadgi onosad. Igi burwa-ued nega-dulesulidganba-gordae, deyobi, Bab-Jehová, Israel-dulemar-neggwebur-dikasurmaladse-odurdaklegega barmeted. 
Jacob-wagan-e-isgued, weyob osulolenonikoed, e-isgued-osulolegegala, weyob imakmalargebed: Bela bab-dummagan-e-ailamar-bukwad obelomalargebed, we-ailamar, akwasib-ebillegeyob imakmalargebed. Deginbali, Jacob-wagan, bab-bundor-Asera-e-wilub bipisaale bar ogwissulirgebed, degine, bali ina-wawadikmalad-aila obukusulirgebed. Geb degidbali, Bab-Jehová, Jacob-wagan-e-isgued osulogoed. 
”Ar neggwebur-gandikid-siid bela oitoles siid, neg olloo mellesiid. Igi-nega-dulesulidganba dule sate, deyobi siid. Moli-bebe-nikad-senigwad-gagan-maed-negga guded, moli-bebe-nikad-senigwad-obunnoged-negga guded. Sapi-gaganmar bela ese bergued. 
Geb sapi dingudele, e-anagan bibichiddaed. Geb omegan, sapanga aminonidamalad. Ar Israel-dulemar neg-gunaid nue-akusunna itomalad. A-ulale, e-Bab-Dummad-e-obinnisadi, we-dulemar-wiledaksulid, a-ulale, e-Bab-Dummad-e-obinnisadi, we-dulemarga igi-barsaye sogosulid.” 
A-ibagangine, Bab-Jehová, Éufrates-diwar-suke-aryomaid-akale, degi, Egipto-dian-maidse dulemar-egwaoed. Ar bemar Israel-dule-gumaladdi, igi-dule-sapurgi-arbaed ibmar-gwag gagagwen weedae, deyob bemar war-wargwen welemaloed. 
A-ibagangine, gar-trompeta-dummad gordagoed. Asiria-yalase, degi, Egipto-yalase, dulemar-galesa-selesgusadi, Jerusalén-Yala-Islidikidse Bab-Jehová-nug odummononimaloed. 
