Apocalipsis.
7.
A-sorbali, baliwiturmar-walabake napneg-naid-sukun-sogabakegi gwichi an daksad. Gwensak, dad-nakwedsik gwichid, baiddi, dad-argwanedsik gwichid, baiddi, dad-nakwed-argan-nuedsik gwichid, baiddi, dad-nakwed-argan-sapiledsik gwichid. Deyobi, we-baliwiturmar, burwa-goled-sogabakegwad-bargani gwichimalad. Adi, we-burwamar melle napagi, demargi, degi, sapimargi, gormalagar. 
Degine, baliwitur-baid dad-ibeler-nakwedsik-daniki an daksabalid, Bab-Dummad-Dula-Maid-e-wilub-nasikleged sedanikid. A-baliwitur, baliwiturmar-walabakegwadse binnasur goted. We-baliwitur-warbakegwadga, napneg-ichogega, demar-ichogega, gangued uklesgusad. 
We-baliwitur-wargwenad baliwiturmar-walabakegwadga sogded: “Melle be napneg oichomargwer, melle be demar oichomargwer, melle be sapimar oichomargwer. Bina anmar Bab-Dummad-e-maiga-gudimalad-e-bebegi Bab-Dummad-wilub bela nasikgweloed. A-sorbali, geb be napneg oichomalo.” 
Agi geb an egi-wilubgan-nasiklesmalad-mergued-bileged an itosad. Bela, mili-dulagugle-gakabake (144,000) gumalad. Wemar, Israel-dorgan sogambe-gakabogwad-bukwadgi (12) sulesmalad. 
Judá-e-wagangi, miliambe-gakabo wilubgan nasiklesad (12,000). Rubén-e-wagangi, miliambe-gakabo wilubgan nasiklesad. Gad-e-wagangi, miliambe-gakabo wilubgan nasiklesad. 
Aser-e-wagangi, miliambe-gakabo wilubgan nasiklesad. Neftalí-e-wagangi, miliambe-gakabo wilubgan nasiklesad. Manasés-e-wagangi, miliambe-gakabo wilubgan nasiklesad. 
Simeón-e-wagangi, miliambe-gakabo wilubgan nasiklesad (12,000). Leví-e-wagangi, miliambe-gakabo wilubgan nasiklesad. Isacar-e-wagangi, miliambe-gakabo wilubgan nasiklesad. 
Zabulón-e-wagangi, miliambe-gakabo wilubgan nasiklesad. José-e-wagangi, miliambe-gakabo wilubgan nasiklesad. Degi, Benjamín-e-wagangi, miliambe-gakabo wilubgan nasiklesmogad. 
A-sorbali, an dulemar-bukidar dakdebalid. Dog-merguedba geg ebisleged: Bela dulemar bukwadi, soga-iliba dulemar-yar-baid-baidginmalad bukwamalad, bela soga-iliba dulemar-ablis-galagwenmalad bukwamalad, bela soga-iliba dulemar-baid-baid-danar-danar-bukwamalad, degi, bela soga-iliba dulemar-gaya-akar-akar-sunmakmalad bukwamalad. Wemar, ologana-asabin, degine, Sibad-Wawaad-Mimmi-asabin bukwamalad. Bela mola-sibu-yoyoi bukwamalad. E-arganmargine, ogob-gagangiid-gagan gani bukmarbalid. 
Wemar binnasur gorbukmalad, sogbukmalad: “Anmar-abonolegedi, anmar-Bab-Dummad-ologanagi-siidgi danikid, degi, Sibad-Wawaad-Mimmigi danikid.” 
Baliwiturmar belagwapa ologan-ebilis, girmar-selegan-ebilis, degine, ibdula-walabakegwad-ebilis, gwichimalad. Amar Bab-Dummad-na-e-ologanagi-siid-asabin, dulluu napase imakdemalad, Bab-Dummadse gotemalad, e-nug ogannodmalad, 
sogdemalad: “¡Napiragwad! Bab-Dummad degisadegu be-nug odummolesun, be yeerdakleged degisadegu gusun, be binsaed-nue-nikarbad degisadegu gusun, bega dog-nuedye sogledii gusun, be nug-nued-nikad degisadegu gusun, be-gargangued degisadegu gusun, be-gandikidid degisadegu gusun. Bab-Dummad, bela deyob degisadegu be gusun. ¡Napira deyob guo!” 
Geb degi, girmar-selegan-wargwen anse egichialid: “¿Be wisi wemar mola-sibu-yoyoimaladde, doamala? Wemarde, ¿bia danimala?” 
An ega sogded: “Dummad, be wisid, wemar, doa gumala.” Geb anga sogdebalid: “Wemala, ise-nue-wilegagwar-gudigusmaladgi nosmalad-dulemalad. Wemar, na-e-mor Sibad-Wawaad-Mimmi-e-abegi enuksamaladid, agi sibudik na e-mor imaksamalad-dulemalad. 
A-ular, wemar Bab-Dummad-e-ologana-asabin bukmalad. Mutikidba, ibginedba Bab-Dummad-maid-neggi ega ibmar-imaknaigu gumalad. Dule-ologanagi-siid, e-sunnad a-dulemar edarboed. 
A-dulemar bar ukud itogosurmalad, bar uku-ukud itogosurbalid. Degine, bar dad-ibelerba gummakosurmalad, bar neg-diopisulid itogosurbalid. 
Ar Sibad-Wawaad-Mimmi-ologan-abargi-siid, sibad-wawaad-edarbedamaladyob, amar-edarboed. Dianmar-burba-dulad-ukedse sedoed. Agine, Bab-Dummad bela amarga ibyanis elioed.” 
